Ibu, Umar Zahir aa bahdhalu kuravvaifi\nއިބޫ، އުމަރު ޒާހިރާ ބައްދަލު ކުރައްވައިފި\nއިބޫ މިއަދު އުމަރު ޒާހިރާ ބައްދަލު ކުރެއްވުމަށްފަހު ދެ ބޭފުޅުން އެކުގައި ކެފޭއަށް ވަޑައިގަންނަވަނީ --\nކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި ގިނަ ހިދުމަތްތަކެއް ގައުމަށް ކޮށް ދެއްވި ކުރީގެ މިނިސްޓަރު އުމަރު ޒާހިރާ، އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު ބައްދަލު ކުރައްވައިފި އެވެ.\nއިބޫ، އުމަރު ޒާހިރާ ބައްދަލު ކުރެއްވީ މިއަދު އިބޫ ދޮރުން ދޮރަށް ހިންގަވަމުން އުމަރު ޒާހިރުގެ ގެކޮޅަށް ވަޑައިގެންނެވުމަށްފަހު އެވެ. ގޭގައި އިބޫ، އުމަރު ޒާހިރާ ބައްދަލު ކުރެއްވުމަށްފަހު ކައިރީގައި ހުރި ކެފޭއަކަށް ދެ ބޭފުޅުން އެކުގައި ވަޑައިގަތެވެ.\nމި ބައްދަލުވުމުގައި މަޝްވަރާ ކުރި އެއްވެސް ކަމެއް ހާމަކޮށްފައެއް ނުވެ އެވެ. އުމަރު ޒާހިރުގެ ގެއަށް އިބޫއާއެކު އެ ދާއިރާގެ މެންބަރު މުހައްމަދު ފަލާހާއި ސިޓީ ކައުންސިލްގެ ބައެއް މެންބަރުން ވަޑައިގެންނެވި އެވެ.\nނިޝާން އިއްޒުންދީން އިއްޒަތުގެ ވެރިޔާގެ ލަގަބު ލިބިވަޑައިގެންފައިވާ އުމަރު ޒާހިރު މިހާރު ހުންނެވީ ސިޔާސީ ކަންކަމާ ދުރަށް ޖެހިވަޑައިގެންނެވެ.\nރައީސް މައުމޫންއާ ގާތް އުމަރު ޒާހިރު ވަނީ ގައުމު ތަރައްގީ ކުރުމުގެ މުހިންމު ގިނަ މަސައްކަތްތަކެއްގައި އެންމެ އިސްކޮށް އުޅުއްވާފަ އެވެ. ހުޅުމާލެ ހިއްކުމާއި ތިލަފަޅު ހިއްކުން ފަދަ މަޝްރޫތައް އޭގެ ތެރޭގައި ހިމެނެ އެވެ.


Azimaa ah kuraa dhauvaa thakuge aduehun cancel kohffi - One Online\nއާޒިމާއަށް ކުރާ ދައުވާތަކުގެ އަޑުއެހުން ކެންސަލްކޮށްފި\nކުރީގެ އެޓާނީ ޖެނެރަލް އަދި ރައީސް އޮފީހުގެ މިނިސްޓަރު އައިޝަތު އާޒިމާ ޝުކޫރުގެ މައްޗަށް ކުރާ ދެ ދައުވާގެ އަޑުއެހުން ކެންސަންކޮށްފިއެވެ.\nއާޒިމާގެ ޝަރީއަތް ތާވަލުކޮށްފައި އޮތީ މިއަދު 11:00 ޖަހާއިރަށެވެ. ކުރިމިނަލް ކޯޓުން މިއަދު ބުނީ، އެ މައްސަލައިގެ އަޑުއެހުން ކެންސަލްވެފައިވާ ކަމަށެވެ. ޝަރީއަތް ކެންސަލްވި ސަބަބު ކުރިމިނަލް ކޯޓަކުން ނުބުނެއެވެ.\nއާޒިމާގެ މައްޗަށް ދައުލަތުން އުފުލާފައިވަނީ ދައުލަތުގެ މުއައްސަސާއަކަށް ދޮގު މައުލޫމާތު ދިނުމުގެ ކުށުގެ ދައުވާ އާއި މަނީ ލޯންޑަރިންއަށް މަގުފަހިކޮށްދިނުމުގެ ކުށުގެ ދައުވާއެވެ. އާޒިމާގެ މައްޗަށް ދައުލަތުން ދައުވާ އުފުލައިފައި ވަނީ 2019 ވަނަ އަހަރުގެ ފެބްރުއަރީ 17 ވަނަ ދުވަހުއެވެ. އާޒިމާގެ މައްޗަށް ދޮގު މައުލޫމާތު ދިނުމުގެ ދައުވާ ކުރަނީ މަނީލޯޑަރިންގެ ކުށް ސާބިތުވެ، ކުރީގެ ރައީސް އަބްދުﷲ ޔާމީންގެ އެކައުންޓަށް ޖަމާވި އެއް މިލިއަން ޑޮލަރު އެސްކްރޯ އެކައުންޓަށް ޖަމާކުރި މައްސަލައިގައި އެންޓި ކޮރަޕްޝަން ކޮމިޝަން (އޭސީސީ) އަށް އާޒިމާ ދޮގު މައުލޫމާތު ދެއްވި ކަމަށް ބުނެއެވެ.\nމަނީ ލޯންޑްރިންއަށް މަގުފަހިކޮށްދިނުމުގެ ދައުވާ ކުރަނީ އެ ފައިސާ އެސްކްރޯ އެކައުންޓަށް ޖަމާނުކޮށް، އިންވެސްޓްމަންޓް އެކައުންޓަކަށް ބަދަލުކުރުމުގައި ބޭންކުން ލިޔުމެއް ހޯދުމުގައި އާޒިމާ މަސައްކަތްކޮށް، އެ ފައިސާ އަސްލު އޮޅުވާލަން މަސައްކަތް ކުރި ކަމަށް ބުނެއެވެ.\nމި މައްސަލައިގެ އަޑުއެހުމެއް އެންމެ ފަހުން ބާއްވާފައިވަނީ 2020 ވަނަ އަހަރުގެ އޮކްޓޯބަރު މަހުގެ 20 ވަނަ ދުވަހުއެވެ. އެދުވަހު ވަނީ މި މައްސަލައިގެ އިބްތިދާއީ އަޑުއެހުންތައް ނިންމާލައިފައެވެ.\nމި މައްސަލަ ކުރިމިނަލް ކޯޓުގައި އެންމެ ފުރަތަމަ ބެއްލެވީ ގާޒީ އަހުމަދު ހައިލަމެވެ. ނަމަވެސް ހައިލަމް މަގާމުން ވަކިކުރުމުން އެ މައްސަލައާ ފަހުން ހަވާލުވެވަޑައިގެންނެވީ ގާޒީ ހަސަން ސައީދެވެ.\nނަމަވެސް ގާޒީ ހަސަން ސައީދު ވަނީ މައްސަލައިން ތަނާޒުލްވެވަޑައިގެންފައެވެ. ގާޒީ ތަނާޒުލްވެޑައިގަތް މައްސަލަ އާޒިމާގެ ވަކީލުންގެ ފަރާތުން ވަނީ ހައި ކޯޓަށް ހުށަހަޅައިފައެވެ. މިހާރު އެމައްސަލައާ ހަވާލުވެވަޑައިގެންފައި ވަނީ ގާޒީ އަލީ އާދަމެވެ.\nދައުވާތަކާ ގުޅިގެން މީގެ ކުރިން މީޑިއާތަކަށް މައުލޫމާތު ދެއްވަމުން އާޒިމާ ވިދާޅުވެފައިވަނީ ރައީސް އޮފީހުގެ ލީގަލް އެފެއާޒު މިނިސްޓަރުކަމުގައި އޭނާގެ ކުރިން ހުންނެވީ ކުރީގެ ޕްރޮސެކިއުޓާ ޖެނެރަލް އައިޝަތު ބިޝާމް ކަމަށާއި އެ މައްސަލާގައި ބިޝާމްގެ މަސްލަހަތު ހިމެނޭ ކަމަށެވެ. ރައީސް ޔާމީންގެ އެކައުންޓަށް އެސްއޯއެފުން ފައިސާ ޖަމާކުރިއިރު އެ މަގާމުގައި ހުންނެވީ ބިޝާމް ކަމަށާއި އެކަންކަމުން ރެކިގަތުމަށްޓަކައި އޭނާގެ މައްޗަށް ދައުވާތަކެއް ކުރަން ބިޝާމް ނިންމެވީ ކަމަށް އާޒިމާ ވިދާޅުވިއެވެ.\nއަޒީމާގެ މައްސަލަ ކުރިމިނަލް ކޯޓަށް ހުށެހެޅިއިރު ޕީޖީއަކަށް ހުންނެވީ ބިޝާމްއެވެ.\nގުޅޭ ޓެގު އާޒިމާ ޝުކޫރު ޕީޖީ އޮފީސް ކުށް މަނީލޯންޑަރިންގް


އަސަރުގަދަ ހަޤީޤީ ވާހަކަ: ދަރިފުޅުގެ ސިޓީ – JANNAH MV\nމިއީ ދަރިން ލިބިފައިވާ މަންމައެއް، އޭނަގެ ލޯބިވާ މަންމައަށް ފޮނުވާފައިވާ ޙަޤީޤީ ސިޓީއެކެވެ. ކިޔުންތެރިންނާހަމައަށް ސިޓީ ގެނެސްފައިމިވަނީ ސިޓީގެ އަސްލާ އެއްގޮތަށެވެ. ސިޓީގެ އެއްވެސް ޢިބާރާތަކަށް ބަދަލެއް ނުގެނެސް ހުރި ގޮތަށެވެ. ސިޓީ އަސްލު ލިޔެފައިވަނީ ފަންސުރަކުން ޕްރީސްކޫލް ކުދިން ބޭނުންކުރާ ކަހަލަ ޖޮޓަރ ފޮތުގެ ގަނޑެއްގައެވެ. މި ސިޓީ ކިޔުންތެރިންނާ ހަމައަށް ގެނެސްދިނުމުގެ މަޤްސަދަކީ ވިސްނާ ފިކުރު ކުރާ މީހުންނަށް ޢިބުރަތަކަށެވެ. ވަގުތު ނުވެގެން މަންމަގެ ޙާލު ނުބެލޭ މީހުންނަށް މެސެޖެއް ދިނުމުގެ ގޮތުންނެވެ. ފޯނުގެ ބެލެންސް ނެތިގެން ފޯނު ނުކުރެވޭ މީހުންނަށް މިސާލަކަށެވެ. ވަކި ދުވަހެއްގައި ނޫނީ މަންމައަށް “ވިޝް” ނުކުރާ މީހުންނަށް ފިލާވަޅަކަށެވެ.\nމި ސިޓީއަކީ ކުރު ސިޓީއެއް ނަމަވެސް، މި ސިޓީގެ ކޮންމެ ޖުމުލައަކީ މިއަދުގެ މީހުންނަށް ފައިދާ ހުރި ޖުމުލައެކެވެ. މި ސިޓީ ލިޔުނު ފަރާތަށާއި އޭނަގެ އާއިލާއަށް ހެޔޮރަޙްމަތް ލައްވާށިއެވެ. އަދި މުޅި ދިވެހި އުއްމަތަށް މި ސިޓީގެ ސަބަބުން މަންފާ އިތުރު ކުރައްވާށިއެވެ. އާމީން.\nހެޔޮދުޢާ އާއި ސަލާމް!\nމަންމާއެވެ! މަންމަ އަޅުގަނޑާއި އަޅުގަނޑުގެ ޢާއިލާ ދެކެ ލޯބިވާ ވަރު އަޅުގަނޑަށް އެނގެއެވެ. އެކުގައި އުޅެން ބޭނުންވާކަންވެސް އެނގެއެވެ. އެކަމަކު ކުރާނީ ކީއްހެއްޔެވެ. މީ ދުނިޔެއެވެ. ދުނިޔޭގައި އުޅެންޖެހެނީ މިކަހަލަ ގޮތަކަށް ނޫންހެއްޔެވެ.\nބައެއްފަހަރު ތިމާ އެންމެ ލޯބިވާ މީހާއާއި ވަކިވާންޖެހޭ ފަހަރުވެސް އާދެއެވެ. މަންމަ ތިހެން އެކަނި އުޅޭތީ އަޅުގަނޑުވެސް ދެރަ ވެއެވެ. މަންމައަށް އަތްގާތްކޮށް އެހީވާހިތް ވެއެވެ. އަހަރެންގެ ކުދިންދެކެ މަންމަ ލޯބިވާވަރުވެސް އެނގެއެވެ. އެކުދިންނާއެކު ގިނަވަގުތު ހޭދަކޮށް، އަބަދު އެކުގައި އުޅެން ބޭނުންވާނެ ކަންވެސް އެނގެއެވެ.\nމަންމާއެވެ. އަޅުގަނޑު މަންމަ ދެކެ ލޯބި ވެއެވެ. އަބަދުވެސް މަންމަ މަތިން ހަނދާން ކުރަމެވެ. އެކުގައި އުޅުނު ދުވަސްތައް މަތިންނެވެ. އެއްގެއެއްގައި އުޅެ އެކުގައި ކައިބޮއެ، އެކުގައި ނިދާ، ކުޅެ އުޅުނު ދުވަސް ހަނދާން ވެއެވެ.\nއަޅުގަނޑުމެން ބަލާ ބޮޑުކުރުމަށް މަންމަ އުޅުނު ދަތިޙާލު ހަނދާން ކުރަމެވެ. ތަޢުލީމްދޭން އޮހޮރިދަލާއި، ކުރި ބުރަ މަސައްކަތް ހިތަށް ވަދެއެވެ. މުސްތަޤުބަލަށް ދިން ނަސޭޙަތް މަތިން ހަނދާން ނުނެތެއެވެ. އެހުރިހާ ކަމެއް ހަނދާނުގައި އެބަހުއްޓެވެ.\nމިހާރުވެސް މަންމަ މަސައްކަތް ތިކުރަނީ ކޮއްކޮމެންގެ މުސްތަޤްބަލް އުޖާލާކޮށްދިނުމަށެވެ.\nމަންމާއެވެ! ބައެއްފަހަރު ދެރަވާ ތަންވެސް އަންނާނެއެވެ. އެކަމަކުވެސް ހިތްވަރު ކުރާށެވެ. ފަސްނުޖެހޭށެވެ. އަޅުގަނޑުގެ ތި މަންމައަކީ އިންޝާﷲ ވަރަށް ހިތްވަރުގަދަ މަންމައެކެވެ. ހުރިހާކަމެއްގައިވެސް ﷲ ގެ ޙަޟްރަތުން ވާތްގަށް އެދޭށެވެ. އެކަލާނގެއަށް ދުޢާކުރާށެވެ. ދިރިއުޅުމުގެ ކަންތަކަށް ކެތްކުރާށެވެ. މަންމަ ތިކުރާ މަސައްކަތް ﷲ ގެއްލެނި ނުކުރައްވާނެއެވެ. އެކަލާނގެ ބައްލަވާ ވޮޑިގެންވެއެވެ. އެކަލާނގެ އެންމެ ފުރިހަމަ ގޮތުގައި ހިސާބު ކުރައްވައެވެ. އާޚިރަތް ދުވަހުން ތިހުރިހާ ކަމެއްގެ އުޖޫރަ އެންމެ ފުރިހަމަ ގޮތުގައި ދެއްވާނެއެވެ.\nމަންމާއެވެ! ބައެއްފަހަރު މަންމަގެ ހިތުގައި ޖެހޭގޮތަށްވެސް ކަންތައް ކުރެވިފައި ހުރެދާނެއެވެ. އަޅުގަނޑަށް މަޢާފް ކުރާށެވެ. އަޅުގަނޑު ރަނގަޅަށް ނުކިޔަވާތީ މަންމަ ރުއި ހަނދާން އެބަހުއްޓެވެ. އަޅުގަނޑަށް ތަޢުލީމު ހޯދަދޭން މަންމަ ކުރި ބުރަ މަސައްކަތް ތާކުން ތާކު ނުޖެހުނީތީ ދެރަވެއެވެ. ކިޔެވުމުގެ ހަރުފަތުން ފަޚުރުވެރި ކާމިޔާބީއެއް ލިބޭ މިންވަރަށް ނުކިޔެވުނީތީ ދެރަވެއެވެ.\nމަންމާއެވެ! އަޅުގަނޑުގެ ޢާއިލާއަށް ދުޢާކޮށްދޭށެވެ. މައިންބަފައިންގެ ދުޢާއަކީ އެންމެ އަވަހަށް އިޖާބަކުރައްވާ ދުޢާއެވެ. އަޅުގަނޑު މިހެން ނުބުންޏަސް މަންމަ ދުޢާކުރާނެކަން އަޅުގަނޑަށް އެނގެއެވެ.\nމަންމާއެވެ! މިދުނިޔޭގައި މަންމަ ބޭނުންވި ކަހަލަ ރިޕޯޓެއް ނުހޯދުނަސް އާޚިރަތުގައި މަންމަ ހިތްހަމަ ޖެހޭކަހަލަ ރިޕޯޓެއް ހޯދަން ބޭނުމެވެ. އެކަމަށް މަސައްކަތް އެބަކުރަމެވެ.\nމަންމާއެވެ! މަންމަގެ ރުހުންލިބިފައިވާ ދަރިއަކަށް ވާން އަޅުގަނޑު ބޭނުމެވެ. ސުވަރުގޭގައި އެކުގައިވާން ބޭނުމެވެ.


SunOnline: Male' league: Sattu ge2goal aaeku TC in Maziya ge mahchah kuri hoadhaifi\nމާލޭ ލީގުގައި މާޒިޔާއާއި ޓީސީ ވާދަކުރި މެޗުގެ ތެރެއިން: އެ މެޗު ޓީސީން ކާމިޔާބުކުރީ 2-0ގެ ނަތީޖާއަކުން --- ސަން ފޮޓޯ/ ފަޔާޒް މޫސާ\nސައްޓުގެ ދެ ގޯލާއެކު ޓީސީން މާޒިޔާގެ މައްޗަށް ކުރި ހޯދައިފި\n3 މަސް3ދުވަސް ކުރިން - 15 އޭޕްރިލް 2018 0\nއެސްޓީއޯ މާލޭ ލީގުގައި މިއަދު ޓީސީ ސްޕޯޓްސް ކްލަބާއި މާޒިޔާ ސްޕޯޓްސް އެންޑް ރެކްރިއޭޝަން ކްލަބު ވާދަކުރި މެޗު ޓީސީން ކާމިޔާބުކޮށްފިއެވެ.\nގައުމީ ފުޓުބޯޅަ ދަނޑުގައި މިއަދު ހަވީރު ކުޅުނު މެޗު ޓީސީން ކާމިޔާބުކުރީ 2-0ގެ ނަތީޖާއަކުންނެވެ. މެޗުގައި ޓީސީގެ ދެ ގޯލްވެސް ޖަހައިދިނީ އިޝާން އިބްރާހީމް (ސައްޓު) އެވެ.\nމެޗު ފެށިގެން ފުރަތަމަ މިނެޓުގައި ސައްޓު ވަނީ ޓީސީއަށް ލީޑު ނަގައިދީފައެވެ. ސައްޓު އެ ގޯލް ޖެހީ މާޒިޔާގެ ފަހަތަށް ކުޅެމުންދިޔަ ސަމޫހު އަލީ (ސަމުއްޓޭ)އަށް ހެދުނު ގޯހެއްގެ ފައިދާ ނަގައިގެންނެވެ.\nމެޗުގެ ކުރީ ކޮޅުގައި ޓީސީން ގޯލް ޖެހުމުން މާޒިޔާއިން ވަނީ މެޗަށް އެނބުރި ވަނުމަށް މަސައްކަތްތަކެއް ކޮށްފައެވެ. އެގޮތުން ކުރިއަށް ކުޅެމުންދިޔަ ކޯނެލިއަސް ސްޓެވާޓާއި ނާއިޒް ހަސަން (ދާދު) އަށް ލިބުނު ފުރުސަތުތައް ފާހަގަކޮށްލެވުނެވެ.\nމެޗުގެ ފުރަތަމަ ހާފް 1-0ގެ ނަތީޖާއަކުން ޓީސީ ކުރީގައި އޮވެ ނިންމާލި އިރު، ދެވަނަ ހާފްވެސް ވަރުގަދަކޮށް ފެށީ ޓީސީންނެވެ. އެގޮތުން މެޗުގެ 52 ވަނަ މިނެޓުގައި ސައްޓުގެ ދެވަނަ ގޯލާއެކު ޓީސީން ލީޑު ފުޅާކުރިއެވެ.\nޓީސީގެ ފޯވަޑް އިބްރާހީމް މަހުދީ (ފޭދޫ އިއްބެ) މާޒިޔާގެ ވާތް ފަޅިން ފަހަތަށް ކުޅެމުންދިޔަ މުޖުތާޒު މުހައްމަދު (މުޖޭ) ކައިރިން ނައްޓާލުމަށްފަހު ކުރިއަށް ގޮސް، މާޒިޔާގެ އޭރިއާ ތެރެއަށް ނަގައިދިން ބޯޅަ ސައްޓު ނިންމާލީ ހުސްކޮށް އޮވެގެންނެވެ.\nދެވަނަ ހާފްގައި ދެ ޓީމުގެ ފަރާތުންވެސް އިތުރު ހަމަލާތަކެއް ފެނިފައިވެއެވެ. އެގޮތުން މާޒިޔާގެ މެދަށް ކުޅެމުންދިޔަ ޔަސްފާދު ހަބީބު (މުލަކޭ)ގެ ބާރު ހަމަލާ، ޓީސީ ޑިފެންޑަރު އަބްދުﷲ ހަނީފް (ބެންޖޯ) ވަނީ ބްލޮކްކޮށް ބޭރުކޮށްލައިފައެވެ. އަދި ޓީސީގެ އިބްރާހީމް ވަހީދު (އިއްބެ) ވަރަށް ހުސްކޮށް މާޒިޔާގެ އޭރިއާ ތެރެއަށް ވަދެ ފޮނުވާލި ހަމަލާގެ ހުރަހަކަށްވީ މާޒިޔާގެ ކީޕަރު މައުރޯ ބޮއެރީޗޯއެވެ.\nމިއަދުގެ މެޗު ޓީސީން ފެށީ އެޓީމުގެ ބިދޭސީ ދެ ކުޅުންތެރިން ކަމަށްވާ އެނަޓޮލީ ވްލާސިޗޭވް އަދި ޑިއޯ ވިލިއަމްވެސް ފުރަތަމަ 11 ގައި ނުހިމަނައެވެ. މެޗުގެ ފަހު ހާފްގައި، ސައްޓުގެ ބަދަލުގައި ޑިއޯ ވިލިއަމް ވަނީ ކުޅެން ނުކުމެފައެވެ.\nމެޗުން މޮޅުވެ ޓީސީ ވަނީ މާލޭ ލީގު ތާވަލުގެ ތިން ވަނަ އަށް ޖެހިލައިފައެވެ. ހަ މެޗުން ހޯދި 10 ޕޮއިންޓާއެކު ޓީސީ ވަނީ އެއްވަނައިގައި އޮތް މާޒިޔާއާއި ދެވަނައިގައި އޮތް ނިއު ރޭޑިއަންޓް ސްޕޯޓްސް ކްލަބާއި ޕޮއިންޓްގެ ގޮތުން ހަމަހަމަ ކޮށްފައެވެ. ޓީސީ ތިން ވަނައިގައި އޮތީ ފައިދާ ގޯލްގެ ތަފާތުންނެވެ.\nމާލޭ ލީގުގައި މިރޭ ކުޅޭ މެޗުގައި ވާދަކުރާނީ ކްލަބު އީގަލްސްއާއި ޔުނައިޓެޑް ވިކްޓަރީއެވެ. މިރޭގެ މެޗުން އީގަލްސް މޮޅުވެއްޖެނަމަ، އެޓީމަށް ވަގުތީ ގޮތުން ލީގުގެ އެއްވަނައަށް ޖެހިލާނެއެވެ.\nމާޒިޔާ ސްޕޯޓްސް އެންޑް ރެކްރިއޭޝަން ފުޓްބޯޅަ ޓީސީ ސްޕޯޓްސް ކްލަބް މާލޭ ލީގު މާލޭ ލީގު 2018\nމާޒިޔާވެސް ބަލިކޮށް، ޓީސީން މޮޅުވުމުގެ ރެކޯޑު ދަމަހައްޓައިފި 1 ދުވަސް7ގަޑި ކުރިން\nމާޒިޔާ އަތުން ޗެމްޕިއަން ނިއުއަށް މޮޅެއް 1 ހަފްތާ2ދުވަސް ކުރިން\nއަސައްކޮގެ ހަތަރު ލަނޑާއެކު ނިލަންދޫ އަތުން މާޒިޔާއަށް ފަސޭހަ މޮޅެއް2ހަފްތާ 17 ގަޑި ކުރިން\nމާޒިޔާއިން ފަހުވަގުތު އީގަލްސްއާ އެއްވަރުކޮށްފި3ހަފްތާ5ދުވަސް ކުރިން


Anhenun resort vazeefaa ah nudhanee jinsee furahsaara aa hedhi: TEAM | Mihaaru\nރިިސޯޓުގެ މުވައްޒަފުންތަކެއް މުޒާހަރާ ކުރަނީ-- ފޮޓޯ:އާކައިވް\nއަންހެނުން ރިސޯޓުތަކަށް ނުދަނީ ޖިންސީ ފުރައްސާރައާ ހެދި: ޓީމް\n03 އޮކްޓޯބަރ 2019 - 19:43 14 comments\nއަންހެނުން ރިސޯޓުތަކަށް ގޮސް ވަޒީފާ އަދާކުރަން ޖެހިލުން ވަނީ ރިސޯޓުތަކުގެ މެނޭޖްމެންޓުގެ އިސްވެރިން ޖިންސީ ފުރައްސާރަ ކުރާ މިންވަރު އިތުރުވުމުން ކަމަށް ޓޫރިޒަމް އެމްޕްލޯޔާސް އެސޯސިއޭޝަން އޮފް މޯލްޑިވްސް (ޓީމް) އިން މިއަދު ބުނެފި އެވެ.\nކްރޮސްރޯޑް މޯލްޑިވްސް ގައި ފެށި ޓޫރިޒަމް ކޮންފަރެންސްގައި، ޓީމްގެ ސެކްރެޓަރީ ޖެނެރަލް މައުރޫފް ޒާކިރު ވިދާޅުވީ، ރިސޯޓުތަކުގައި ޖިންސީ ފުރައްސާރަ ވަރަށް ބޮޑަށް އެބަ އޮތް ކަމަށާއި އެއީ އަންހެނުން ރިސޯޓުތަކުގެ ވަޒީފާ އަށް ނުދާ އެއް ސަބަބު ކަމަށެވެ.\n"ހާއްސަކޮށް މެނޭޖްމެންޓް ލެވެލްގައި ތިބޭ، ޝާކު ތަކުގެ [މީހުންގެ] އެޓޭކް ވަރަށް ބޮޑު. އެކަހަލަ ވަރަށް ބައިވަރު ކޭސްތައް އެބަހުރި އަޅުގަނޑުމެންނަށް ލިބިފައި. އެއީ އަންހެން ކުދިން ރިސޯޓުތަކަށް ނުދާ އެއް ސަބަބު،" އޭނާ ވިދާޅުވި އެވެ.\nމައުރޫފް ވިދާޅުވި ގޮތުގައި، ދަތުރުފަތުރު ކުރެވޭނެ ގޮތްތައް ނެތުމާއި ވަޒީފާ އަދާ ކުރުމަށް ފަހު ރަށަށް އެނބުރި ނުދެވުމަކީ ވެސް އަންހެނުން ރިސޯޓުތަކުގައި ވަޒީފާ އަދާނުކުރާ ސަބަބެކެވެ.\nމިކަމާ ގުޅިގެން ޓޫރިޒަމް މިނިސްޓަރު އަލީ ވަހީދު ވިދާޅުވީ، ޖިންސީ ފުރައްސާރަ އަކީ އެއްވެސް ވަރަކަށް ސަރުކާރުން ޓޮލަރޭޓް ކުރާނެ ކަމެއް ނޫން ކަމަށެވެ. ނަމަވެސް ބައެއް ހާލަތްތަކުގައި ވަޒީފާއިން ވަކި ކުރުމުން ސޯޝަލް މީޑިއާ މެދުވެރިކޮށް އެ ފަދަ ތުހުމަތުތައް މީހުންނަށް ކުރާ ކަމަށް އޭނާ ވިދާޅުވި އެވެ.\n"އަޅުގަނޑުމެން ހުންނާނެ ސޯޝަލް މީޑިއާ އިން ފެނުނީމާ އެ ކަން ތަހުގީގުކޮށްފަ ވެސް. އެހެންވީމާ އަޅުގަނޑުމެން ގައުމެއްގެ ހައިސިއްޔަތުން ދެ ފަރާތް ބަލައި، އަބުރާ ބެހޭ ގޮތުން ހުންނަ ކަންކަން ބަލަން ވާނެ. އެއްވެސް ހާލެއްގައި ސެކްޝުއަލް ހެރެސްމެންޓް ޑިފެންޑް ކުރަނީކީ ނޫން،" އޭނާ ވިދާޅުވި އެވެ.\nޓީމުން ފާޅުކުރި ހިޔާލާ ގުޅިގެން، ޖެންޑާ މިނިސްޓަރު ޝިދާތާ ޝަރީފް ވިދާޅުވީ، ޖިންސީ ފުރައްސާއާ ގުޅޭ ގާނޫނެއް އޮންނަ ކަން ރިސޯޓުތަކުގައި މަސައްކަތް ކުރާ މީހުންނަށް އެނގެން ޖެހޭ ކަމަށެވެ. އޭނާ ވިދާޅުވީ، ޖިންސީ ފުރައްސާރައިގެ ޝިކާރައަކަށް ގިނައިން އަންހެނުން ވީ ނަމަވެސް ފިރިހެނުންނަށް ވެސް އެފަދަ ހާލަތްތައް ކުރިމަތިވާ ކަމަށެެވެ. އެގޮތުން ދެ ޖިންސުގެ މުވައްޒަފުންނަށް ވެސް ރައްކާތެރި މާހައުލެއްގައި މަސައްކަތް ކުރުމުގެ ފުރުސަތު ރިސޯޓުތަކުގައި އޮތުން މުހިއްމު ކަމަށް ޝިދާތާ ވިދާޅުވި އެވެ.\nޖިންސީ ފުރައްސާރައާ ބެހޭ ގާނޫނުގައިވާ ގޮތުން، ޖިންސީ ފުރައްސާރަ ކުރުމަކީ މީހެއްގެ ނުގަބޫލުގައި އެހެން މީހަކު އޭނާ އަށް ނިސްބަތްކޮށް ޖިންސީ އަމަލެއް ހިންގުމަށް މަސައްކަތް ކުރުމެވެ. މި ގާނޫނުގައިވާ ގޮތުން ޖުމްލަ 30 މުވައްޒަފުން ހަމަވާ ކޮންމެ އޮފީހެއްގައި ޖިންސީ ފުރައްސާރައާ ގުޅޭ މައްސަލަތައް ބަލަން ހާއްސަ ކޮމިޓީއެއް ވެސް އޮންނަން ޖެހެ އެވެ.\nޝިދާތާ ވަނީ ސޯޝަލް މީޑިއާ ގައި ދެއްކެވޭ ވާހަކަތަކާ ގުޅިގެން މިނިސްޓަރު އަލީ ވަހީދު ވިދާޅުވި ވާހަކަ އަށް ރައްދު ދެއްވައިފަ އެވެ. އޭނާ ވިދާޅުވީ، ސޯޝަލް މީޑިއާ ގައި ދައްކާ ވާހަކަ އަކީ ހަގީގަތާ ހިލާފު މައުލޫމާތަކަށް ބައެއް ފަހަރު ވި ނަމަވެސް އާންމުކޮށް މީހުންނަށް އެނގޭ މިފަދަ މައްސަލަތަކަށް ވުރެ ނޭނގޭ ކަންކަން މާ ގިނަ ކަމަށެވެ. އެގޮތުން ޖިންސީ ފުރައްސާރަ ކުރުމުގެ މައްސަލަތަކުގެ ތެރެއިން އާންމުވަނީ 100 ން އެއް މައްސަލަ ކަމަށް އޭނާ ވިދާޅުވި އެވެ.\n"މިކަހަލަ ގިނަ ވާހަކަތަކެއް އާންމުންނަށް އެނގޭ ގޮތަށް ނުދެއްކެވޭ. އެހެންވީމާ މިއީ ހަމަ ފާހަގަކޮށްލަން ޖެހޭ ކަމެއް،" ޖެންޑާ މިނިސްޓަރު ވިދާޅުވި އެވެ.\nމިއަދުގެ މެންދުރު ފަހުގެ ސެޝަންގައި، ޓޫރިޒަމް ދާއިރާގައި އަންހެނުންގެ ހިއްސާ ކުޑަކަން އެކި ފަރާތްތަކުން ފާހަގަކުރި އެވެ. އަދި މިދިޔަ އަހަރުތަކުގައި ޓޫރިޒަމް ދާއިރާގައި އަންހެނުން މަސައްކަތް ކުރާ މިންވަރު އެންމެ އެކަށީގެންވާ ގޮތެއްގައި އިތުރު ނުވާ ކަމަށް ޝިދާތާ ވިދާޅުވި އެވެ.\nއަންހެނުންގެ މައްސަލައިގައި ސަފާރީތަކުގެ ހިޔާލު ތަފާތު\nރިސޯޓުތަކުގައި އަންހެނުންގެ ދައުރު ކުޑަކަމުގެ ވާހަކަތަކުގެ ތެރެއިން ނޭޝަނަލް ބޯޓިން އެސޯސިއޭޝަންގެ ސެކްރެޓަރީ ޖެނެރަލް މުހައްމަދު އިގްނާޒް ފާޅުކުރެއްވީ ވަރަށް ތަފާތު ހިޔާލެކެވެ. އޭނާ ވިދާޅުވި ގޮތުގައި، ޓޫރިޒަމް ދާއިރާގައި އަންހެނުން މަދުކަން ފާހަގަކުރާ އިރު އެއްވެސް ސަރުކާރަކުން ސަފާރީއަކަށް އަންހެން ކެޕްޓަނެއް ތަމްރީނު ކުރުމަށް މަސައްކަތެއް ނުކުރެ އެވެ.\n"އަޅުގަނޑުމެން ބޭނުންވާ ކަމެއް އެއީ. ސަފާރީ ދުއްވުމުގައި އަންހެނުން ވެސް ބައިވެރިވުން. އެކަމަށްޓަކައި މަސައްކަތް ކުރާނަން،" އޭނާ ވިދާޅުވި އެވެ.\nމިކަމާ ގުޅިގެން އިކޮނޮމިކް މިނިސްޓަރު ފައްޔާޒް އިސްމާއިލް ވަނީ އެއީ އަންހެނުންނަށް ކުރެއްވި މަލާމާތެއްގެ ގޮތުގައި އިގްނާޒްގެ ހިޔާލު ސިފަކުރައްވާފަ އެވެ.\nފައްޔާޒު ވިދާޅުވީ، އަންހެނުން ސަފާރީގެ ކެޕްޓަނަށް ގެންދިޔުމަށްޓަކާއި އެންމެ ފުރަތަމަ ކުރަންޖެހޭ ކަމަކީ ސަފާރީގައި ތިބޭ ފިރިހެނުން އެކަން ބަލައިގަތުން ކަމަށެވެ.\n"އެކަން ނުކޮށް އަޅުގަނޑުމެން ކިތަންމެ ވަރަކަށް މަސައްކަތް ކުރިއަކަސް އަންހެން ބޭފުޅުންނަށް އެ ހިސާބަކަށް ނުދެވޭ. އަޅުގަނޑުމެން ގަބޫލު ކުރަންޖެހޭ ހަގީގަތަކީ ފިޒިކަލީ ހުރަސްތަކެއް އެބަހުރެއޭ. އެހެންވީމާ ސޮސައިޓީ ބަދަލުވެގެން އެކަން ވާނީ،" އޭނާ ވިދާޅުވި އެވެ.\nފައްޔާޒު ވިދާޅުވީ، އެ ކަހަލަ ވަޒީފާތަކަށް އަންހެނުންނަށް ނުކުމެވޭނީ، އެ ވަޒީފާތަކުގައި އުޅޭ ފިރިހެނުންގެ ވިސްނުން ވެސް ބަދަލުވެގެން ކަމަށެވެ. އަދި ގައުމުގެ ހާލަތު އޮތްގޮތުން ދިވެހި ގިނަ ފިރިހެނުންގެ ހިޔާލު އެ ހިސާބަށް ނުދާ ކަމަށް އޭނާ ވިދާޅުވި އެވެ.\nރާއްޖޭގެ އިގްތިސާދުގެ އެންމެ ބޮޑު ހިއްސާއެއް އޮންނަ ޓޫރިޒަމް ދާއިރާގައި އަންހެނުން އިތުރުވަމުން ދިޔަ ނަމަވެސް އިތުރުވާ ރޭޓް ވަރަށް ވެސް މަދެވެ. ސަރުކާރުން އދ ގައި 2012 ވަނަ އަހަރު ހިއްސާކުރި ތަފާސްހިސާބުތަކުން ދައްކާ ގޮތުން ޓޫރިޒަމް ދާއިރާގައި އޭރު އަންހެނުންގެ ހިއްސާ އަކީ ދެ ޕަސެންޓެވެ. މީގެ އިތުރުން އެވްރެޖުކޮށް އަންހެނަކަށް 7،000 ރުފިޔާ ލިބޭ ވަޒީފާތަކަށް ފިރިހެނުންނަށް 11،000 ރުފިޔާ ލިބޭ ކަމަށް ޖެންޑާ މިނިސްޓްރީން ބުނެ އެވެ. އެހެން ކަމުން މުވައްޒަފުންނަށް ދޭ މުސާރާއިގައި ވެސް އަންހެނުންނާ ފިރިހެނުންގެ ފަރަގު ބޮޑެވެ.\nއިތުރު ލިޔުންތައް ޓޫރިޒަމް ޓީމް ޝިދާތާ ޝަރީފް، ކުރީގެ ޖެންޑާ މިނިސްޓަރު އަލީ ވަހީދު، ޓޫރިޒަމް މިނިސްޓަރު ފައްޔާޒް އިސްމާއިލް، އިކޮނޮމިކް މިނިސްޓަރު ޖިންސީ ގޯނާކުރުން އަންހެނުން


އުރިދޫ ހިއްސާއަކަށް 2.35ރ ބަހަން ނިންމައިފި - Sandhaanu\nއުރިދޫ ހިއްސާއަކަށް 2.35ރ ބަހަން ނިންމައިފި\nއުރީދޫ މޯލްޑިވްސް އަށް މިދިޔަ އަހަރުގެ ލިބުނު ފައިދާ އިން ހިއްސާ އަކަށް 2.34ރ. ބަހަން ފާސްކޮށްފި އެވެ.\nރާއްޖޭގައި ފުޅާދާއިރާއެއްގައި ފޯންގެ އަދި އިންޓަނެޓްގެ ހިދުމަތް ފޯރުކޮށްދެމުން އަންނަ އުރީދޫ މޯލްޑިވްސް އިން މިދިޔަ އަހަރުގެ ހިއްސާބަހަން ނިންމީ ރޭ ބޭއްވި އެކުންފުނީގެ އަހަރީ އާންމު ޖަލްސާގައެވެ.\nމޯލްޑިވްސް ސެކިއުރިޓީ ޑިޕޮސިޓަރީ (އެމްއެސްޑީ) ގެ “ފަހިވޯޓް” އެޕްލިކޭޝަން މެދުވެރިކޮށް އޮންލައިންކޮށ ބޭއްވި މި ޖަލްސާ އަށް ޕްރޮކްސާއާއެކު 44 ހިއްސާދާރުން ހާޒިރުވެފައިވެ އެވެ. އެއީ އޮންލައިންކޮށް ބައިވެރިވި 35 ހިއްސާދާރުންނާއި ޕްރޮކްސީއާއެކު ބައިވެރިވި އަށް ހިއްސާދާރުން އެވެ. މި ހިއްސާދާރުން 1.34 މިލިއަނަށް ވުރެ ގިނަ ހިއްސާ ތަމްސީލް ކުރި އެވެ.\nމި ޖަލްސާގައި މިދިޔަ އަހަރު ލިބުނު ފައިދާގެ 85 ޕަސެންޓް ބަހަން އެކުންފުނިން ވަނީ ނިއްމާފައެވެ.\nއަހަރީ އާއްމު ޖަލްސާގައި އެ ކުންފުނީގެ ސީއީއޯ އަދި މެނޭޖިން ޑިރެކްޓަރު ނަޖީބު ހާންގެ އިތުރުން ޗެއާމަން އެންޑްރޫ ތޫ އޮޑްވާރ ކްވަލްސެތް ވެސް ބައިވެރިވި އެވެ.\nއެ ކުންފުނީގެ ސީއީއޯ އަދި މެނޭޖިން ޑިރެކްޓަރު ނަޖީބު ހާން ވިދާޅުވީ ވިދާޅުވީ ކޮވިޑް-19 ގެ ތެރޭގައި ވެސް އެ ކުންފުނީގެ ކަސްޓަމަރުންގެ އަދަދު އިތުރު ވެގެން ގޮސްފައިވާ ކަމަށެވެ. އަދި ގިނަ ހިދުމަތްތައް ބޭނުން ކުރާ މިންވަރުވެސް މަތި ވެގެން ގޮސްފައިވާ ކަމަށެވެ.\nއުރީދޫ މޯލްޑިވްސް މި އަހަރު އޮޑިޓް ކުރަން ކަނޑައަޅާފައިވަނީ ވޯޓާ ހައުސް ކޫޕާސް 59،600 ޑޮލަރަށެވެ.\nމިދިޔަ އަހަރު ސާފު ފައިދާގެ ގޮތުގައި 407 މިލިއަން ރުފޔާ ލިބިފައިވާ އުރީދޫގެ ހިއްސާގެ ތެރެއިން 90.5 ޕަސެންޓް ހިއްސާއަކީ އުރީދޫގެ މައި ކުންފުނި ވަތަނިއްޔާ އިންޓަނޭޝަނަލްގެ ހިއްސާއެވެ. ދެން ހިމެނެނީ މޯލްޑިވްސް ޕެންޝަން އެޑްމިނިސްޓްރޭޝަން އޮފީހުގެ 5.64 ޕަސެންޓް އަދި އާއްމު ޕަބްލިކުގެ 3.86 ޕަސެންޓުގެ ހިއްސާގެ މައްޗަށެވެ.


Ehlaalaafai Oiy Thuhthu Kujjehge Baladhuverikamah Ethah Bayaku Edhenee - Vaguthu\nއެއްލާލާފައި އޮތް ތުއްތު ކުއްޖެއްގެ ބަލަދުވެރިކަމަށް އެތައް ބަޔަކު އެދެނީ\nދަރިންނަކީ ދުނިޔެ މަތީގައި ލިބޭނެ ނިޢުމަތެކެވެ. މައިންބަފައިންނަށް ވުމަކީ ދުނިޔެ މަތީގައި ލިބޭނޭ އެންމެ ބޮޑު އެއް ނަސީބެވެ. އެހެންނަމަވެސް، އެންމެންނަކީ މިކަން ދަންނާނެ ބައެއް ނޫނެވެ.\nއިންޑިޔާގެ މޮރާދާބާދު-އާގްރާ ހައިވޭ ސަރަޙައްދުން، މިދިޔަ ހުކުރު ދުވަހުވަނީ އެއްލާލާފައި އޮތް، ހަ މަހުގެ ތުއްތު ކުއްޖަކު ފެނިފައެވެ. އެކުއްޖާ ފެނުމާއެކު، އެކުއްޖާގެ ފޮޓޯތަކުން، އެޤައުމުގެ މީހުންގެ މީސްމީޑިޔާ ފުރާލިއެވެ.\nފޮޓޯތައް އާއްމުވެ، މި ޚަބަރު އާއްމުވުމާ ގުޅިގެން، އެކުއްޖާގެ ބަލަދުވެރިންނަށްވުމަށް އެދި، ނުވަތަ އެކުއްޖާ އެޑޮޕްޓް ކުރުމަށް ބޭނުންވެގެން އެކަން، އެސަރަޙައްދުގެ ފުލުހުންނަށާއި ކުޑަކުދިންނާ ބެހޭ އިދާރާތަކަށްވަނީ އެތައް ބަޔަކު ހުށަހަޅާފައެވެ. ހަމައެހެންމެ، ހޮނިހިރު ދުވަހުގެ ހެނދުނު، މޮރާދާބާދުގެ ކުޑަކުދިންނާ ބެހޭ އިދާރާގެ ބޭރުގައި، އެކުއްޖާ ހޯދުމަށް އެދި އެތައް ބަޔަކު ކިއު ހެދިކަމަށްވެސްވެއެވެ.\n"އިންޑިޔާ ޓައިމްސް" އިން މިކަން އާއްމުކޮށްފައިވާއިރު، އެނޫހުން ބުނެފައިވަނީ، އަދި އެކުއްޖާގެ ބަލަދުވެރިކަން ވަކި ބަޔަކަށް ދިނުމަށް ކަމާބެހޭ ފަރާތްތަކުން ނިންމާފައި ނުވާކަމަށެވެ. އަދި، އެކުއްޖާގެ އަސްލު މައިންބަފައިން ހޯދުމުގެ މަސައްކަތް ކުރުމަށާއި އެމަސައްކަތް ކުރެވެންދެން، ހަ މަހުގެ ކުއްޖާ، ޔަތީމްޚާނާއެއްގައި ގެންގުޅުމަށް ނިންމާފައިވާކަމަށްވެސް ބުނެފައިވެއެވެ.


Abdulla saeed - ވިކިޕީޑިއާ\nޢަބްދުﷲ ސަޢީދު ނުވަތަ މަނަދޫ ޢަބްދުﷲ ސަޢީދަކީ ލިޔުންތެރިއެކެވެ. ވާހަކަ ދެއްކުން ތެރިއެކެވެ. އޭނާ ލިޔުންތައް ރާއްޖޭގައި ނެރެވޭ ބައެއް މަޖައްލާތަކުގައިވަނީ ޝާއިޢު ކުރައްވާފައެވެ. އުދަރެސް މަޖައްލާ އާއި މަނަސް މަޖައްލާއަށް ޢަބްދުﷲ ސަޢީދު ލިޔުއްވާފައިވެއެވެ. މީގެ އިތުރުން ފިޝަރީޒު މިނިސްޓްރީން ނެރުއްވާ " ރަސްއައިން" މަޖައްލާއަށާއި އެމްއެންޑީއެފް އިން އަހަރަކު ދެފަހަރު ނެރުއްވާ " އައްޑަނަ" މަޖައްލާއަށްވެސް ލިޔުއްވާފައިވެއެވެ.\nމަނަދޫ ޢަބްދުﷲ ސަޢީދަކީ މަނަދޫ އަށް އުފަން ބޭފުޅެކެވެ. އޭނާއަކީ ހުވަދޫ ކެޔޮޅުގެ، ހާރޫނު ހާޖީ ( ހާޖީބެ ) ގެ ޤާސިމް ހާރޫނު ( މަނަދޫ ކާސިންހާޖީ ) ގެ ސަޢީދު ޤާސިމް ( ދޮންތުއްތު ) ގެ ޢަބްދުﷲ ސަޢީދެވެ. މީނާގެ މަންމައަކީ މަނަދޫ ކެޔޮޅު އިބްރާހިމް ( އިބްރާހިމް ޙަސަން ) ގެ ޛުލައިޚާ އިބްރާހިމް ( ކަނބުލޮ ) އެވެ. ޢަބްދުﷲ ސަޢީދަކީ ސަޢީދު ޤާސިމް އާއި ޛުލައިޚާ އިބްރާހިމަށް ލިބިވަޑައިގެން ތިންވަނަ ދަރިކަލުންނެވެ. ޢަބްދުﷲ ސަޢީދު އުފަންވެފައިވަނީ މަނަދޫ ކުދިލުބޯމާގެ ( ބޮޑުކާށިގެ ) ގައެވެ. އެގެ ހުރީ މަނަދޫ އިރުމަތީ އަވަށުގައި އިރުއުތުރު އެންމެ ކޮޅުގައެވެ. މިހާރު އެގެ ހުރިތަނަކީ ހުސްބިމެކެވެ. އެގެއާ ޖެހިގެން ހުންނަނީ މަނަދޫ ރައިމާގެއެވެ. ޢަބްދުﷲ ސައީދު އުފަންވީ މީލާދީ ސަނަތުން 1973 ވަނަ އަހަރުގެ އޮކްޓޯބަރުމަހުގެ 29 ވަނަ ދުވަހުއެވެ. ޢަބްދުﷲ ސަޢީދުގެ އަނބިކަނބަލުންނަކީ މަނަދޫ ކަރަންކާވިލާ ފާތިމަތު އަންވަރީއެވެ. މި ދެމަފިރިންނަށް ދެދަރިކަލުން ލިބިވައިގެންފައިވެއެވެ. އެއީ އީމާ ޢަބްދުﷲ ސަޢީދު އާއި އީހާ ޢަބްދުﷲ ސަޢީދުއެވެ. ޢަބްދުﷲ ސަޢީދުގެ ހޯމްޕޭޖް އެޑްރެހަކީ http://www.hafthaa.com އެވެ.\nޢަބްދުﷲ ސަޢީދު އުފަންވެފައިވަނީ ނ. މަނަދޫއަށެވެ. އެންމެ ތުއްތު އިރު ދިރިއުޅެފައިވަނީ މަނަދޫ ބޮޑުކާށިގޭގައެވެ. އޭގެފަހުން ދިރިއުޅެމުން އައީ މަނަދޫ މާލްރޯޑްގައެވެ. ކިޔަވާފައިވަނީ މަނަދޫގައި ހުންނަ ނ. އަތޮޅު މަދަރުސާގައެވެ. ޢަބްދުﷲ ސަޢީދަކީ ނ. އަތޮޅު މަދަރުސާގެ ފުރަތަމަ ސްކޫލް ކެޕްޓަނެވެ. މީނާވަނީ ރާއްޖޭގައި ބޭއްވި ފުރަތަމަ ސްކައުޓް ޖަމްބޮރީގައި ބައިވެރިވެފައެވެ. މީނާއަކީ ސްކައުޓް ލީޑަރެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 ފެބްރުއަރީ 2017، 10:36 ގައެވެ.


Farudhee zimmaa adhaa kurumakee malaamaaiy rahdhu vaan jehey kameh noon!\nޚިޔާލު / އިޖުތިމާއީ\nމޫދު ސާފުކުރަން އުޅުނު ކުދިން -- ފޮޓޯ: ޓްވިޓާ\n13 މެއި 20192ކޮމެންޓް\nފަރުދީ ޒިންމާ އަދާ ކުރުމަކީ މަލާމާތް ރައްދުވާން ޖެހޭ ކަމެއް ނޫން!\nއެއް ފޮޓޯއިން ފެންނަނީ ފުރާވަރު އުމުރަށް އަރަމުންދާ ހަތަރު ކުދިން ނެޓުތަކެއް ހިފައިގެން ތިއްބަ އެވެ. ދެވަނަ ފޮޓޯއިން ފެންނަނީ ޕްލާސްޓިކު ފުޅިން ފުރި ބާރުވެ، ކުނިބުނިން ތަގައްޔަރުވެ، ކަޅުވެފައިވާ ހަޑި މޫދެވެ. ތިންވަނަ ފޮޓޯއިން ފެންނަނީ ހަމަ އެ މޫދުގެ ކިލަނބުކަން ސާފުވެ، އަސްލު ނޫވިލު ކުލައިން އުޖާލާވެފައިވާ ތަނެވެ.\nއެއީ މިދިޔަ ހޮނިހިރު ދުވަހު ސޯޝަލް މީޑިއާގައި އާއްމުވި ޕޯސްޓެއްގެ ވާހަކަ އެވެ. އެކުދިވެރިންނަކީ އުފަން ރަށަށް ޗުއްޓީއަށް ދިޔައިރު، މޫދުގެ ހަޑިކަން ފެނި ކެތް ނުވެގެން އެތަން ސާފު ކުރަން އަމިއްލައަށް އިސްނަގައިގެން މަސައްކަތް ފެށި ކުދިވެރިންތަކެކެވެ.\nI think you all should know them.\nReally happy to see young people doing these amazing things. #Respect\nSource: ig zamhad0.0w pic.twitter.com/JRCqeSzkjf\n— Oppo (@draconiams) May 12, 2019\nއެމީހުންގެ މަސައްކަތުގެ ނަތީޖާ ސާފެވެ. ލޮލަށް ބޮލަށް ވެސް ރީއްޗެވެ. އެ މަސައްކަތުގެ ފައިދާ އޮތީ ހަމައެކަނި އެކުދިންނަކަށް ނޫނެވެ. އެ ރަށުގެ ހުރިހާ ރައްޔިތުންނާއި، ރަށަށް ޒިޔާރަތް ކުރާ ހުރިހާ އެންމެންނަށް ވެސް އޭގެ ފައިދާ އެބަ އޮތެވެ.\nއެކަމަކު ހިތާމައަކީ އެމަސައްކަތުގައި އެކުދިންނަށް ދިމާވި ފުރައްސާރަ އާއި މަލާމާތެވެ. ސްކޫލުގައި ވެސް ކުދިންނަށް ކިޔައިދެނީ "ތިމާ ދިރިއުޅޭ ވެށި ސާފުތާހިރު ކުރާށެވެ." އެހެން ބައެއްގެ ތިމާވެށި ސާފުކުރަން އެކުދިން ނިކުތުމުން އެކަމުގައި އޮތް ގޯހަކީ ކޮބައި ހެއްޔެވެ؟\n"ރަށަށް ފުރަތަމަ ފުންމާލި ދުވަހުވެސް އަޅުގަނޑުމެންގެ ލޮލުގައި އަޅައިގަތީ ރަށުގެ މައި ޖެޓީ ކުނިން ފުރާލެވިފައިވާތަން. ރަށުގެ އެއްވެސް މީހަކަށް މިތަން ނުފެނިފައި އޮތުމުން އަޅުގަނޑުމެން ނިންމީ މިއީ އަޅުގަނޑުމެންގެ ޒިންމާއެއް ކަމަށް ބަލާފައި މިތަން ސާފުކޮށްލަން. ދެން އަޅުގަނޑުމެން އަމިއްލައަކަށް މިތަން ސާފުކޮށްލަން ނިކުތީ. އެއީ މީހަކު ބުނާނެ އެއްޗަކަށް ބަލާފައި ކުރިކަމެއް ނޫން. މިތަން ސާފު ކުރަމުން ދިޔައިރު ރަށުގެ ކިތަންމެ މީހެއް އައި. އަދި އަޅުގަނޑުމެންނަށް ހިތްވަރު ދިނުމުގެ ބަދަލުގައި ލިބުނީ މަލާމާތުގެ ބަސްތަކެއް. މުޅި ރަށުންވެސް އަޅުގަނޑުމެންނަށް އެއްބާރުލުން ދިނީ އެންމެ މީހެއް. އަޅުގަނޑުގެ ވާހަކައަކީ މީހުން ބުނާނެ އެއްޗަކަށް ނުބަލާ ތިމާގެ ޒިންމާ ތިމާ އަދާ ކުރާށޭ،" ޓްވިޓާގައި އާއްމުވި ޕޯސްޓުގައި ވެއެވެ.\nމިއީ އަޅުގަނޑުމެން ދިވެހިންގެ ކަންފަތަށް މިއަދު އިވުނަސް ނީވޭ ފަދަ ނަސޭހަތެކެވެ. މިފަހަރު މި ނަސޭހަތް މިދިނީ ފުރާވަރު އުމުރުގެ ކުދިންތަކެކެވެ. ހެޔޮ ބުއްދި ފިލާ، ބޮޑެތި މީހުންނަށް ދެން މިވަރު ނުވިސްނެންވީ ކީއްވެގެން ހެއްޔެވެ؟\nދިވެހިންގެ ތެރޭގައި އަބަދުވެސް އިވެނީ ކޮންމެވެސް ކަމެއް ގޯސްވެގެން އެކަމެއްގެ ޝަކުވާ އެވެ. މަގުތަކަށް ކުނި އެޅުމާއި، މޫދު ހަޑި ކުރުމާއި، ހިތުހުތި ގޮތަކަށް ސައިކަލު ދުއްވާ ޕާކުކުރުމާއި މިހެން ގޮސް އެތައް އެތައް ޝަކުވާއެކެވެ.\nމިކުދިންގެ ނަސޭހަތުގެ އަޑުއަހައިގެން ކޮންމެ މީހަކުވެސް އެމީހެއްގެ ފަރުދީ ޒިންމާ އަދާ ކުރަން ފެށުމުން ނޫނީ މިކަންކަމެއް ހައްލެއް ނުވާނެ އެވެ. ނަސޭހަތުގެ އަޑު ނޭހުމުގެ އިތުރުން މިފަދަ ރިވެތި އާދަތައް ދަމަހައްޓާ ދިވެހި ކުދިންނަށް މަލާމާތް ކުރުމުން ލިބޭނެ ފައިދާއެއް ވެސް ވަކި ނޯންނާނެ އެވެ.\nއެކުދިންނަށް ހައްގު ވަނީ އެންމެންގެ އިހުތިރާމެވެ. ބޮޑެތި މީހުންނަށް ދައްކަން ނުކެރުނު މިސާލު އަމަލުން ދެއްކީތީ އެވެ. ދިވެހިންގެ މުޖުތަމައު ރަނގަޅުވާނީ ވެސް އެކުދިން ކަހަލަ ނޫކަށިފުރައިގެ ގިނަ ޒުވާނުން އުފެދުނު ވަރަކަށެވެ. އެ ޒުވާނުންނަކީ ދިވެހިންގެ އުޖާލާ ކުރިމަގުގެ އުއްމީދެވެ.\nއަޅުގަނޑު ތިޔަކަމުގައި މީގެ 11 އަހަރު ކުރިން އުޅުނީން. މިހާރު އަޅުގަނޑުގެ އުމުރުން 27 އަހަރު....\n👏🏼👏🏼👏🏼👏🏼👏🏼 އައްސަރި ބަހުން ސާބަސް ކިޔަން ތިކުދިންނަ.


Aasandha aai NSPA ge haradhu thakugai goasthakeh | Jazeera\tއާސަންދަ އާއި އެންސްޕާގެ ހަރަދުތަކުގައި ގޯސްތަކެއް - Jazeera\nއާސަންދަ އާއި އެންސްޕާގެ ހަރަދުތަކުގައި ގޯސްތަކެއް\nނާޒިމް ހަސަން September 4, 2020 57 views0\nކޮވިޑް-19އާ ގުޅިގެން އެންސްޕާ އަދި އާސަންދައިން ހަރަދުކުރި ގޮތުގައި ގޯސްތަކެއް ހުރިކަން އޮޑިޓް ރިޕޯޓްގައި ފާހަގަކޮށްފިއެވެ.\nއާސަންދައިންނާއި އެންސްޕާއިން ކޮވިޑާ ގުޅިގެން ހަރަދުކޮށްފައިވަނީ މީހުން ބޭސްފަރުވާއަށް ގެންދިޔުމަށާއި ބޭސްފަރުވާއަށް ގޮސް ތިއްބައި ގައުމުތަކުގައި ތާށިވި މީހުންނަށާއި އެމީހުން ރާއްޖެ ގެނައުމަށެވެ.\nކޮވިޑާ ގުޅިގެން އާސަންދައިން ވަނީ 83,315,122 ހަރަދުކުރަން ކަނޑައަޅާފައެވެ. އޭގެ ތެރެއިން ހަރަދުކުރީ 14,838,341 ރުފިޔާއެވެ.\nއެ ހަރަދުތައް ކުރުމުގައި އުސޫލާ ހިލާފަށް އަމަލުކޮށްފައިވާކަން އޮޑިޓްގައިވެއެވެ. އެގޮތުން ރާއްޖެ އެނބުރި އައުމަށް ނަގާފައިވާ ޓިކެޓުގެ ކޮޕީ ހޯދާފައި ނުވާތީ ވަކިވަކި މީހުންނަށް ފައިސާގެ އެހީ ދޭން ފަށަން ޖެހޭ ތާރީހު ކަށަވަރު ކުރެވިފައިނުވާކަމަށް ރިޕޯޓްގައިވެއެވެ.\nއަދި، 26 މީހަކަށް 157،284 ރުފިޔާ އެންސްޕާއިން ހަރަދުކޮށްފައި ވަނީ ޓިކެޓްގެ ކޮޕީ ހޯދުމާ ނުލައި ކަމަށް ވެސް އޮޑިޓްގައިވެއެވެ. ބައެއް މީހުންނަށް ދޭން ޖެހޭ ރޭޓަށްވުރެ އިތުރަށް ވެސް ދީފައިވާ ކަމަށާއި އެއް މީހަކަށް ދެ މުއައްސަސާއަކުން ވެސް ފައިސާ ހަރަދުކޮށްފައިވާ ކަަމަށް އޮޑިޓްގައިވެއެވެ.\nއޭގެއިތުރުން މީހަކު މަރުވި ފަހުން ވެސް އެމީހަކަށް އެހީގެ ގޮތުގައި ފައިސާ އެކައުންޓަށް ޖަމާކޮށްފައިވާކަން އޮޑިޓް ރިޕޯޓްގައި ފާހަގަކޮށްފައެވެ. އެހެންވެ، މިއީ ދައުލަތުން ކުރަން ނުޖެހޭ ހަރަދުތަކަށްވާއިރު މިއީ އިހުމާލަކުން ހިނގާފައިވާ ކަމެއް ކަމަށްވާނަމަ އެކަމުގައި ބައިވެރިވާ މީހުން ޒިންމާ ނަގަން ޖެހޭނެ ކަަމަށް އޮޑިޓްގައިވެއެވެ.


(2 ޖޫން 2020 އާ ގުޅޭ)\n"ވަޓް އާ ޔޫ ޑުއިން" ދޮރޯށިން އެތެރެއަށް ވަދެ ފަހަތުން ދޮރު ލައްޕާލަން އުޅުނު ލައިތަށް ކެންޒާ ބުންޏެވެ.\n"މަގުމަތީގަ ހުރެވޭތަ؟، ތިބުނީނު އެންމެން ނިދާފައޭ" ލައިތު ބުންޏެވެ.\n"ކީއްވެ ތިއައީ" ދޮރޯށީގެ އެތެރެފަރާތުގައި މަޑުކޮށްލައިގެން ހުރި ލައިތަށް ބަލަން އިރުކޮޅަކު ހުރެފައި ކެންޒާ އަހާލިއެވެ.\n"އައި ވޯންޓް ޓު ސީ ޔޫ" ލައިތު ބުންޏެވެ.\n"ކީއްވެ؟" ކެންޒާ އަހާލިއެވެ. ލައިތު ކުރިއަށް ޖެހިލުމުން ބޭއިޚްތިޔާރުގައި ކެންޒާއަށް ފަހަތަށް ޖެހިލެވުނެވެ. ފަހަތުގައި ހުރި ކޮޓަރީގެ ފާރުގައި ކެންޒާ ޖެހުމުން ހުއްޓެވުނެވެ. ފިޔަވަޅެއްގެ ދުރުމިނުގައި ލައިތު މަޑުކޮށްލިއެވެ. އޭނާގެ ދެއަތް ހިމޭން ކުރުވުމުގެ ގަސްދުގައި ޖީންސުގެ އަރިމަތީ ޖީބަށް ކޮށްޕާލިއެވެ. މާނަވީ ބެލުމަކުން ކެންޒާއަށް އޭނާ ބަލަންފެށިއެވެ.\n"މީ ޕެންޑާގެ ގެތަ؟" ލައިތު އަހާލިއެވެ.\n"ކިހިނެއްވީ؟" ކެންޒާ ސުވާލު އުފެދުނެވެ.\n"ޓެލް މީ... މީ ޕެންޑާ އުޅެބޮޑުވި ގެތަ؟" ލައިތު ދެވަނަ ފަހަރަށް އެއްސެވެ.\n"ބައްޕަގެ ގެ" ބޯޖަހާލުމާއެކު ކެންޒާ ބުންޏެވެ. ލައިތު އޮޅުންފިލުވަން ބޭނުންވެގެން އެ އުޅެނީ ކޮންކަމެއްކަން ކެންޒާއަކަށް ނޭނގެއެވެ. ލައިތު އިތުރު ސުވާލެއް ނުކުރިއެވެ. ދެމެދަށް ވެރި ހިމޭންކަން ދިގުލިއެއްކަމަކު އެ ހިމޭންކަން ކެންޒާއަށް ކަމުދިޔައެވެ. ގާތުގައި ލައިތު ފެންނަން ހުރުމުންނެވެ.\n"ކުޑަކޮށް ވެސް އަހަރެންގެ މަތިން ހަނދާންނެއްނެތީތަ؟" ލައިތުގެ ހިތުގައިވިއެވެ. އޭނާއަށް ކެންޒާ އެނގުނުއިރު ކެންޒާއަށް ލައިތަކީ ކާކުކަން ނޭނގުމުން އެކަމުގެ ޝަކުވާއެއް އޭނާގެ ހިތަކު ނެތެވެ. އޭގެ ބަދަލުގައި އެ އަންހެންކުއްޖާ އޭނާގެ ކުރިމައްޗަށް ދެވަނަ ފަހަރަށް އައުމަކީ ތަޤުދީރުގެ ނިޔާއެވެ. ލައިތުގެ ހަޔާތުގައި ފުރަތަމަ ވާހަކަދެއްކި އަންހެންކުއްޖަކީ އެއީއެވެ.\n"ކޮންމެވެސް ދުވަހަކުން އެނގޭނެ... އަހަރެން ނުބުންޏަސް އެނގޭނެ" ލައިތު އަމިއްލަ ނަފްސަށް ބުނެލިއެވެ.\n"ލަ...އި.." ކެންޒާގެ އަޑު ހިނދުނީއެވެ. ލައިތު ކުރިއަށް ޖެހިލުމާއެކު ކެންޒާގެ ކޮނޑުގައި ދެއަތުން ހިފާލައި ގާތަށް ދަމާލުމުންނެވެ. ދެއަތް ވަށާލުމާއެކު އޭނާގެ މޭގައި ކެންޒާ ފޮރުވާލިއެވެ. ނޯޝުން އަރައިގަތް ލައިތުގެ ސެންޓުގެ ވަހާއެކު ކެންޒާއަށް ބޮޑަށް އެ މޭގައި މޫނު ފޮރުވާލެވުނެވެ. އޭނާގެ އެ ހަރަކާތް ފާހަގަވީ ކަހަލައެވެ. ލައިތުގެ ލުއި ހީނލުމުގެ އަޑު އިވިލިއެވެ.\n"ހެނދުނު އަންނާނަމެންނު" ލައިތު ބުންޏެވެ. އަދި ކެންޒާގެ މޫނުގައި ދެއަތުން ހިފާލައި ގަޔާ ދުރުކޮށްލަމުން ނަޒަރު ސީދާކޮށްލިއެވެ. ވައަތުގެ ބޮޑުވައި އިނގިލިން ކެންޒާގެ ތުންފަތުގެ މަތީގައި އިން ކަޅުތިލައިގަ ލައިތު ފިރުމާލިއެވެ. ކެންޒާގެ ދެތުންފަތް ދުރުވެލިއެވެ. އޭނާގެ އެ ބީހުންތަކުން ކެންޒާއަށް އަންނަމުންދިޔަ ބަދަލު ލައިތަށް ފާހަގަވެއެވެ. އެ މަޢުސޫމް ދެލޮލުން ފާޅުވާންފެށި ވިދުމަކީ ލައިތުއަށް އެނގޭ ބަހުރުވައެކެވެ. އޭނާ ދުރަށް ޖެހިލީ އެހެންވެއެވެ. އަވަސްއަވަހަށް ދެއަތްތިލަ ޖީބަށް ކޮށްޕާލައިފިއެވެ. ހިންދިރުވާލުމާއެކު ކެންޒާ އެއްއަތުން އަނެއްއަތުގައި ހިފަހައްޓާލިއެވެ. ލައިތުއަށް ފަރުދާކުރަން މަސައްކަތްކުރާ އަސަރުތައް އޭނާ އައީ ދެނަގަންނަމުންކަމެއް ނުދެނަހުއްޓެވެ.\n"އެކަނިތަ ހެނދުނު އަންނަނީ؟" ދޮރޯށްޓާ ކައިރިއަށް ޖެހިލައި ލައިތު އަހާލިއެވެ.\n"ވީކަންޑްގަ ނޫނީ ނަސީމް އަންނާނެ" ކެންޒާ ބުންޏެވެ.\n"ދަނީ..." އިރުކޮޅަކު ހުރެފައި ލައިތު ބުންޏެވެ. ކެންޒާ ކުއްލިއަކަށް ބަލާލި ގޮތް ލައިތަށް ފާހަގަވިއެވެ. އޭނާ ދާން ކެންޒާ ނޭދޭކަހަލައެވެ. އެހެންވިޔަސް މަޑުކުރުމަކީ ރަނގަޅު ޚިޔާލަކަށް ނުވާނޭ ލައިތަށް ވިސްނުނީއެވެ. ލައިތު ދޮރޯށި ހުޅުވާލީ ވެސް ކެންޒާއަށް ބަލަން ހުރެއެވެ. ފަސްފަހަތަށް އޭނާ ފިޔަވަޅު އެޅިއެވެ. ދޮރޯށިން ނުކުމެވުނުއިރު ކެންޒާ ދޮރޯށި ކައިރިއަށް އަތުވެއްޖެއެވެ. ލައިތަށް ވެސް ގޮތެއް ނިންމަން އުނދަގޫވެފައިވާ ކަހަލައެވެ. ފިޔަވަޅު މަޑުކޮށްލާފައި ވެސް އޭނާ ކާރު ކައިރިއަށް އައެވެ. ތަޅުހުޅުވާލުމާއެކު ކާރުގެ ދޮރުފަތް ހުޅުވާލައި އޭނާ މަޑުކޮށްލިއެވެ. ދެން ފަސްއެނބުރި ކެންޒާއަށް ބަލާލިއެވެ. ދޮރޯށި ދޮށުގައި ކެންޒާ ހުރި ގޮތް ފެނުމުން އޭނާއަށް ހީވީ މާޒީގެ ތެރެއިން މަންޒަރެއް ކުލަވީ ހެންނެވެ. ހިތަށް ބަޔާންކުރަން ދަތި ގޮތެއް ވެގެން ދިޔައީ ކެންޒާ ބަދަލުކޮށްލި މަޢުނަވީ ހިނިތުންވުމެވެ. އެ ހިނިތުންވުމަށް ރައްދުދޭން ލައިތުގެ ހިތް އަވަސްވެލިކަން ގައިމެވެ. އަތްހިއްލާލައި ވަދާޢުގެ ސަލާމެއް ލައިތުކޮށްލިއެވެ.\n"ސީ ޔޫ..." ލައިތު ބުންޏެވެ.\nލައިތުގެ ކާރު ލޯ ކުރިމައްޗަށް ގެއްލެންދެން ކެންޒާ ދޮރޯށި ކައިރީ ހުއްޓެވެ. އެއަށްފަހު ގޭތެރެއަށް ވަދެގެން އައީ މިރޭ ހިނގައިދިޔަ ކަންކަމާމެދު ވިސްނަމުންނެވެ. ލައިތު އުޅުނު ގޮތާމެދު ކެންޒާ އަދިވެސް ހުރީ ސުވާލު އުފެދިފައެވެ. ދެއްކި ހުރިހާ ވާހަކައެއް ކެންޒާއަށް ފަހުމް ނުވިޔަސް ލައިތުގެ ގާތްކަން ނުހަނު ކަމުދިޔައެވެ. ހިތަށް އަނިޔާއެއް ލިބެން އުޅެނީކަމާމެދު ޟަމީރު ފާޅުކުރި ޚިޔާލު ގަސްދުގައި ކެންޒާ އެއްފަރާތްކޮށްލިއެވެ. ހިތުގެ އަވައިގަ ޖެހުނީއެވެ.\n"ކޮންތާކަށް ގޮސްލާފަ ތިއައީ" އެލެވޭޓާއިން ނުކުތް ލައިތަށް ސެހްރާނުގެ އަޑު އިވުނެވެ. އޭނާގެ ތުންފަތުގައިވި ހިނިތުންވުން ވަގުތުން ގެއްލުނެވެ. އިހު ހުރި ހުރިހާ އަސަރެއް ފިލައިފިއެވެ.\n"ބޭރަށް ނުކުމެލީ" ލައިތު ބުނެލިއެވެ.\n"ކަމަކުތަ؟" ސެހްރާނު އަހާލިއެވެ.\n"ދުއްވާލީ..." މާގިނަ ވާހަކަތަކެއް ދައްކަން ލައިތު ބޭނުންނުވާ ކަހަލައެވެ.\n"އަހަންނާއެކު ގެއަށް އައިސްފައި ކޮޓަރިއަށް ވަނީމަ ހީކުރީ ނިދަންކަމަށް، ކަމެއްވީތަ؟ ކެން ގެއަށް ލާން ދިޔައީސުރެން ލައިތުއަށް ކަމެއްވެއްޖެހެން އަހަންނަށް ހީވަނީ... އަނެއްކާ އަހަރެމެންނާއެކު ކާރަށް ކެން އެރުވީމަތަ؟ ދޮން ބުނީމަ އަހަރެން ވެސް ހިތަށް އެރީ ކެންއަށް ލިފްޓެއް ދޭނީއޭ" ސެހްރާނު ވާހަކަދެއްކިއެވެ.\nލައިތު ގެއިން ނުކުމެގެން ދިޔައިރު ސެހްރާނު ހުރީ ބެލްކަނީގައެވެ. އޭރުއްސުރެ އޭނާ އެ ހުރީ ލައިތު ގެއަށް އަންނާނެ އިރެއްގެ އިންތިޒާރުގައެވެ. ލައިތު ކަމަކާ ހިތްހަމަނުޖެހިއްޖޭ ހީވާތީއެވެ. އަހާ ސުވާލު ކޮށްގެން ނޫނީ ލައިތުގެ ގާތުން ކަމެއް އޮޅުންނުފިލާނޭކަން ސެހްރާނަށް ރަނގަޅަށް އެނގޭތީއެވެ.\n"އަހަރެން އޯކޭ... ޕެން... އައި މީން ކެންއަށް ލިފްޓެއް ދިނުން ވެސް އޯކޭ، އޭރު ނިދިނެތީމަ ނުކުތީ ދުއްވާލަން، ޖައްސާލަން މިދަނީ" ލައިތު ބުންޏެވެ. ސެހްރާނު އެއްޗެކޭ ނުބުނީ ލައިތު ހިނގައިގަތީމައެވެ.\nކޮޓަރިއަށް ވަދެވުމާއެކު ލައިތު އައިސް އެނދުގައި އިށީނެވެ. އޭނާއަށް އަދިވެސް ވިސްނެނީ ކެންޒާއާ މެދުއެވެ. ނޭނގި ހުއްޓާ އެ އަންހެންކުއްޖާ ލައިތުއަށް މަޑުމަޑުން ޚާއްޞަވާން ފަށައިފިކަން ހިތް އެއްބަސްވިއެވެ.\n"އަހަރެން އަބަދުވެސް ބޭނުންވީ ތިކުއްޖާ ރައްކާތެރިކުރަން، ނައު ލުކް އެޓް ޔޫ، ޔޫ އާ އޯލް ގްރޯންއަޕް... ހެ ހެ ހެ..." ލައިތަށް ބުނެލެވުނެވެ. ހަމައެއާއެކު އޭނާގެ މޫނު މިލައިގެން ހިނގައްޖެއެވެ.\n"އެންޑް ޔޫ އާ ސީއިން ސަމްވަން" ލައިތަށް މަޑުމަޑުން ބުނެލެވުނެވެ. އެހިނދު އޭނާގެ ހިތް އެކަން ޤަބޫލުކުރާކަށް ބޭނުމެއްނުވިއެވެ. ލައިތު ބޭނުންވެއްޖެނަމަ ކެންޒާގެ ހިތް މިލްކުކުރެވިދާނެކަމުގެ އުންމީދު އެ ހިތް ދިނެވެ. ސިކުނޑި ވެސް ހިތާ އެއްބަސްކިޔެވެ. ދުރުގައި ހުރި މީހަކަށްވުރެ ގާތުގައި ހުންނަ މީހާއަށް އޮންނަ ފުރުޞަތު ބޮޑުވާނޭ ސިކުނޑި ވިސްނައިދިނެވެ.\nއެނދުމައްޗަށް އުއްޑުން ވެއްޓިގަތް ލައިތުގެ ތުންފަތަށް މާނަވީ ހިނިތުންވުމެއް ވެރިކޮށްލިއެވެ. ދެ ލޯ މަރާލުމާއެކު ދެއަތް ފުޅާކޮށްލިއެވެ.\nކެންޒާ އައިސް ބަދިގެއަށް ވަންއިރު އައިލެންޑް ދޮށުގައި ކޮފީއެއް ބޯން ލައިތު އިނެވެ. ހީވީ ކެންޒާގެ އިންތިޒާރުގައި އޭނާ އިނީ ހެންނެވެ. ކެންޒާއަށް ހިނިތުންވެވުމާއެކު ކަންފަތުން ހެޑްސެޓް ނައްޓާލިއެވެ.\n"މޯނިންގް" ކެންޒާ ފެނުމުގެ ކުރިން ލައިތު ބުނެފިއެވެ.\nރޭ ހަތަރުދަމު ކެންޒާއަށް ނިންޖަކަށްވާ ކަހަލަ ނިންޖެއް ނައެވެ. ލޯމެރިލާފައިވާ ވެސް ހޭލެވެނީއެވެ. ހުވަފެނުން ލައިތު ފެންނާތީއެވެ. އެސަކަރާތުގައި އުޅެނިކޮށް އިރުއަރައިފިއެވެ. އެހެން ދުވަސްދުވަހަށްވުރެ ކުރިން ކެންޒާއަށް އާދެވުނީ ވެސް ލައިތުގެ ޚިޔާލުގައި ހުރެއެވެ. އޭނާ ދުށުމަށް ބޭނުންވެފައި ހުރި ވަރުންނެވެ. ލައިތުގެ ސަލާމަށް ޖަވާބު ދެމުން ކެންޒާ އައިސް އައިލެންޑްގެ އަނެއްފަރާތުގައި ލައިތަށް ކުރިމަތިވާނޭހެން ހުއްޓުނެވެ.\n"ލައިފް ކިހިނެއް؟... މިހުރިހާ ދުވަހު ކިހިނެއް އުޅުނީ؟" ލައިތު އަހާލިއެވެ. ކެންޒާއަށް ލިބުނީ ހައިރާންކަމެވެ. ޒަމާންތަކަކަށްފަހު ބައްދަލުވި އެކުވެރިޔަކާ ވާހަކަދައްކާހެން ލައިތު ވާހަކަދައްކަންވީ ސަބަބެއް ކެންޒާއަކަށް ނުވިސްނުނެވެ. އެކަން ކެންޒާއަށްވީ ލައިތު ކުރާ ސަމާސާއަކަށެވެ.\n"ޔޫ އާ އެކްޓިން ވިއާޑް" ކެންޒާ ބުނެލިއެވެ.\n"އިޓްސް ޓޯޓަލީ ވިއާޑް ފޯ މީ ޓޫ" ބޯއަރިކޮށްލައި ލައިތު ހިނިތުންވެލިއެވެ.\n"ލައިތު..." ކެންޒާ ގޮވާލިއެވެ. އެ އަޑުގައިވީ ސީރިއަސްކަމެވެ.\n"ޔެސް" ލައިތުގެ ފުށުން ވެސް ފެނުނީ ކެންޒާ ބުނާ އެއްޗެއް އަޑުއެހުމަށް ސަމާލުވެ އިންކަމުގެ އަސަރެވެ.\n"ރޭގަ...މީ... އައި... އައި އޭމް ކޮންފިއުޒްޑް" ކެންޒާއަށް ސީދާ ލަފުޒުތައް އަތުރާލައި އެނގެން ބޭނުންވި ކަންކަން ހާމަކުރުން އުނދަގޫވިއެވެ. ލައިތުއާ ނަޒަރު ވަކިކޮށްލައި އައިލެންޑް މަތީ ބޭއްވި ފޯނާއެކު އޮތް ހެޑްސެޓުގެ ވާގަނޑާ އޭނާ ކުޅެންފެށިއެވެ. ލައިތުގެ ގަސްދަކީ ކޮބާކަން އެނގެން ކެންޒާ ބޭނުމެވެ. އަމިއްލަ ހިތުގެ އެދުންތަކަށް ދެކޮޅުހަދަން އުނދަގޫވަމުން އަންނައިރު ލައިތުގެ މަޤުޞަދު އެނގުން ފަހަރެއްގައި އެ ހިތް ކެންޒާއަށް ކިޔަމަންވެދާނޭ ހީކުރެވެނީއެވެ. ކޮންމެ އުފާވެރިކަމަކީ އެއާ ގުޅިފައިވާ ހިތާމައެއްވާ އުފާވެރިކަމެއްކަމުގައި ކެންޒާއަށް ޤަބޫލުކުރެވެއެވެ. ޚާއްޞަކޮށް އޭނާ ކަހަލަ އަންހެންކުއްޖަކަށް ލައިތު ފަދަ ޒުވާނެއްގެ އަޅާލުމާއި ސަމާލުކަން ލިބުމަކީ ނާދިރުކަމެއްކަމުގައި ވާތީއެވެ. އާޚިރުގައި ދެމެދުގައި އޮތް ގާތްކަމަކީ ލައިތު ކޮށްލި ސަމާސާއަކަށްވެދާނޭ ކެންޒާގެ ޟަމީރު ތަކުރާރުކޮށް ބުނަމުންދާތީ ވެސް މެއެވެ.\n"ކޮންކަމެއް... ބައްދަލުކުރަން އައީމަތަ؟... ދެމެދުގައިވި ގާތްކަންތަ؟ އަހަރެން އަތްލީމަތަ؟... އަހަންނަށް ހުޅުވާލި ދަޢުވަތުތަ؟ އެއްވެސް ކަމެއް ނޭނގުނުތަ؟" ލައިތު އިންތަނުން ތެދުވިއެވެ. ވާހަކައިގެ ހުރެ ކެންޒާގެ ގާތުގައި އައިސް މަޑުކޮށްލިއެވެ.\n"ތިހެން ނުހަދަބަލަ" ކެންޒާއަށް ބުނެލެވުނެވެ.\n"އަހަރެން ކީއްކުރީ؟ ގައިމު އަދި އަތެއް ވެސް ނުލަން" ލައިތު ގުދުވެލައި ކެންޒާގެ މޫނަށް ބަލާލިއެވެ. ކެންޒާ ލަދުން އުޅޭހެން ހީވުމުން ލައިތުއަށް ހީނލެވުނެވެ.\n"އަދިވެސް ޗޮކުލެޓު ކަމުދޭތަ؟" ލައިތު އަހާލިއެވެ.\n"ކީއްވެ އަދިވެސް ހޭ ތިއެހީ..." ކެންޒާ ސުވާލުކުރިއެވެ.\n"ކަމުދޭތަ؟" ލައިތު އަހާލިއެވެ.\n"ޗޮކުލެޓް ކަމުނުދާނީ ކާކަށް" ކެންޒާ ބުންޏެވެ.\n"އެހެންމީހުން މުހިންމެއްނޫން... ޕެންޑާއަށް ކަމުދޭތޯ މިއެހީ" ލައިތު ބުނެލި ގޮތް ކެންޒާއަށް ކަމުދިޔައެވެ. ޚާއްޞަހެން ކެންޒާއަށް އިޙްސާސް ކުރެވުނެވެ. ލުއި ހިނިތުންވުމަކާއެކު ލައިތުއަށް ބަލާލި ކެންޒާ ބޯޖަހާލިއެވެ.\n"ދެން ވެއިޓް ފޯ މީ... ޓުނައިޓް" ކެންޒާގެ ކަންފަތް ދޮށުގައި ލައިތު ބުންޏެވެ. އެ ނޭވާގެ އިޙްސާސާއެކު ކެންޒާގެ ގައިން ހީބިހިނެގިއެވެ. އެއްއަތުން އަނެއްއަތުގައި ކެންޒާއަށް ބާރަށް ހިފާލެވުނެވެ. ލައިތު ގޮސް އިހު އިން ގޮނޑީގައި އިށީނެވެ.\n"ޓެލް މީ" ލައިތު ބުނެލިއެވެ. ކެންޒާ ބަލާލީ އެބުނި އެއްޗެއް ދޭހަނުވެގެނެވެ. އެއާއެކު ލައިތު ނިތްއަރުވާލިއެވެ. ބުނާށޭ ބުނެލި ކަހަލައެވެ.\n"ވަޓް؟" ސުވާލުގެ ނަޒަރުން ބަލަން ހުރެ ކެންޒާ ބުންޏެވެ.\n"ޓެލް މީ އެވްރިތިންގް... އެވްރިތިން އަބައުޓް ޔޫ" ލައިތު ބުންޏެވެ. ކެންޒާގެ ހަޔާތާ ބެހޭ ގޮތުން އޮޅުންފިލުވާ ހިތް ލައިތުވިއެވެ. އޭނާއަށް ކެންޒާ ފެނުނީ ދިހަ އަހަރު ފަހުންނެވެ. ބައްދަލުވި އިރު ދެމީހުން ވެސް މިވަނީ ފުރިހަމަ ޒުވާނުންނަށް ވެފައެވެ. އިއްތިފާގެއް ނަމަވެސް އަޅާނުލާ ދޫކޮށްނުލެވޭވަރުގެ ހަޤީޤަތެކެވެ. ދިރިއުޅުމުގެ ހާލަތު ބަދަލުވުމާއެކު ލައިތުގެ ހަޔާތުން އެ މާޒީ ފުހެލުމަކީ އެންމެ ރަނގަޅު ގޮތް ކަމުގައި އޭނާ ދުށްޓެވެ. އެހެންވެ ދުވަހަކަށްވުރެ ދުވަހެއް އެ ހަނދާންތައް އައީ ފަނޑުވަމުންނެވެ. އެކަމަކު އެކަން އެގޮތުގައި ދެމިއޮތީ ކެންޒާއާ ބައްދަލުވެ، ކާކުކަން އެނގެންދެނެވެ.


ކުނި އުފުލުމަށް ޕިކަޕެއް ކުއްޔަށް ހިފަން ބޭނުންވެއްޖެ - R. Fainu Council\nކުނި އުފުލުމަށް ޕިކަޕެއް ކުއްޔަށް ހިފަން ބޭނުންވެއްޖެ\nފައިނު ކައުންސިލް އިދާރާ 11:20 PM އިޢުލާން\nގޭގެއިން އުކާލުމަށް ނެރޭ ކުނި، ކޮންމެ ހަފްތާއެއްގެވެސް ހޯމަ އަދި ބުދަ މިދެދުވަހު ކަނޑައެޅިފައިވާ ވަގުތުތަކެއްގައި ކުނިކޮށްޓަށް ގެންދިޔުމުގެ މަސައްކަތް ކުރުމަށް 31 ޑިސެމްބަރ 2019 ގެ ނިޔަލަށް ޕިކަޕެއް ކުއްޔަށް ހިފުމަށް ބޭނުންވެއެވެ. އިސްވެ ދެންނެވުނު2ދުވަހުގެ ތެރެއިން ކޮންމެ ދުވަހެއްގައިވެސް ކުނި އުކާލުމުގެ މަސައްކަތުގައި ހޭދަކުރުމަށް ހަމަޖެހިފައިވަނީ2ގަޑިއިރެވެ. އެހެންނަމަވެސް މަސައްކަތް ނުނިމި އިތުރު ވަގުތު ހިނގައިފިނަމަ އިތުރަށް ހިނގި ވަގުތަށްވާ ފައިސާ ދެވޭނެއެވެ. ޕިކަޕަށް ކުނި އެރުވުމާއި ކުނި ކޮށްޓަށް ކުނިތައް ބޭލުމުގެ މަސައްކަތް ކުރާނީ އެކަމަށް ހަމަޖެއްސިފައިވާ މުވައްޒަފުންނެވެ.\nވީމާ، މިކަމަށް ޝަޢުޤުވެރިވާ ފަރާތްތަކުން، 03 ފެބްރުއަރީ 2019 ވާ އާދިއްތަ ދުވަހުގެ 14:00 ގެ ކުރިން ސިޓީއަކުން އަގު ހުށަހެޅުއްވުން އެދެމެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 22 ޖުމާދުލްޢޫލާ 1440 ތާރީޚް މ: 28 ޖަނަވަރީ 2019\nގުޅުންހުރި ފައިލް: ---\nކުނި އުފުލުމަށް ޕިކަޕެއް ކުއްޔަށް ހިފަން ބޭނުންވެއްޖެ Reviewed by ފައިނު ކައުންސިލް އިދާރާ on 11:20 PM Rating: 5


ސީނިއަރ އެގްޒެކެޓިވް އެސިސްޓެންްޓް (ގްރޭޑް 1)\nމަޤާމް :ސީނިއަރ އެގްޒެކެޓިވް އެސިސްޓެންްޓް (ގްރޭޑް 1)\nއޮޑިޓަރ ޖެނެރަލްގެ ބިއުރޯ\n-/9000 (ނުވަ ހާސް) ރުފިޔާ\nދުވާލަކަށް -/230 (ދުއިސައްތަ ތިރީސް ރުފިޔާ)\n-/2500 (ދެހާސް ފަސް ސަތޭކަ) ރުފިޔާ\nޑިގްރީ ހާސިލްކޮށްފައިވާނަމަ -/1000 (އެއްހާސް) ރުފިޔާ\nއެޑްވާންސް ޑިޕްލޮމާ ހާސިލްކޮށްފައިވާނަމަ -/750 (ހަތްސަތޭކަ ފަންސާސް ރުފިޔާ)\nމަސައްކަތުގެ ދާއިރާއިން ފުރަތަމަ ޑިގްރީ ހާސިލްކޮށްފައި ވުމާއިއެކު އިންޓަރނޭޝަނަލް ރިލޭޝަންސް ނުވަތަ މެނޭޖްމަންޓް ދާއިރާއިން 1 އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ،\nމަސައްކަތުގެ ދާއިރާއިން އެޑްވާންސް ޑިޕްލޮމާ ހާސިލްކޮށްފައި ވުމާއެކު އިންޓަރނޭޝަނަލް ރިލޭޝަންސް ނުވަތަ މެނޭޖްމަންޓްް ދާއިރާއިން ދާއިރާއިން5އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nއަދި މީގެ އިތުރުން އިންޓަރވިއުގައި މި މަސައްކަތަށް ގާބިލްމީހެއްކަން ސާބިތުކޮށްދިނުން.\nމި އޮފީހުގެ އެއްވެސް މުވައްޒަފަކާ ޢާއިލީގޮތުން ގާތްގުޅުމެއް ހުރި މީހަކު ކަމުގައި ނުވުން.\nއޮޑިޓަރ ޖެނެރަލް ބިއުރޯގެ އެންމެހާ ކަންތައްތައް ރާވައި އިންތިޒާމްކުރުން.\nއޮޑިޓަރ ޖެނެރަލް ބޭނުންފުޅުވާ ސިޓީތައް ތައްޔާރުކޮށް ކަމާގުޅޭ ފަރާތްތަކަށް ފޮނުވުން.\nއޮޑިޓަރ ޖެނެރަލްސް ބިއުރޯއަށް ބޭނުންވާ ލިޔެކިއުމާއި ގުޅޭ ސާމާނު ހޯދުން.\nއޮޑިޓަރ ޖެނެރަލްގެ އެޕޮއިންޓްމަންޓްތަކާއި ޝެޑިއުލް މެނޭޖްކުރުން.\nއޮޑިޓަރ ޖެނެރަލްގެ ބައްދަލުވުންތައް އިންތިޒާމުކުރުން.\nއޮޑިޓަރ ޖެނެރަލްގެ މެހެމާނުންނަށް މެހެމާންދާރީ އަދާކުރުމުގެ ގޮތުން ކުރަންޖެހޭ އެންމެހާ ކަންތައްތައް އިންތިޒާމްކުރުން\nއޮޑިޓަރ ޖެނެރަލް ރާއްޖެއިން ބޭރަށް ކުރައްވާ ދަތުރުފުޅުތަކުގެ އެންމެހާ ކަންތައްތައް އިންތިޒާމުކުރުން.\nއޮޑިޓަރ ޖެނެރަލްގެ ބައްދަލުވުންތަކުގެ ސެކްރެޓޭރިއަޓް ބެލެހެއްޓުން. (އެޖެންޑާ ތައްޔާރުކުރުން، މީޓިންގ ގަޑިއަށް ކުރިއަށްގެންދިޔުމައްޓަކައި ގަޑި ބެލެހެއްޓުން، ނިންމާ ނިންމުންތައް ކަމާގުޅޭ ސީނިއަރ މެނޭޖްމަންޓްގެ ބޭފުޅުންނަށް ފޮނުވުން، ޔައުމިއްޔާ ތައްޔާރުކޮށް ފައިލްކުރުން، ބައްދަލުވުންތަކާ ގުޅޭ ޑޮކިއުމަންޓްތައް ފައިލްކޮށް ބެލެހެއްޓުން.)\nއޮޑިޓަރ ޖެނެރަލްސް ބިއުރޯގެ ތަރައްޤީއަށް ކުރަންޖެހޭ އެންމެހާ މަސައްކަތްތައް ކުރުން.\nތަޢުލީމީ ސެޓްފިކެޓުތަކުގެ ކޮޕީ ( އެކްރެޑިޓްކޮށްފައިވާ އަދި އަސްލާ އެއްގޮތްކަމަށް ސަރުކާރުގެ އޮފީހަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑުޖަހާފައިވާ އަސްލުގެ ކޮޕީ).\nވަޒީފާއެއްގައި އުޅޭ ނުވަތަ އުޅެފައިވާ މީހަކުނަމަ، އަދާކުރާ ނުވަތަ އަދާކުރި ވަޒީފާގެ މަސްއޫލިއްޔަތު އެނގޭނޭ ރަސްމީ ލިޔުމެއް.(މަޤާމަށް ޝަރުތުހަމަވާ ވަރަށް ތަޖުރިބާ ލިބިފައިވޭތޯ ބެލޭނީ މިދެންނެވި ސިޓީތަކުންނެވެ.)\nމަޤާމަށް ކުރިމަތިލާ ފަރާތަކީ ޤައުމީ ސަނަދުތަކުގެ ލެވެލް ކަނޑައެޅިފައިވާ ކޯހެއް ފުރިހަމަކޮށް ސެޓްފިކެޓް އަދި ނުލިބޭ ފަރާތެއް ނަމަ، ކޯސް ފުރިހަމަކުރިކަމުގެ ރަސްމީ ލިޔުމާއެކު، މޯލްޑިވްސް ކޮލިފިކޭޝަން އޮތޯރިޓީއިން ކޯހުގެ ލެވެލް ބަޔާންކޮށް ދޫކޮށްފައިވާ ކޮލިފިކޭޝަން އެސެސްމެންޓް ރިޕޯޓް.\nމި މަގާމަށް މީހަކު ހޮވުމަށް ހެދޭ އެސެސްމަންޓްތައް އަދި އިންޓަރވިއު އޮންނާނީ 30 އޮކްޓޫބަރު 2019 އިން 12 ނޮވެމްބަރު 2019 އާއި ދެމެދު އޮޑިޓަރ ޖެނެރަލްގެ އޮފީހުގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، އެތާރީޚު ތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ. އެސެސްމެންޓްތަކާއި ގުޅިގެން ކުރަންޖެހޭ މުައާމަލާތްތައް އީމެއިލްގެ ޒަރީޔާއިންވެސް ކުރެވޭނެއެވެ.\n23 އޮކްޓޫބަރު 2019 ވާ ބުދަ ދުވަހުގެ މެންދުރު 12:00 ގެ ކުރިން އޮޑިޓަރ ޖެނެރަލްގެ އޮފީހަށް (ޣާޒީ ބިލްޑިންގގެ 1 ވަނަ ފަންގިފިލާ).\nއިތުރު މަޢުލޫމާތު ހޯދުމަށް ގުޅާނީ، 3348200 ނަންބަރު ފޯނަށެވެ. އީމެއިލް އެޑްރެހަކީ، info@audit.gov.mv އެވެ.


Anti defection gaanoonu uvaalan majileehun faas koffi | Mihaaru\nއެންޓި ޑިފެކްޝަން ގާނޫނު އުވައިލަން މަޖިލީހުން ފާސްކޮށްފި\nމަޖިލީހުގެ ޖަލްސާއެއްގައި ރިޔާޒާއި (ވ) މެމްބަރުން ބައިވެރިވެވަޑައިގަންނަވަނީ. --- ފޮޓޯ: މަޖިލިސް\n01 ނޮވެމްބަރ 2018 - 21:16\nމަޖިލީހަށް އިންތިޚާބުވި ޕާޓީން ވަކިވެއްޖެ ނަމަ، ވަކިކޮށްފި ނަމަ ނުވަތަ އެހެން ޕާޓީއަކަށް ބަދަލުވެއްޖެ ނަމަ، މަޖިލީހުން ވަކިވާނެ ކަމަށް ކަނޑައަޅައި މަޖިލީހުން ހެދި އެންޓި ޑިފެކްޝަން ގާނޫނު އުވައިލަން ފާސްވީ ވޯޓުގައި ބައިވެރިވެވަޑައިގެންނެވި 54 މެމްބަރުންގެ ތެރެއިން 37 މެމްބަރުންގެ އަޣުލަބިއްޔަތުންނެވެ.\nއެންޓި ޑިފެކްޝަން ގާނޫނު އުވައިލުމާ ދެކޮޅަށް 17 މެމްބަރުން ވަނީ ވޯޓު ދެއްވައިފަ އެވެ. ވަކި ގޮތަކަށް ވޯޓު ނުދެއްވާ ފަސް މެމްބަރަކު އިންނެވި އެވެ.\nވިލުފުށީ ދާއިރާގެ ޕީޕީއެމްގެ މެމްބަރު ރިޔާޒް ރަޝީދު ހުށަހެޅުއްވި ބިލް ދިރާސާ ކުރި ހަތް މެމްބަރުންގެ ކޮމިޓީގެ އިއްތިފާގުން އިއްޔެ ނިންމާފައި ވަނީ ބިލަށް އެއްވެސް ބަދަލެއް ނުގެނެސް، ބިލް އުވައިލުމަށެވެ. ބިލަށް ބަހުސް ކުރެއްވި ގިނަ މެމްބަރުން ވެސް ތާއީދު ކުރެއްވީ ގާނޫނު އުވައިލުމަށެވެ.\nއިދިކޮޅު މެމްބަރުން ގަބޫލު ކުރެއްވި ގޮތުގައި، އެންޓި ޑިފެކްޝަން ގާނޫނެއް މަޖިލީހުން ފާސް ކުރީ ވަކި މެމްބަރުންތަކަކަށް އަމާޒުކޮށް އެ މެމްބަރުންގެ ގޮނޑި ގެއްލުވާލުމުގެ ނުބައި ނިޔަތެއް އޮވެގެންނެވެ. އެކަމަކު، ޕީޕީއެމްގެ ބައެއް މެމްބަރުން ވިދާޅުވީ އެންޓި ޑިފެކްޝަން ގާނުނު އުވައިލަން ތާއީދު ނުކުރައްވާ ކަމަށެވެ.\nވިލިމާލެ ދާއިރާގެ މެމްބަރު އަހުމަދު ނިހާނާއި (ކ) ވިލުފުށީ ދާއިރާގެ މެމްބަރު ރިޔާޒް ރަޝީދު މަޖިލީހުގެ ގޯތިތެރޭގައި ސަމާސާ ކުރައްވަނީ. --- ފޮޓޯ: އަހުމަދު ނިޝާތު/ މިހާރު\nހަތް މެމްބަރުންގެ ވަގުތީ ރިޕޯޓަށް ބަހުސް ކުރައްވަމުން ވިލިމާލެ ދާއިރާގެ މެމްބަރު، ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހުމަދު ނިހާން ވިދާޅުވީ ޕީޕީއެމުން 2013 ގެ ރިޔާސީ އިންތިހާބަށް ކުރިމަތިލިއިރު، މެނިފެސްޓޯގައި މަޖިލީހަކީ ނަޒާހަތްތެރި މަޖިލީހެއްގެ ގޮތުގައި ހަދަން ވައުދުވި ކަމަށެވެ. އަދި އެންޓި ޑިފެކްޝަން ގާނޫނު އުވައިލުމަށް ތާއީދު ނުކުރައްވާ ކަމަށް ވެސް ނިހާން ވިދާޅުވި އެވެ.\nއިނގުރައިދޫ ދާއިރާގެ މެމްބަރު އަދި ޕީޕީއެމްގެ ޕީޖީ ގްރޫޕްގެ ޑެޕިއުޓީ ލީޑަރު އިބްރާހިމް ފަލާހު ވިދާޅުވީ އެންޓި ޑިފެކްޝަން ނަމުގައި ގާނޫނެއް އޮތުމަށް ރައްޔިތުން އެދޭ ކަމަށެވެ. އެ ގާނޫނު އުވައިލުމަކީ މަޖިލީހަށް މެމްބަރުން އިންތިހާބު ކުރާ ޕާޓީތަކަށް ހަރާންކޯރުވާން ދެވޭ ފުރުސަތެއް ކަމަށް ފަލާހު ވިދާޅުވި އެވެ.\nއެންޓި ޑިފެކްޝަން ގާނޫނަކީ ގާނޫނުއަސާސީއާ ހިލާފަށް ހެދި ގާނޫނެއް ކަމަށް ބައެއް މެމްބަރުން ވިދާޅުވިއިރު، އެ ގާނޫނަކީ ގާނޫނުއަސާސީއާ ހިލާފު ގާނޫނެއް ނޫން ކަން ކޯޓުތަކުގެ ހުކުމުން އެނގެން އޮންނަ ކަމަށް ފަލާހު ވިދާޅުވި އެވެ. އެންޓި ޑިފެކްޝަން ގާނޫނު ބަދަލުތަކަކާއެކު އޮތުން މުހިންމު ކަމަށް އޭނާ ވިދާޅުވި އެވެ.\nމަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް ވިދާޅުވީ އެންޓި ޑިފެކްޝަން ގާނޫނު މިހާރު އޮތް ގޮތާ މެދު ހިތްހަމަނުޖެހޭ ކަމަށެވެ. މަޖިލީހަށް އިންތިހާބުވާ ޕާޓީ ދޫކޮށް، އެހެން ޕާޓީއަކަށް ދިއުމަކީ ރައްޔިތުން އެއްގޮތަކަށް ވެސް ގަބޫލު ކުރާ ކަމެއް ނޫން ކަމަށް ޝަރީފް ވިދާޅުވި އެވެ.\nމަޖިލީހުގެ ނައިބު ރައީސް ރީކޯ މޫސާ މަނިކު، ރިޔާސަތުގައި. --- ފޮޓޯ: މަޖިލިސް\n"މަޖިލީހުގެ މެމްބަރުންނާ ދިމާލަށް ތަފާތު ފާޑު ކިއުންތައް އަމާޒުވަނީ މި ދެންނެވި ސަބަބުތަކަށްޓަކައި. ދުނިޔޭގެ އެހެން ގައުމުތަކުގައި ޕާޓީ ބަދަލުކުރާނަމަ، ގޮނޑި ދޫކޮށްލުމަށް ފަހު، އަލުން ކުރިމަތިލަނީ. މަގުބޫލު ސަބަބުތަކަށްޓަކައި ޕާޓީ ބަދަލުކުރަން ޖެހޭ ހާލަތްތައް އަންނާނެ. އެހެން ކަމަށްވާނަމަ، ރައްޔިތުންނާ ކުރިމަތިލައިގެން މަޖިލިހަށް އަލުން އިންތިހާބުވެވަޑައިގަތުމުގެ ހިތްވަރާއި ކެރިފޯރުންތެރިކަން ހުންނާނެ،" މިހާރު އަމަލު ކުރަމުން އަންނަ އެންޓި ޑިފެކްޝަން ގާނޫނު އުވައިލަން ތާއީދު ކުރައްވާ ޝަރީފް ވިދާޅުވި އެވެ.\nދިއްދޫ ދާއިރާގެ މެމްބަރު އަބްދުއްލަތީފް މުހައްމަދު ވިދާޅުވީ އެންޓި ޑިފެކްޝަން ގާނޫނަކީ ރައީސް އަބްދުﷲ ޔާމީންގެ ވެރިކަން ދަމަހައްޓަން ހެދި ގާނޫނެއް ކަމަށެވެ. އަދި އެންޓި ޑިފެކްޝަން ގާނޫނު ހެދި މީހުން "ފިލައި ރައްކާވެފައިވާ" ކަމަށްވެސް ލަތީފް ވިދާޅުވި އެވެ. އޭނާ ވިދާޅުވި ގޮތުގައި، މަޖިލިސް "ސާފު ކުރުމަށްފަހު" އިދިކޮޅު ފަރާތްތަކުގެ ކޮންޓްރޯލްގެ ދަށަށް އެތަން ވަނީ ގެނެސްފަ އެވެ.\nރައްޔިތުންގެ މަޖިލީހުގެ އެއްވެސް މެމްބަރަކު އެ ބޭފުޅަކު އިންތިޚާބުވި ޕާޓީން ވަކިވެއްޖެ ނަމަ، ވަކިކޮށްފި ނަމަ ނުވަތަ އެހެން ޕާޓީއަކަށް ބަދަލުވެއްޖެ ނަމަ، މަޖިލީހުގެ މެމްބަރުކަމުން ވަކިވާނެ ކަމަށް ޖުލައި 13، 2017 ގައި ސުޕްރީމް ކޯޓުން ހުކުމް ކުރީ ބަންޑާރަ ނައިބު ހުށަހެޅުއްވި ދުސްތޫރީ މައްސަލައަކާ ގުޅިގެންނެވެ. އެ ހުކުމުގައި އެންޓި ޑިފެކްޝަން ގާނޫނެއް ހަދަން މަޖިލީހަށް ލާޒިމް ވެސް ކުރި އެވެ.\nއެންޓި ޑިފެކްޝަން ގާނޫނު މަޖިލީހުން ފާސްކޮށް، ރައީސް އަބްދުﷲ ޔާމީން ތަސްދީގު ކުރައްވާފައި ވަނިކޮށް އެ ގާނޫނާ މެދު އުފެދުނު ހިޔާލު ތަފާތުވުންތަކުގެ ސަބަބުން، އެއީ ބާތިލް ގާނޫނެއްގެ ގޮތުގައި ކަނޑައަޅަން އިދިކޮޅު ފަރާތްތަކުން ސުޕްރީމް ކޯޓަށް މައްސަލައެއް ވެސް ހުށަހެޅި އެވެ. އެކަމަކު، ސުޕްރީމް ކޯޓުން ކަނޑައަޅާފައި ވަނީ އެންޓި ޑިފެކްޝަން ގާނޫނަކީ ސައްހަ ގާނޫނެއްގެ ގޮތުގަ އެވެ.\nއެމްޑީޕީ ރައްޔިތުންގެ މަޖިލިސް ސުޕްރީމް ކޯޓް މަޖިލީހުގެ މެމްބަރުން މެމްބަރު ރިޔާޒް ރަޝީދު ޕީޕީއެމް ކުރީގެ މެމްބަރު އަހުމަދު ނިހާން މެމްބަރު އިބްރާހިމް ޝަރީފް (މަރަދޫ) މެމްބަރު މުހައްމަދު ފަލާހް (މާފަންނު ހުޅަނގު) މެމްބަރު އަބްދުއްލަތީފް\n13 ކޮމެންޓް, 38 ރިއެކްޝަންސް\nރައްޔިތުން ހޮވާ، ރައްޔިތުންގެ ނަމުގައި ތިބޭ މެންބަރުން ރައްޔިތުންގެ މަޖިލީހުގައި ފާސްކުރާ ބިލްތަކަށްދޭ ވޯޓް ނީލަމުގައި ވިއްކުމުގެ ހުއްދަ ހޯދީ. މިކަން ހުއްޓުމަކަށް ގެނައުމަށްޓަކައި ޔާމީންގެ ވެރިކަމުގައި ފާސްކުރި ބިލު އެއީ ޔާމީނަށް ކުރެއްވި ވަރަށް ހަރުދަނާ ނިންމުމެއް.\nމުދައްރިސްގެ ތިވާހަކަ ދެކޮޅެއް ނުޖެހެޔެއް ނޫންތޯ! ދެން ދަރިވަރުންނަށް ވާނީ ކިހިނެއް. ރައްޔިތުން ހޮވާ ރައްޔިތުންގެ ނަމުގައޭ ބުނިހިސާބުން އެބަ އިނގޭ ދޯ ޕާޓީ އަށްވުރެ ރައްޔިތުންކަން މުހިއްމު ވާނީ. ރައްޔިތުން ބޭނުންވާގޮތަށް ވޯޓް ދީގެން ޕާޓީ އިން ހިތްހަމަ ނުޖެހި ކަނޑާލީމަ ތިޔަ ބުނާ ރައްޔިތުންގެ ނަމުގަ ހުރި މެމްބަރުގެ ގޮނޑި ގެއްލުނީމަ ކޮންތާކުތޯ މި ޖެހުނީ?\nޓްރާންސްފަރ މާކެޓް އެޓް ފުލް ސްވިންގ!\nޔާމީނުގެ އެއް އަނިޔާ ފިލާދިޔައީ އަނިވެރިޔަކަށް ތެދުމަގު ނުދައްކަވާނެ\nމިއީ ރައްޔިތުންގެ ޙައްޤަކަށް އަރައިގަތުން\nބައެއް މެމްބަރުން ނަށް ލިބޭ މުސާރައަކީ ދާއިރާގެ ރައްޔިތުން ނަށް ލިބޭ އެއްޗެކެވެ. މި ބުނީ ފިސާރި ގިނަ ވާހަކައެވެ.\nރައްޔިތުން މިކަމާ ދެކޮޅަށް ތެދުވަންޖެހޭ. މުޒާހަރާ ކުރަންޖެހޭނީ ހަމައެކަނި ޕާޓީ ފަރާތުންނެއް ނޫން.\nޔާމީނަށް ހެޔޮވަރަށް ފެހި ކަނޑިކި ޔާމީނު ބަދަލުވީމާ ޖެހޭނީ މިޖެހެނީ އެއްލާލަން.\nރައްޔިތުން ވޯޓް ވިއްކުން ހުއްދަ ތޯއެވެ؟ ފުރަތަމަ އެކަން ހުއްޓާ ބަލަ..ރައްޔިތުން ނަށް ނެތޭ މިވާހަކަ ދެއްކޭ ކަށް ދޯ؟\nމި ކަމުގައި ވެސް އެއްމެ މަކަރު ހެދީ ޕީޕީއެމްގެ މެމްބަރުން ނެވެ.މިބިލަށް ވޯޓް ދިނުމުގައި ޕީޕީއެމްގެ ޕީޖީ ގްރޫޕުން ފްރީ ލައިން ވިޕް ނެރެފައި ކޯޜަމް ހަމަކުރަން ފްލޯގައި ތިބެފައި ބިލް ފާސް ވާ މިންވަރަށް އެހެން ޕާޓީ ތަކުގެ މެމްބަރުން ހަމަ ވުމުން، ނިލުމެގެން ގޮސް ކުޑަ ދޮށުގައި ތިބި ކަމަކު ކަލޯމެން ތި ހެދި އެތި އެންމެން ވެސް ދަނެއެވެ.ޔާމީނަށް ވެސް ތި ކުޅުނު ކުޅި އެގޭނެ އެވެ\nނޫނެކޭ: 17 ޕޕމ ޢަބްދުއްރަޙީމު، ޚަލީލު، ރިފާއު، ނިހާނު، ޝިޔާމު، އާރިފު، ޢަލީ މުޙައްމަދު، އަސްމާ، މުފީދު، ފަލާޙު، ރިޒާ، ޖަމީލު، ޖައުފަރު، މުޙައްމަދު ޢަލީ، ޝާހިދު، މުއާޒު މޑއ http://www.majlis.gov.mv/di/download/vote_thafseel/Anti-Defection-gaanoon-uvaalumuge-bill-faakurumah.pdf މުޙައްމަދު އިސްމާޢީލު\nމިޢީ ރައްޔިތުން ބޭނުން ވެގެން ހެދި ޤާނޫނެއް ނޫނެވެ. މި ޤާނޫނު ހެދި ތަނުން މި ޤާނޫނު އުވާލުމުން އެ ނިމުނީ އެވެ.މި ކަމާ ރައްޔިތުން ނާއި ކީކީ ތޯއެވެ؟\nމިއީ ޔާމީނުގެ ޚުދިމުޚްތާރު ވެރިކަން ދަމަހައްޓަން ހެދި އެއްޗެކެވެ.މި އެތި ހެދި ބޭނުން މިހާރު ނިމިއްޖެއެވެ. މީއްޗަށް ޤާނޫނެކޭ ވެސް ނުކިޔޭނެއެވެ.މީތި އުފެފުނު ގޮތާ ފާސް ކުރި ގޮތަށް ބަލާއިރު މީއްޗަށް ޤާނޫނެއްގެ ދަރަޖަ ވެސް ނުދެވެއެވެ


Raees ge America dhathurufulhah 4.1 million rufiyyaa kharadhu kuri | Mihaaru\nރައީސް އދ ގެ ބައްދަލުވުމެއްގައި: އެމަނިކުފާނު އެމެރިކާއަށް ކުރެއްވި ދަތުރުފުޅަށް 4.1 މިލިއަން ރުފިޔާ ޚަރަދުކުރި -- ފޮޓޯ/ރައީސް އޮފީސް\n23 ޖެނުއަރީ 2020 - 14:02 124 comments\nއެމަނިކުފާނު ވެރިކަމާ ހަވާލުވެވަޑައިގެންނެވި ފަހުން ފުރަތަމަ ފަހަރަށް އދ. ގެ އާންމު މަޖިލީހުގައި ތަގްރީރު ކުރެއްވުމަށް، ސަރުކާރުގެ ބައެއް އިސް ބޭފުޅުންނާ އެކު ކުރެއްވި އެ ދަތުރުފުޅުގެ މައުލޫމާތު މީގެ ކުރިން އާންމު ކޮށްފައެއް ނުވެ އެވެ.\nރައީސް އެމެރިކާގައި ހުންނެވި ދުވަސްވަރު ވެސް، އެ ދަތުރުފުޅަށް ދައުލަތުން ބޮޑު ހޭދައެއް ކޮށްފައިވާ ކަމަށް ބުނެ އަޑު ފެތުރުނެވެ. އެކަމަކު އޭރު އެ ތަފްސީލް ސަރުކާރުން ހާމައެއް ނުކުރެ އެވެ.\nނަމަވެސް، އެ ދަތުރުފުޅުގެ ޚަރަދުތަކުގެ ތަފްސީލް ހާމަކުރަން ސަރުކާރަށް މި ފަހަރު މަޖުބޫރުވީ، މައުލޫމާތު ހޯދައި ލިބިގަތުމުގެ ހައްގުގެ ގާނޫނުގެ ދަށުން ތަފްސީލު ހޯދަން އާންމު ފަރާތަކުން އެދުމުން އެކަމާ ދެކޮޅު ހެދި މައްސަލަ އިންފޮމޭޝަން ކޮމިޝަނަރު ހުސައިން ފިޔާޒް މޫސާ އަށް ހުށަހެޅުމުންނެވެ.\nއިންފޮމޭޝަން ކޮމިޝަނަރުގެ އޮފީހުގެ އެންގުމަށް އާންމުކުރި ތަފްސީލުތަކުގައިވާ ގޮތުން، ރައީސް އިބްރާހިމް މުހައްމަދު ސޯލިހާއި އެމަނިކުފާނާ އެކު އެ ދަތުރުފުޅުގައި ބައިވެރިވެވަޑައިގެންނެވި ބޭފުޅުންގެ ޓިކެޓަށް އެކަނި ވެސް ދެ މިލިއަނަށް ވުރެ ގިނަ ރުފިޔާ ޚަރަދު ކުރި އެވެ. އެމެރިކާގައި ތިއްބެވުމާއި ފަރިއްކޮޅުގެ ޚަރަދަށް ދިޔައީ 1.8 މިލިއަން ރުފިޔާ އެވެ. އަދި ޕޮކެޓް މަނީގެ ގޮތުގައި 141،000 އަށް ވުރެ ގިނަ ރުފިޔާ އާއި އިންސިޑެންޓަލް ޚަރަދަށް ވެސް 98،000 އަށް ވުރެ ގިނަ ރުފިޔާ ޚަރަދުކުރި އެވެ. ލަގެޖް ބަރުވެގެން އެއާލައިނަށް ވެސް 6،100 އަށް ވުރެ ގިނަ ރުފިޔާ ދައްކަން ޖެހުނު ކަމަށް އެ ތަފްސީލު ތަކުގައިވެ އެވެ.\nއިންފޮމޭޝަން ކޮމިޝަނަރުގެ އޮފީހުގެ އެންގުމަށް އާންމުކުރި ތަފްސީލުތަކުގައިވާ ގޮތުން، ރައީސް އިބްރާހިމް މުހައްމަދު ސޯލިހާއި އެމަނިކުފާނާ އެކު އެ ދަތުރުފުޅުގައި ބައިވެރިވެވަޑައިގެންނެވި ބޭފުޅުންގެ ޓިކެޓަށް އެކަނި ވެސް ދެ މިލިއަނަށް ވުރެ ގިނަ ރުފިޔާ ޚަރަދު ކުރި އެވެ. އެމެރިކާގައި ތިއްބެވުމާއި ފަރިއްކޮޅުގެ ޚަރަދަށް ދިޔައީ 1.8 މިލިއަން ރުފިޔާ އެވެ. އަދި ޕޮކެޓް މަނީގެ ގޮތުގައި 141،000 އަށް ވުރެ ގިނަ ރުފިޔާ އާއި އިންސިޑެންޓަލް ޚަރަދަށް ވެސް 98،000 އަށް ވުރެ ގިނަ ރުފިޔާ ޚަރަދުކުރި އެވެ. ލަގެޖް ބަރުވެގެން އެއާލައިނަށް 6،100 އަށް ވުރެ ގިނަ ރުފިޔާ ދައްކަން ޖެހުނު ކަމަށް އެ ތަފްސީލު ތަކުގައި ވެ އެވެ.\nރައީސާ އެކު 30 ބޭފުޅުން އެ ދަތުރުގައި ބައިވެރިވެ ވަޑައިގަތް ކަމަށާއި އެ ދަތުރަށް ހަ މިލިއަނަށް ވުރެ ގިނަ ރުފިޔާ ހޭދަކުރި ކަމަށް ބުނެ ކުރިން ސަރުކާރަށް ފާޑުކިޔުންތައް އަމާޒުވި އެވެ. އޭރު ސަރުކާރުން އެ ތުހުމަތުތައް ދޮގު ކުރިޔަސް، ޚަރަދުކުރި މިންވަރެއް އަދި ދަތުރުގައި ބައިވެރިވި ބޭފުޅުންގެ ސީދާ އަދަދެއް ކުރިން ހާމައެއް ނުކުރެ އެވެ.\nވެރިކަމުގައި ހުންނަވައި ރާއްޖޭގެ ރައީސަކު އދ. ގައި ތަގުރީރު ކުރައްވަން ވަޑައިނުގަންނަވާތާ ހަތް އަހަރު ފަހުން ރައީސް އިބްރާހިމް މުހައްމަދު ސޯލިހާ އެކު، 30 ބޭފުޅުންގެ ވަފުދެއް ގެންދެވި ކަމަށް ބުނެ ސަރުކާރަށް އޭރު ފާޑުކިޔެވެ. ނަމަވެސް ރައީސްގެ ތަރުޖަމާން އިބްރާހިމް ހޫދު އެ ދުވަސްވަރު ވިދާޅުވެފައި ވަނީ އެ އަދަދު 15 އަށް ވެސް ނާރާނެ ކަމަށެވެ. އަދި ދަތުރަށް ހަ މިލިއަން ރުފިޔާ ހޭދަކުރި ކަމަށް ބުނެ ކީ ފާޑުކިޔުންތަކާ ގުޅިގެން ހޫދު އެ ވާހަކަތައް ދޮގުކުރެއްވި އެވެ.\nUN. ge dhathurah MVR6million eh haradheh nuvaane: Hood\nރައީސްގެ ދަތުރުގައި ބައިވެރިވެވަޑައިގެންނެވި ބޭފުޅުންގެ ތެރޭގައި ފޮރިން މިނިސްޓަރު އަބްދުﷲ ޝާހިދާއި އެންވަޔަރްމަންޓް މިނިސްޓަރު ޑރ. ހުސެއިން ރަޝީދުގެ އިތުރުން ރައީސާއެކު ދަތުރުތަކުގައި އާއްމުކޮށް ވަޑައިގަންނަވާ ބޭފުޅުން ހިމެނިވަޑައިގަންނަވަ އެވެ. އޭގެ ތެރޭގައި ހޫދުގެ އިތުރުން ރައީސް އޮފީހުގެ ޗީފް އޮފް ސްޓާފް އަލީ ޒާހިރާއި ރައީސްގެ ސެކްރެޓަރީ ފާތިމަތު މުހައްމަދު ސޯލިހާއި ސެކްރެޓަރީ އާމިނަތު ޝައުނާ ހިމެނިވަޑައިގެންނެވި އެވެ.\nއިތުރު ލިޔުންތައް އ.ދ. ރައީސް އިބްރާހިމް މުހައްމަދު ސޯލިހް އދގެ ޖެނެރަލް އެސެމްބްލީ އެމެރިކާ ދިވެހި ސަރުކާރު އިންފޮމޭޝަން ކޮމިޝަނަރު ހުސައިން ފިޔާޒް މޫސާ (އިންފޮމޭޝަން ކޮމިޝަނަރު) މައުލޫމާތު ހޯދައި ލިބިގަތުން


SunOnline: Report: Hiyaavahikamuge furathama nazarun ufedhunee hus shakuvaa!\nއަހްމަދުﷲ އަބްދުލް ހާދީ 30 Jun 2021, 12:12\n"ވޯތެއް ނޫން، 8،500 ކޮންމެ މަހަކު ހޭދަކޮށްފަ، އަދި ދެން ކުރަން މިޖެހޭ ހުރިހާ މަސައްކަތެއް ކޮށްފަ، އަސްލު ވޯތެއް ނޫން،" މިއީ މާލެއަށް އުފަންވެ މާލޭގައި އުޅެ ބޮޑުވި އަދި ސަރުކާރު ކުންފުންޏެއްގެ ވަޒީފާ އަދާކުރާ ޝިހާމް އޭނާއަށް ހިޔާ މަޝްރޫއުގެ ދަށުން ލިބުނު ފްލެޓްގެ ދޮރުމަތީގައި ހުރެގެން ފާޅުކުރި ޝުއޫރެވެ. އޭނާ ހިޔާ ފްލެޓަށް އެދި ފޯމު ހުށަހެޅީ މިހާރަށްވުރެ ފަސޭހަ ގޮތެއް ހޯދުމަށެވެ. މަހު މުސާރައިގެ ބޮޑު އިންސައްތައެއް ކުއްޔަށް ނުދައްކައި، ދެކޮޅުޖެހިގެން ފުދުންތެރި ދިރިއުޅުމެއް ލިބޭނެކަމުގެ އުންމީދުގަ އެވެ. އެހެންނަމަވެސް އެ ހިޔާވެހިކަން ލޮލުން ފެނި އަތުން ހިފުމުން ހިތަށް އައީ އަނެއްކާވެސް ނުތަނަވަސްކަމެވެ. ހިޔާވާން ލިބުނު ފްލެޓަށް ބަދަލުވާން ކުރިމަތިވެފައި ހުރި ހުރަސްތަކުގެ ސަބަބުންނެވެ. އިޖުތިމާޢި ބޯހިޔާވަހިކަމުގެ ނިޒާމަކީ އެންމެ އާދައިގެ ރައްޔިތުންނަށްޓަކައި ސަރުކާރުން ހިންގާ ނިޒާމެކެވެ. އަދި އެ ނިޒާމުގެ ދަށުން ދޫކުރެވޭ ގެދޮރުގެ އަގުތައް ވާންޖެހޭނީ އެންމެ އާދައިގެ ރައްޔިތުންނަށް ލިބޭ އާންމުދަނީން ދެކޮޅު ޖައްސައިގެން ދިރިއުޅުން ކުރިއަށް ގެންދެވޭނެ މިންވަރުގެ އަގުތަކަށެވެ.\nފްލެޓްތައް ބަލައިލަން ލިބުނު ފުރުސަތުގައި އެތައް ބަޔަކު އެތަނަށް ޒިޔާރަތްކުރިއިރު ދެ ދުވަސް މަތިންވެސް އެތައް އިންޓަވިއުއެއް ކޮށްގެން އެ ފްލެޓްތަކާމެދު ހިތްހަމަޖެހިފައި ތިބި ބަޔަކާ ވާހަކަދެއްކޭ ގޮތެއް ނުވި އެވެ. ކޮންމެ މީހަކުވެސް ދައްކަނީ ފްލެޓްތަކުގައި ހުރި މައްސަލަތަކުގެ ވާހަކަ އެވެ. އެ ފްލެޓްތަކުގައި ދިރިއުޅެން ކުރިމަތިވާނެ ދަތިތަކުގެ ވާހަކަ އެވެ. ގިނަ ބަޔަކު ތިބީ އެ ފްލެޓްތަކަށް ބަދަލުވާން ކުޑަ ދުވަސްކޮޅެއްތެރޭ އަތުން ދާނެ ބޮޑު ހަރަދުތަކާ މެދު ކަންބޮޑުވެފަ އެވެ. އެތަނަށް ބަދަލުވެގެން ހުޅުމާލެ ދެވަނަ ފިޔަވަހި އާރާސްތުވުމަށް ހޭދަވާނީ ކިހާ ދުވަހެއްތޯ ވިސްނާށެވެ. މާލެއަށް އެމީހުންވާ ބަރޯސާ ނިމުމަކަށް އަންނާނީ ކިހާ ދުވަހެއް ފަހުންތޯ ވިސްނާށެވެ.\n"މިއީ އެންމެ ރަނގަޅު ގޮތެއް ނޫންކަންނޭނގެ، އަޅުގަނޑު ދެކޭ ގޮތުގައި. އެކަމަކުވެސް ބަދަލުވާނަން. އެއީ ދެން އިތުރަށް ކުރާނެ ކަމެއް ނެތްތާ. ފްލެޓް ލިބުނީތީ އުފާވޭ އެކަމަކު މި ބަދަލުވުމަކީ ކުރަން ޖެހިގެން ކުރާ ކަމެއް،" މިއީ ހިޔާ ފްލެޓް ލިބިގެން އެތަން ބަލާލުމަށްފަހު ނިކުމެގެން ދިޔަ މެދުއުމުރެއްގެ މީހެއްގެ ވާހަކަތަކެވެ.\nއުމުރުގެ ބޮޑު ބައި މާލޭގައި ކުއްޔަށް އުޅޭ އެމީހާ އާއިލާއާއެކު އެ ފްލެޓަށް ބަދަލުވާން ނިންމައިގެން ހުރިނަމަވެސް އެމީހާވެސް ހުރީ ހިތްހަމަޖެހިގެނެއް ނޫނެވެ.\nފްލެޓްތަކަށް ކުރި ޒިޔާރަތުން އެތައް މައްސަަލައެއް ފެނުނުއިރު އޭގެ ތެރެއިން ބައެއް މައްސަލައަކަކީ އަގުބޮޑު އަދި އެތަނުގައި ދިރިއުޅޭ ފަރާތްތަކަށް އެތައް ގޮތަކުން އިޖުތިމާއީ މައްސަލަތަކެއް ކުރިމަތިވާނެ ކަންކަމެވެ. ފެނިގެންމިދަނީ މީހުން ދިރިއުޅެން ވަންނަން މުޅިން ތައްޔާރު ނޫންތަނަކަށް އަވަހަށް މީހުން ވައްދަން މަސައްކަތްކުރާ މަންޒަރެވެ.\nހުރިހާވެސް މައްސަލައަކީ ފިނިޝިންގް!\n"ޖެހޭނީ ދަރަންޏަށް ލޯނެއް ނަގަން، ފިނިޝިންގް މަސައްކަތް ނިންމަން. އިތުރު ގޮތެއް ނެތް. އެވަރުގެ ބޮޑު ހަރަދެއް ކުރާނެ ފައިސާއެއް ނެތް،" ފްލެޓަށް ބަދަލުވުމަށް ކުރަންޖެހޭ މަސައްކަތްތައް ބަލައިލަން އެޕާޓްމެންޓް ތެރޭގައި ހުރި ކިޔައިދިނެވެ.\nލިބުނު ފްލެޓް ބަލައިލަން އެމީހާ ދިޔައީ ފޫޓުފީތާއެއްވެސް ހިފައިގެންނެވެ. އަދި އެތަނުގެ ތެރޭގައި އެމީހާ ދިޔައީ ފްލޯރިންގްގެ މަސައްކަތަށް މިންއަޅައި އަންދާޒާ ކުރަމުންނެވެ. އެތަނުގައި ފަންކާއާއި ދޮރާއި ބޮތްކާއި ފަރުނީޗަރު ފަދަ ތަކެތި ވައްދައި ދިރިއުޅެން ފައްޓަން ދާނެ ހަރަދަށް ވިސްނަމުންނެވެ.\nހިޔާ ފްލެޓް ލިބުނު ގިނަ މީހުންނަކީ މަދުވެގެން 10 އަހަރު މަލޭގައި ދިރިއުޅެފައިވާ މީހުންނެވެ. އެއީ ބޮޑު ކުލި ދީގެން ދިރިއުޅެމުން ދިޔަ މީހުންނެވެ. އެފަދަ ކުލީގެ ދުނިޔެއެއްގައި ވަށައިޖެހި އުޅެ ބޮޑުވި މީހުން ކުރަމުންދިޔަ އުންމީދަކީ ހިޔާ ފްލެޓަކީ އެމީހުންގެ މާލީ ހިތްދަތިކަމަށް ކޮންމެވެސް ވަރެއްގެ ތަސައްލީއެއް ލިބިގެންދާނެ ކަމެއްގެ ގޮތުގަ އެވެ.\nއެހެންނަމަވެސް ކަން ދިމާވި ގޮތުން ގިނަ ބަޔަކު ތިބީ ހިޔާ ފްލެޓްގެ ފިނިޝިންގް މަސައްކަތް ސަރުކާރުން އެތަނަށް ބަދަލުވާ މީހުންގެ "ބޮލަށް ޖެހި" ޖެހުމާ ދޭތެރޭ ހިތްހަމަނުޖެހިފަ އެވެ.\n"ސަރުކާރުން ކުރާ ކަމަކަށް (ހިޔާ މަޝްރޫއު) ވީމަ ދެން ތަންކޮޅެއް ދެރަ ދޯ. މިހާރު މިތަނަށް ބަދަލުވާ މީހާވެސް މި ޖެހެނީ އިތުރު ހަރަދުތަކެއް ކުރަން. އަދި އެވެސް ކުޑަ ހަރަދެއް ނޫން،"\n"ފްލެޓް ރަނގަޅު ކުޑަ އާއިލާއަކަށް! އެކަމަކު އެ މަސައްކަތް އެއީ ކުޑަ އާއިލާއަކަށް ދަރަނިވެރިވެގެން ނޫން ގޮތަކަށް ނުވާނެ ވަރުގެ ބޮޑު ހަރަދެއް، އެހާ ކުޑަ ދުވަސްކޮޅެއް ތެރޭ، އެކިޔަނީ ތިން މަހޭ" މިއީވެސް ހަމަ ހިޔާ ފްލެޓެއް ލިބުނު މީހެއްގެ ވާހަކަތަކެވެ. ދެން ވާހަކަދެއްކި އެހެން މީހުންގެ ތެރެއިންވެސް ފިނިޝިންގް މައްސަލައިގެ ހިތްހަމަނުޖެހުން ހިއްސާ ނުކުރާ މީހެއް ނެތެވެ. އެންމެންވެސް އެދެނީ ސަރުކާރުން އެކަމަށް ހައްލެއް ހޯދައިދޭށެވެ. އެންމެ ކުޑަމިނުން ތިން މަސްދުވަހުގެ މުހުލަތު އިތުރުކޮށްދޭށެވެ.\nއާންމުންގެ ކިބައިން އިވުނު އަނެއް ޝަކުވާއަކީ އެތަނުގައި ޖާގަ ކުޑަކަމުގެ ވާހަކަ އެވެ. ދެ ކޮޓަރީގެ ފްލެޓްތަކަށް ކުރި ޒިޔާރަތުގައި ފާހަގަ ކުރެވުނު ކަމަކީ އެތަނަކީ ދެމަރިފިންނާއި އެއް ކުއްޖަކު ނުވަތަ ދެ ކުއްޖަކު ދިރިއުޅުމަށް ފަރުމާކޮށްފައި ހުރިތަނެއްކަމެވެ. އެހެންނަމަވެސް މިއީ މާލޭގައި ދިރިއުޅޭ ހުރިހާ އާއިލާއެއްގެ ހާލަތެއް ނޫނެވެ. ބައެއް އާއިލާތަކަކީ ދެ ދަރިންނަށް ވުރެ ގިނައިން ކުދިން ތިބޭ އާއިލާތަކެވެ. އަނެއްބައި މީހުންނަކީ ބަލަންޖެހޭ އިތުރު މީހުންވެސް ތިބި އާއިލާތަކެވެ. އެމީހުންގެ ވިސްނުމަކީ އެކުގައި ދިރިއުޅެމުން ދިޔަ އާއިލާގެ ތެރެއިން، އެއްބަޔަކު މާލޭގެ އަގު ބޮޑު ކުލި ދައްކައިގެން މާލޭގައި އުޅެން ދޫކޮށްލައިފައި، އަނެއް ބަޔަކު ހިޔާ ފުލެޓަށް އައުމުގެ ބަދަލުގައި އާއިލާ އެއްކޮށް އެލިބުނު ދެ ކޮޓަރީގެ ފްލެޓަށްވިޔަސް ބަދަލުވާށެވެ.\n"ގާތްގަނޑަކަށް ހަ މީހުން އުޅޭނެ. ދެން މި ވިސްނަނީ ދެ ކުދިން ސިޓިންގް ރޫމުގައި ނިންދަވަން، އެކަހަލަ ގޮތެއް ހަދަން،" ހިޔާ ފްލެޓްގެ ކޮޓަރިތަކުގެ ސައިޒާމެދު ހިތްހަމަ ނުޖެހި، ލިބުނު ފްލެޓަކީ އާއިލާއަށް އެކަށީގެންވާ ތަނެއް ނޫންކަމަށް ކިޔައިދެމުން މީހަކު ބުންޏެވެ.\nމީގެ ނަތީޖާއަކަށްވެގެން ދަނީ ކުޑަ އާއިލާއަކަށް ފަރުމާކޮށްފައިވާ އެޕާޓްމެންޓް ތޮއްޖެހުމެވެ. ފްލެޓަށް އެދޭއިރު ފްލެޓް ލިބޭ މީހުންނަށް ބަރޯސާވާ މީހުންގެ މައުލޫމާތުވެސް ނަގަ އެވެ. ވުމާއެކު ދެން އުފެދޭ ސުވާލަކީ މި ފްލެޓްތައް ދީފައި ހުރީ އެކަމަށް ރިއާޔަތްކޮށްގެންތޯ އެވެ.\nއަނެއް މައްސަލައަކީ ހިޔާ ފްލެޓަކީ އިޖުތިމާއީ ބޯހިޔަވަހިކަމުގެ ކޮންސެޕްޓަކަށް ވާއިރު މިއީ ރާއްޖޭގައި މީހުން ދިރިއުޅެން އެންމެ ބޭނުންވާ ގޮތް ނޫންކަމެވެ. ފްލެޓްގެ ބަންދުވެފައިވާ ކޮރިޑޯތަކާއި ކުރިން ސަރުކާރުން ދޫކުރި ހުޅުމާލެ ނެއިބާހުޑް2ގެ ދަންނަ ނަމުންނަމަ "ޗައިނާ ފްލެޓް" ތަކާއި އަޅާބަލާއިރު ދިރިއުޅުމުގެ ފެންވަރު ދަށް އަދި އަގުބޮޑު ތަނެއްގެ ގޮތުގައި ގިނަ ބަޔަކު ސިފަ ކުރެ އެވެ. ރަނގަޅެވެ، ބޯހިޔާވަހިކަމުގެ ކޮންމެ ސްކީމެއް އެއްގޮތަަކަށް ނުހުންނާނެ އެވެ. އެހެންނަމަވެސް ޗައިނާ ފްލެޓްތަކަކީ ޖާގަ ބޮޑު، ދިރިއުޅެން ފަސޭހަ ތަނެއްކަމަށް ގިނަ ބަޔަކު ގަބޫލުކުރެ އެވެ. އަގުވެސް ރަނގަޅެވެ. މާހައުލީ ގޮތުން ހިޔާ ފްލެޓާއި ޗައިނާ ފްލެޓާއި ދެމެދުގައި އޮތް ފަރަގު ގިނަ ބަޔަކަށް އިހުސާސް ވާން ފެށީ ހިޔާ ފްލެޓްތައް ބަލަން ދާން ފެށުމުންނެވެ. ހައުސިން ސްކީމްތައް ރަނގަޅަށްވެސް ކުރެވޭނެކަން ޗައިނާ ފްލެޓްތަކުން ފެނިގެންދާކަމަށް ހިޔާ ފްލެޓްތައް ބަލަން ދިޔަ ގިނަ މީހުންވެސް ގަބޫލުކުރެ އެވެ.\n"އެތާގަ ދެ ލިފްޓް ހުރުން، އެއީ ރަނގަޅުކަމެއް ނޫން. އެއީ އެތަނަކީ އެތައް ސަތޭކަ ބަޔަކު ދިރިއުޅޭ ތަނެއް، އެތައް ބަޔަކު އެ ލިފްޓް ބޭނުންކުރާނެ. ދެން އެންމެ މަތިން ތިރިޔަށް ސިޑިންނެއް ނުއެއް ފައިބާނެ އެއްވެސް މީހަކު،" ހިޔާ ފްލެޓްގެ ތިރީގައި ހުރެ ވާހަކަދައްކާލި މީހަކު ބުންޏެވެ. އެމީހާގެ ވާހަކަތަކުގައި ތެދެއްވާކަން އެތަނަށް ކުރި ޒިޔާރަތުގައި ލިފްޓަށް ކުރަން ޖެހުނު އިންތިޒާރުން ކޮންމެވެސް ވަރަކަށް ތަޖުރިބާކުރެވުނެވެ. އެއީ އަދި އެތަނުގައި މީހުން ދިރިއުޅެން ވެސް ނުފަށާއިރު ކުރި ތަޖުރިބާއެވެ.\nޒިޔާރަތްކުރި ފްލެޓުގައި ހުރީ އާންމުން ބޭނުންކުރަން ދެ ލިފްޓާއި ކާގޯ ލިފްޓެކެވެ. އަދި ޖުމްލަ ތިން ސިޑި އެވެ. އަލިފާނުގެ ހާލަތުގައި އެ ފްލެޓުގައި ހުރި ނުރައްކަލަކީ އެ ތިން ލިފްޓާއި ދެ ސިޑިވެސް ފްލެޓްގެ އެއް ފަޅީގައި ހުރުމެވެ. ނުރައްކަލުގެ ހާލަތުގައި ފްލެޓްގެ ލިފްޓް ހުރި ފަޅި ބޭނުންނުކުރެވިއްޖެނަމަ އެތަނުގައި ދިރިއުޅޭ އެތައް ސަތޭކަ މީހުން އެއްފަހަރާ ބާކީ ހުރި އެންމެ ސިޑިއެއް ބޭނުންކުރުމަކީވެސް ކުރިމަތިވާނެ ބޮޑު ނުރައްކަލެކެވެ.\nފްލެޓް އެޅިއްޖެ އެވެ. އެހެންނަމަވެސް އެ ފްލެޓުގެ ފިނިޝިންގް މަސައްކަތް އަވަހަށް ނިންމައި އެތަނަށް ބަދަލުވާން ތައްޔާރުވަމުންދާ އާއިލާތަކުން ދަނީ އެ ސަރަހައްދުގައި ދިރުމެއް ނެތްކަމަށާއި އެއީ ސަހަރާއަކަށް ދޫކޮށްލުން ފަދަ ކަމެއްކަމަށް ބުނެ ކަންބޮޑުވުން ފާޅުކުރަމުންނެވެ. ފޭސް2ގައި މިސްކިތެއް، ސްކޫލެއް، އަދި ފިހާރައެއްވެސް އަދި ނެތެވެ. އެންމެ ފަހުންވެސް އިއުލާންކުރި ސްކޫލަކީ ދޮޅު އަހަރު ދުވަހު ތެރޭ ނިންމަން ހަވާލުކުރި ތަނެކެވެ. އާންމުންގެ ކަންބޮޑުވުން ހުރީ އެތަނުގައި ދިރިއުޅުމެއް ފަށާއިރު ހަމައެކަނި ފްލެޓްތަކެއް އެތަނުގައި ހުރެގެން ދިރިނޫޅެވޭނެތީވެ ވާންޖެހޭ ކަންބޮޑުވުމެވެ. މިހެންވުމުން އެތަނަށް އާންމުން ބަދަލުވާއިރު ސަރުކާރުން އެ ސަރަހައްދުގައި ދިރިއުޅުމަށް ބޭނުންވާ އަސާސީ އެހެންކަންކަންވެސް ފުރިހަމަކުރާނެކަމަށް ގިނަ ބަޔަކު ދަނީ އުންމީދުކުރަމުންނެވެ. އެކަމަށް އޮތީ ތިން މަހެވެ.\nޒިޔާރަތްކުރި އާންމުންގެ ފަރާތުން ލިބުނު ޝަކުވާތަކާއި ކަންބޮޑުވުންތައް ހައުސިންގް ޑެވެލޮޕްމެންޓް ކޯޕަރޭޝަން (އެޗްޑީސީ) އާ ހިއްސާކޮށްލުމުން ކުންފުނީގެ ފަރާތުން ވަނީ އެ ފްލެޓްތަކުގައި ހުރި މައްސަލަތައް ރަނގަޅުކުރުމަށް މަސައްކަތްކުރަމުންދާކަމަށް ބުނެފަ އެވެ. ހުރިހާ މައްސަލައެއް ނޫނެވެ. އެހެންނަމަވެސް ހައްލުކުރެވެން ހުރި މައްސަލަތަކެވެ.\nއެޗްޑީސީއިން ފިނިޝިންގް މަސައްކަތަށް ތިން މަސް ދުވަސް ދޭން ނިންމާފައިވާއިރު އެ ކުންފުނީގެ އޮފިޝަލަކު ވިދާޅުވީ އެ ހަރަދުތަކާއެކު އެ މުއްދަތާމެދު ޝަކުވާތަކެއް އާންމުންގެ ފަރާތުން ލިބޭކަމަށާއި އޭގައި ބުރަދަނެއް ހުރިތޯ ބަލާފައި އެޗްޑީސީއިން އެ މުއްދަތު އިތުރުކޮށް، ދެވެން އޮތް ހުރިހާ ލުއިތަކެއްވެސް ދޭނޭކަމަށެވެ.\n"މީގެ ތަންކޮޅެއް ކުރިންވެސް ވާނެ އެވާހަކަ ކުންފުނިން ބުނެފަ، އެއީ ވެލިޑް ކޮންސާންސްތަކަކަށް ވިއްޔާ އެ މުއްދަތު އިތުރުކޮށްދޭނަމޭ،" އެ އޮފިޝަލް ވިދާޅުވި އެވެ. ކޮންމެއަކަސް އެޗްޑީސީއަކުން އެތަނުގައި ފިނިޝިންގް މަސައްކަތް ކުރުމުގެ ވިސްނުމެއް ނެތެވެ. އެނިންމުން ނިމި ވަނީ މާޒީގެ ތެރެއަށް ގޮއްސަ އެވެ.\nޓަވަރުތަކެއްގައި މީހުން ދިރިއުޅެން ދޫކޮށްލުން އެއީ ހަގީގަތެއް ނޫންކަމަށް ބުނަމުން އެ އޮފިޝަލް ވިދާޅުވީ މީހުން އާބާދުވާންވާއިރަށް އެ ސަހަރައްދުގައި ކޮމާޝަލް ތަންތަންވެސް ނިންމައި އެ ސަރަހައްދު ރަނގަޅަށް އެދެވޭ ގޮތަކަށް އާބާދުކުރެވޭނެކަމަށެވެ. އެގޮތަށް ދޫކުރާ ބައެއް ކޮމާޝަލް ޖާގައިގެ އިވެލުއޭޝަން ހަދައި ތިން މަސް ތެރޭ އެތަނުގައި ކުދި އަދި އަމިއްލަ ވިޔަފާރިތަކަށްވެސް ފަށައިގަނެވޭނެކަމަށް އެ އޮފިޝަލް ވިދާޅުވި އެވެ.\n"ލިފްޓްގެ ކަންކަން އެއީ ބޮޑަށް ބިލްޑިންގް ޑިޒައިން، އެކަން އެއޮތީ މާ ކުރިން، މި ދެންނެވީ، ކުރިން ނިންމާފަ ކުރީ ސަރުކާރުގައި، ދެން ބިލްޑިންގްގެ ސްޓްރަކްޗަރަލް ޑިޒައިނަށް ބަދަލެއް ގެންނާނެކަމަކަށް ނުބެލެވޭ، އެމްއެންޑީއެފްއާ ގުޅިގެން އެ ފްލެޓްތަކުގައި ވަރަށް ފަހުން ފަޔާ ޑްރިލްތަކެއްވެސް ކުރިޔަށް ގެންދިޔަ،" އެޗްޑީސީގެ އޮފިޝަލަކު ވިދާޅުވި އެވެ.\nފްލެޓްތަކުގެ ކުއްޔާއި ގުޅޭ ގޮތުން އިއްޔެ ބޭއްވި ނޫސްވެރިންގެ ބައްދަލުވުމެއްގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުވެސް ވަނީ އެއީ ބޮޑު އަދަދެއްކަމަށް އެއްބަސްވެވަޑައިގެންފަ އެވެ. އަދި ސަރުކާރުން އެ އަގަށް އެހެންވެ ބަދަލުތަކެއްވެސް ގެނެސްފައިވާނޭކަން ފާހަގަކުރައްވާފަ އެވެ. އެހެންނަމަވެސް ކޮމާޝަލް ލޯނެއް ނަގައިގެން ކުރިޔަށް ގެންދިޔަ އެ މަޝްރޫއުގެ ސަބަބުން އިތުރަށް އަގު ކުޑަކުރަންޏާ ސަރުކާރަށް ވަރަށް ބޮޑު ތަކުލީފެއް އަންނާނެކަމަށް ރައީސް ސޯލިހު ވިދަޅުވި އެވެ.\n"ސަރުކާރުގެ ބަޖެޓުން އެބަ ދައްކަން ޖެހޭ 3.2 ބިލިއަން ރުފިޔާ. މިއީ ސަރުކާރަށް އެކި ގޮތްގޮތުން ރައްޔިތުން ދައްކާ ޓެކްސް ފައިސާ އިން ހަމައެކަނި މި ފްލެޓުތަކަށް ހޭދަކުރަންޖެހޭ ވަރު،" ރައީސް ވިދާޅުވި އެވެ.\nހިޔާ ފްލެޓްތަކުގައި ހުރި މައްސަލަތަކާ ގުޅިގެން ހިޔާ މަޝްރޫއު ފެއްޓެވި އިރު ހައުސިންގް މިނިސްޓަރުކަމުގައި ހުންނެވި އަދި މިހާރު މާލެ ސިޓީގެ މޭޔަރު ޑރ. މުހައްމަދު މުއިއްޒު ވިދާޅުވީ ކުރީ ސަރުކާރުން ކަންކަން ރާވާފައި އޮތް ގޮތަށް މި ސަރުކާރުން ކުރިޔަށް ނުގެންދާ ކަމަށާއި އަދި އެއީ ކުރީ ސަރުކާރުގެ ރޭވުންތެރިކަމެއް ނެތުން ނޫންކަމަށެވެ.\n"އަޅުގަނޑުމެން މި ދިރާސާކުރުމުގެ ތެރެއިން އެޗްޑީސީގެ ކުރީގެ މެނޭޖްމެންޓްގެ ތިބި ބައެއް ބޭފުޅުންނާއި އެކި ބޭފުޅުންނާ އަޅުގަނޑުމެން ވާހަކަދެއްކިން، ދެން ކުރީގަ ހުރި ހައިސިއްޔަތުންނާ އެކީގައި ދަންނަވަންޏާ އޭރުގަ ކުރަން ނިންމާފައި އެއްވެސް ކަމެއް މި ސަރުކާރުންނެއް ކުރިޔަކަށް ނުގެންދޭ ދެއްތޯ. މިސާލަކަށް ބުނަންޏާ ތަން ނުނިމި ދިޔަ 18 މަސްވެސް، އެއީކީ ކުރީ ސަރުކާރުން އެކަން ރާވާފައި އޮތްގޮތަށް ދިޔަކަމެއް ނޫން. އެތަނުގައި އަދިވެސް ޓްރާންސްފޯމަރު ކޮމިޝަން ކުރެވުނީކީއެއް ނޫން،" މޭޔަރު މުއިއްޒު ވިދާޅުވި އެވެ.\nމޭޔަރު ވިދާޅުވި ގޮތުގައި ކުރީ ސަރުކާރުން ވަނީ ހުރިހާ ކަމެއްވެސް ރާވާފަ އެވެ. އެގޮތުން ހިޔާ ފްލެޓްގައި "ކޮމްޕްރިހެންސިވް ފަޔާ ސެފްޓީ" ޕްލޭނެއްވެސް ހަދާފައިވާކަމަށް މޭޔަރު ވިދާޅުވި އެވެ. އަދި މިހާރުވެސް ފްލެޓްތައް އާންމުންނަށް ދައްކާލަންވެސް ފުރުސަތު ދޭން އެ ފެށީ މޭޔަރު އަމިއްލައަށް އެކަމަށް ވަކާލާތުކުރެއްވުމުންކަމަށް ވިދާޅުވެފަ އެވެ.\nއެޗްޑީސީގެ ފަރާތުން އެތަނުގައި ހުރި މައްސަލަތައް ހައްލުކުރުމަށް މަސައްކަތް ކުރަމުންދާކަން މިވަނީ ހާމަކޮށްފަ އެވެ. މައްސަލަ އެބަ ހުއްޓެވެ. އެ މައްސަލަތަކާއެކުގައި ވެސް އެތަނަށް ކުރިޔަށް އޮތް މަސްތަކުގެ ތެރޭގައި އެތައް ހާސް ބަޔަކު ބަދަލުވާނެ އެވެ. އެންމެ ހިތްހަމަޖެހިގެން ފަހި ދިރިއުޅުމެއްގައި އުޅެވެން ނެތަސް ދިރިއުޅޭށެވެ.\n"ދެން އަނެއްހެން ކުރެވޭނެ މާ ބޮޑު ކަމެއް ނެތް، ބަދަލުވާންތާ ޖެހޭނީ، އަގު ކުޑަވީމަ މާލެއަށްވުރެ،" ހިތްހަމަނުޖެހުންތަކާއެކުގައި ވެސް އެތަނަށް ބަދަލުވާން ތައްޔާރުވަމުންދިޔަ ޝިހާމް ބުންޏެވެ. މާލޭގައި ލިބޭ އާމްދަނީގެ 50 އިންސައްތައަށްވުރެ ބޮޑު އެއްޗެއް ކުއްޔަށް ދީގެން އުޅުމަށްވުރެ 8،500 ރުފިޔާ ދީގެން ހިޔާ ފްލެޓްގައި އުޅުންވެސް މާލީ ގޮތުން ތަންކޮޅެއް ދެކޮޅު ޖެހޭ ކަމެއްކަމުގައިވާތީ އެވެ. އެކަމަކު އެތަނަށް ބަދަލު އެވަނީ އެންމެ ހިތްހަމަޖެހިގެން އުފަލުގައެއް ނޫންކަން އެ ސަރަހައްދުން ވާހަކަދެއްކި އެންމެންގެ ބަހުންވެސް އެކަން އެނގެ އެވެ. ލިބޭ މިންވަރަށް ފުއްދައިގެން ޝުކުރުވެރިވެގެން ދަނީ އެވެ. އެމީހުންގެ ސުވާލަކީ ސަރުކާރުން މިކަންކަން ހައްލުކުރާނެތޯ؟ އަދި ކުރާނީ ކިހިނެއްތޯ؟ ކާކުތޯ މިކަމުގައި ޒިންމާ ނަންގަވާނީ؟ މީގެ ޖަވާބު ފަހުން ނަމަވެސް ލިބޭނެ ކަމަށް ރައްޔިތުން އުއްމީދު ކުރެއެވެ.


Report ga himeney hurihaa fan'diyaarunge massala balaanan: Raees Nasheed - vNews.mv\nރިޕޯޓުގައި ހިމެނޭ ހުރިހާ ފަނޑިޔާރުންގެ މައްސަލަ ބަލާނަން: ރައީސް ނަޝީދު\nޝުރުފާ މުޙައްމަދު 05 September 2019, 14:49\nމަރާލާފައިވާ ނޫސްވެރިޔާ އަހުމަދު ރިލްވާން އަބްދުﷲ ގެ މަރުގެ މައްސަލަ ތަހުގީގުކުރުމަށް ފަހު ގެއްލުވާލާފައިވާ މީހުންނާއި މަރުތަކުގެ މައްސަލަތައް ބެލުމަށް ރައީސުލްޖުމްހޫރިއްޔާ އުފައްދަވާފައިވާ ރިޔާސީ ކޮމިޝަނުން އާންމުކޮށްފައިވާ ބަޔާނުގައިވާ ހުރިހާ ފަނޑިޔާރުންގެ މައްސަލަތައް ޖުޑީޝަލް ސާވިސް ކޮމިޝަން (ޖޭއެސްސީ) އިން ބަލާނެ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ރައީސް ނަޝީދު ވިދާޅުވީ ރިޕޯޓުގައި ނަން ހިމަނާފައިވާ ހުރިހާ ފަނޑިޔާރުންގެ މައްސަލަވެސް ޖޭއެސްސީން ބަލައި ފަނޑިޔާރުންގެ މައްޗަށް ފިޔަވަޅު އަޅާނެ ކަމަށެވެ. އަދި އޭގެ ތެރެއިން އެއް ފަނޑިޔާރެއްގެ މައްސަލަ މިހާރުވެސް ބަލަމުންދާ ކަމަށް ރައީސް ނަޝީދު ވިދާޅުވިއެވެ. ރިލްވާންގެ މަރުގެ ރިޕޯޓާ ގުޅިގެން ހައިކޯޓުގެ ފަނޑިޔާރު ހަސަން އަލީގެ މައްސަލައެއް ބަލަން ފަށާފައިވާކަން ޖޭއެސްސީން ވަނީ ހާމަކޮށްފައެވެ.\nމަރު ކޮމިޝަނުން އާންމުކުރި ރިޕޯޓުގައި ވަނީ ދައުލަތުގެ ބައެއް ވެރިންނާއި ފަނޑިޔާރުންނަށް ބޮޑެތި ތުހުމަތުތަކެއް ކޮށްފައެވެ. އޭގެ ތެރެއިން ފަނޑިޔާރު ހަސަން އަލީގެ މައްސަލަ ބަލަން ފަށާފައިވާއިރު މަރު ކޮމިޝަނުން އާންމުުރި ރިޕޯޓުގައިވާގޮތުން ފަޑިޔާރު ހަސަން ވަނީ ރިލްވާނުގެ ފޭކު ޕާސްޕޯޓެއް ހެއްދުމަށް އަންގައި އޭނާ ސިރިޔާއަށްގޮސް މަރުވީކަމުގެ ޚަބަރު ފެތުރުމަށް އޭނާ މަރާލި މީހުންނަށް އެހީތެރިވެދީފައެވެ.\nމި ރިޕޯޓުގެ ތަފްސީލް ރިޕޯޓާއި ޚުލާސާ ރިޕޯޓު ކޮމިޝަނުގެ ރައީސް ހުސްނުއްސޫދު ވަނީ މަޖިލީހުގެ ރައީސް ނަޝީދަށް އަރުވާފައެވެ. އޭގެ ތެރެއިން ޚުލާސާ ރިޕޯޓު މަޖިލީހުގެ ވެބްސައިޓުގައި އާންމުކޮށް ތަފްސީލު ރިޕޯޓު ވަނީ ސިޔާސީ ޕާޓީތަކުގެ ޕީޖީ ލީޑަރުންނާވެސް ހިއްސާކޮށްފައެވެ. މިކަމާއި ގުޅިގެން ސިޔާސީ ގިނަ ފަރާތްތަކަކާއި ޝަރުއީ ދާއިރާގެ ގިނަ ބައެއްގެ އިތުރަށް އާންމުންގެވެސް ވަރަށް ބޮޑު ފާޑުކިޔުންތައް ރައީސް ނަޝީދަށް ވަނީ އަމާޒުވެފައެވެ.\nއެގޮތުން ކަމާ ނުބޭހޭ ބަޔަކަށް އެފަދަ މައްސަލައެއްގެ ރިޕޯޓެއް ހިއްސާކުރުމަކީ ބަލައިގަނެވޭނެ ކަމެއް ނޫން ކަމަށް ގިނަ ބަޔަކު ބުނިއިރު، އެ ރިޕޯޓު ލިބިފައިވާ މީހުންގެ ފުރާނައަށް ނުރައްކާވާނެ ކަމުގެ ބިރު އެބައޮތް ކަމަށްވެސް ގިނަ ބަޔަކު ވަނީ ބުނެފައެވެ. އަދި މިކަމާއި ގުޅިގެން ޕީޖީ ލީޑަރުންނާ ހިއްސާކުރެވުނު ރިޕޯޓު އަނބުރާ ނަންގަވާފައިވާ ކަމަށް ވެއެވެ.\nމި ފާޑުކިޔުންތަކަށް ރައްދުދެއްވައި ރައީސް ނަޝީދު ވަނީ މެމްބަރުންނަށް އިތުބާރު އެބައޮތް ކަމަށް ވިދާޅުވެފައެވެ. އަދި ވިދާޅުވީ ސިޔާސީ ޕާޓީއެއްގެ ލީޑަރެއްގެ އަތަށް ރިޕޯޓު ދެއްވާފައި އެ އަނބުރާ އަތުލުން އެއީ ހިންގޭނެ އަމަލެއް ނޫން ކަމަށެވެ. އަދި އެ ރިޕޯޓުގައި ހެކިންގެ މައުލޫމާތު ހާމަކޮށްފައިނުވާކަން ފާހަގަކުރައްވައި މަޖިލީހުގެ މެމްބަރުންނާ ރިޕޯޓު ހިއްސާކުރުމުގެ ވިސްނުންފުޅު ގެންގުޅުއްވާ ކަމަށްވެސް ރައީސް ނަޝީދު ވިދާޅުވެފައިވެއެވެ.


COVID-19: Safarithakun kuni gennan haassa usooleh WAMCO in kandaalhaifi | Mihaaru\nވެމްކޯ މުވައްޒަފުންތަކެއް މަގުމަތި ސާފުކުރަނީ: ސަފާރީތަކުން ކުނި ގެނައުމުގެ ކުރިން ވެމްކޯއަށް އަންގަން މިއަދު އިލްތިމާސްކުރި - ފޮޓޯ: މިހާރު\nކޮވިޑް-19: ސަފާރީތަކުން ކުނި ގެންނަން ހާއްސަ އުސޫލެއް ވެމްކޯ އިން ކަނޑައަޅައިފި\n16 މާޗް 2020 - 14:18\nހަލުވި ކަމާ އެކު ފެތުރެމުންދާ ކޮވިޑް-19 އިން ރައްކާތެރިވުމުގެ ގޮތުން ގެނައި މި ބަދަލާ ބެހޭ ގޮތުން ވެމްކޯ އިން ނެރުނު ނޫސްބަޔާނެއްގައި ބުނީ، ގެތަކުން ގެންދާ ކުންޏާއި ސަފާރީތަކުގެ ކުނި އެއްކޮށްގެން ވެމްކޯގެ ސައިޓުތަކަށް ނުގެންދެވޭނެ ކަމަށެވެ. އަދި އެހެން އެއްގަމު އުޅަނދުތަކުން ވެސް ސަފާރީތަކުގެ ކުނި ގެންދިއުން މަނާ ކަމަށް ވެމްކޯ އިން ބުންޏެވެ.\nސަފާރީތަކުން ކުނި ގެންދިއުމުގެ ކުރިން، ވެމްކޯގެ ސައިޓް ސުޕަވައިޒަރަށް ގުޅުމަށް ފަހު އޭނާގެ އިރުޝާދާ އެއްގޮތަށް އަމަލުކުރަން ވެމްކޯ އިން އިލްތިމާސްކުރި އެވެ. ސައިޓް ސުޕަވައިޒަރަށް ގުޅޭނީ 7871666 އިން ނެވެ.\nމީގެ އިތުރުން ސަފާރީތަކުން ކުނި ގެންދަންވާނީ ކޮތަޅަށް އަޅައި ރަނގަޅަށް ބަންދުކުރުމަށް ފަހު ކަމަށް ވެސް އެ ކުންފުނިން ވަނީ އަންގައިފަ އެވެ. ކޮތަޅަށް ނާޅައި ގެންދާ ކުނި ބަލައިނުގަންނާނެ ކަމަށާއި އެގޮތަށް ކުނި ގެންދާ ފަރާތްތަކާ މެދު ފިޔަވަޅު އަޅާނެ ކަމަށް ވެސް ވެމްކޯ އިން ބުންޏެވެ.\nކޮވިޑް-19 ޖެހިފައިވާ މީހަކު ރާއްޖޭން ފުރަތަމަ ފެނުނީ މި މަހުގެ ހަތް ވަނަ ދުވަހު އެވެ. އަދި މިހާތަނަށް 13 މީހަކު މި ބައްޔަށް ޕޮޒިޓިވް ވެފައިވެ އެވެ. އޭގެ ތެރޭގައި ހިމެނެނީ ރިސޯޓްތަކުގެ ބިދޭސީ މުވައްޒަފުންނާއި ޓޫރިސްޓުންނެވެ. މި ބައްޔާ ގުޅިގެން މުޅި ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާނުކޮށް ރައްކާތެރިކަމުގެ ފިޔަވަޅުތައް ވަނީ އިތުރުކޮށްފަ އެވެ.\nއިތުރު ލިޔުންތައް ހުޅުމާލެ ކުނި ވެމްކޯ ސިއްހީ ކުއްލި ނުރައްކަލުގެ ހާލަތު\nރައްކާތެރިކަމުގެ ފިޔަވަޅާއެކު ކުނި އުކައިދޭން ފަށަނީ


UAE ge zuvaanun vaccine jahan govaa laifi | Hurihaa.mv\nޔޫއޭއީގެ ޒުވާނުން ވެކްސިން ޖެހުމަށް ގޮވާލައިފި\nPublished on 15 Apr 2021, 11:08\nކޮވިޑް 19ގެ ވެކްސިން މީހަކަށް ދެނީ.\nޔުނައިޓަޑް އަރަބް އެމިރޭޓްސް ( ޔޫއޭއީ )ގެ ހުރިހާ ޒުވާނުން ވެސް ކޮވިޑް-19ގެ ވެކްސިން ޖެހުމަށް އެ ގައުމުގެ ފެޑަރަލް ޔޫތު އޮތޯރިޓީން ގޮވާލައިފި އެވެ.\nއެ އޮތޯރިޓީގެ ޑިރެކްޓަ ޖެނެރަލް ސައީދު އަލް ނަޒާރީ ކުރެއްވި ޓްވީޓެއްގައި ޔޫއޭއީގެ ހުރިހާ ޒުވާނުން ވެސް ވެކްސިން ޖަހާ ކޮވިޑް-19 އާ ދެކޮޅުށް ފަރުދީ ޒިންމާ އަދާ ކުރުމަށް އޭނާ ވަނީ އިލްތިމާސް ކޮށްފަ އެވެ.\n"ކޮވިޑް 19 ވެކްސިން ޖަހާ އެ ބަލިމަޑުކަމާ ދެކޮޅަށް ސަރުކާރުން ކުރަމުން ދާ މަސައްކަތް ތަކަށް އެއްބާރުލުން ދޭން އެންމެހާ ޒުވާނުންނަށް ގޮވާލަން،" އޭނާގެ ޓްވީޓުގައި ވެ އެވެ.\nއޭގެ އިތުރުން އޭނާ ވިދާޅުވީ މުޖުތަމައު އޮތް ނާޒުކު ހާލަތު ހުރިހާ ޒުވާނުންނަށްވެސް އެނގެން ޖެހޭ ކަމަށާއި އެ ހާލަތުން އަރައިގަތުމަށް ޒުވާނުންގެ ހުނަރާއި ގާބިލިއްޔަތު ކަމަށް ބޭނުން ޖެހިފައިވާ ކަމަށެވެ.\nޔޫއޭއީގެ ޒުވާނުން ވަނީ އެ ގައުމުގައި ކޮވިޑް 19 ގެ ހާލަތު ރަނގަޅުކޮށް އިޖުތިމާއީ ހަމަޖެހުން ދެމެހެއްޓުމުގައި ބޮޑު ހިއްސާއެއް އަދާ ކޮށްފަ އެވެ. އެގޮތުން އެ ގައުމުގެ 50،000 އަށްވަރެ ގިނަ ޒުވާނުނު ވޮލަންޓިއަރުންގެ ގޮތުގައި ކޮވިޑްގެ އެކި ކަންކަމުގައި ހަރަކާތްތެރި ވެފައިވެ އެވެ.\nކޮވިޑް ވެކްސިން ކޮވިޑް-19 ދުނިޔެ ޒުވާނުން ޔޫއޭއީ


Raees Yameen bandhukuri massalaige Isthiunaaf aduehun maadhamaa | Fashui Online\nރައީސް ޔާމީން ބަންދުކުރި މައްސަލައިގެ އިސްތިއުނާފް އަޑުއެހުން މާދަމާ\nކުރީގެ ރައީސް އަބްދުﷲ ޔާމީން އަބްދުލްޤައްޔޫމް ބަންދުކުރި މައްސަލައިގެ އިސްތިއުނާފް އަޑުއެހުން މާދަމާ ހެނދުނަށް ހައިކޯޓުގައި ތާވަލު ކޮށްފިއެވެ.\nމަނީ ލޯންޑަރިން ގެ ތުހުމަތުގައި ހައްޔަރުކޮށްފައިވާ ރައީސް ޔާމީންގެ ވަކީލު އަބްދުﷲ ސިޔާޒް ވިދާޅުވީ، ރައީސް ޔާމީން ހައްޔަރުކުރުމަށް ނެރެފައިވާ ކޯޓު އަމުރުގެ އިސްތިއުނާފް އަޑުއެހުން އޮންނާނީ މާދަމާ ހެނދުނު 9:15 ގައި ކަމަށެވެ.\nމިމައްސަލައިގެ އިތުރުން، ރައީސް ޔާމީންގެ އެކައުންޓުތައް ފްރީޒްކުރި މައްސަލައިގެ އިސްތިއުނާފް އަޑުއެހުން ވެސް ފަށާފައިވާއިރު، މިހާރު އެމައްސަލަ އޮތީ ހުކުމާއި ހަމައިގައެވެ. ނަމަވެސް އެމައްސަލައާއި ގުޅިގެން މިދިޔަ ބުރާސްފަތި ދުވަހަށް ހައިކޯޓުގައި ތާވަލުކުރި އަޑުއެހުން ވަނީ އިދާރީ ކަމަކާއި ގުޅިގެން ކެންސަލް ކޮށްފައެވެ.\nމަނީ ލޯންޑަރިންގެ ތުހުމަތުގައި ރައީސް ޔާމީން ހައްޔަރުކުރީ މިދިޔަ މަހުގެ 18 ވަނަ ދުވަހުއެވެ. އަދި މައްސަލައިގެ ޝަރީޢަތް ނިމެންދެން ބަންދުގައި ބަހައްޓަން ކްރިމިނަލް ކޯޓުން އަމުރުކުރީ ނިމިދިޔަ ފެބްރުއަރީ މަހުގެ 19 ވަނަ ދުވަހުއެވެ. މިވަގުތު އެމަނިކުފާނު އޮންނެވީ ފަރުވާއަށް އައިޖީއެމްއެޗްގައި އެޑްމިޓު ކޮށްފައެވެ.


ފަލަސްތީނަށްޓަކައި ކުރާ ދަމު ނަމާދުގައި ބައިވެރިވަމާ! - Voice of Meedhoo\nއަޅުގަޑު މަސައްކަތްކުރާނީ ރަށްޔިތުންގެ ޚިޔާލާއި މަޝްވަރާގެ ...\nފަލަސްތީނުގެ ރައްޔިތުންނަށް ކުރިމަތިވަމުންދާ އަނިޔާތަކުން އެމީހުން ސަލާމަތް ކޮށްދެއްވުން އެދި ދުނިޔޭގެ އެންމެހާ މުސްލިމުން އެއްކޮށް އެއްވަގުތެއްގައި ދަމު ނަމާދުކުރަން ރާވައިފި އެވެ.\n“ގްލޯބަލް ތަހައްޖުދު ފޯ ޕަލަސްޓައިން”ގެ ނަމުގައި ސޯޝަލް މީޑިއާގައި ދައުރުވަމުންދާ ޕޯސްޓެއްގައި 21 މެއި 2021 ވާ ހުކުރު ދުވަހު އިނގިރޭސިވިލާތުގެ ގަޑިން މެންދަމުން އަލިވެ ދޭއް ޖަހާއިރު ފަލަސްތީނުގެ ރައްޔިތުންނަށްޓަކައި މުސްލިމް އުއްމަތުގެ ހުރިހާ މީހުން ވެސް ތަހައްޖުދު ނަމާދެއް ކުރުމަށް އެދިފައިވެ އެވެ.\nދަމުއަމާދުގެ ވަގުތަކީ ދުއާ އިޖާބަ ކުރައްވާ ވަގުތެއް ކަމަށާއި އެ ވަގުތު އުއްމަތުގެ ގިނަ މުސްލިމުންތަކެއް އެއްފަހަރާ އެއްކަމަކަށް އެދި ކުރާ ދުއާގެ ބާރުގަދަވާނެ ކަމަށް އެ ޕޯސްޓުގައިވެ އެވެ.\nމި ނަމާދުގައި ބައިވެރިވުމަށް ފަލަސްތީނުގެ ސަލާމަތަށް އެދި މަދުވެގެން ދެ ރަކުއަތުގެ ނަމާދެއް ކުރުމަށްފަހު ދެއަތް އުފުލައި ފަލަސްތީނަށްޓަކައި ދުއާ ކުރެވިދާނެ އެވެ.\nސޯޝަލް މީޑިއާގައި ދައުރުވަމުންދާ ޕޯސްޓް\nދަމު ނަމާދުގެ ވަގުތަކީ އިޝާ ނަމާދަށްފަހު ފަތިސް ނަމާދު ވަގުތު ޖެހެންދެންނެވެ. މޮޅު އިތުރުވެގެން ވަނީ ނިދާލުމަށްފަހު ރޭގަނޑުގެ ތިންބައިކުޅަ ދެބައަށްވުރެ ފަސްވުމުން މި ނަމާދު ކުރުމެވެ.\nއިޒްރޭލުގެ އަނިޔާވެރި ހަމަލާތަކުގައި މިހާތަނަށް ފަލަސްތީނުގެ 200 އަށްވުރެ ގިނަ މީހުން ޝަހީދުވެފައި ވާއިރު ގިނަ ބައެއްގެ ގެދޫރު ގެއްލި މަގުމަތިވެފައި ވެސްވެ އެވެ.\nދުނިޔޭގެ އެކި ގައުމުތަކުގައި ހުންނަ ވަގުތުގެ ތަފާތުގެ ސަބަބުން ދަމު ނަމާދު މުޅި ދުނިޔޭގައި އެއްވަގުތެއްގައި ކުރުމަކީ ވާނެ ކަމެއް ނޫނެވެ. ނަމަވެސް ޖިއޮގްރަފީ ގޮތުން އެއް ސަރަހައްދެއްގައި ދިރިއުޅޭ ހުރިހާ މުސްލިމުން އެއްވަގުތެއްގައި ނަމާދު ކުރުމުން ދުއާ އިޖާބަ ކުރެއްވުމުގެ ފުރުސަތު ބޮޑުވާނެ އެވެ.\nއެހެންކަމުން އަހަރުމެން ދިވެހިން ވެސް މި ހަރަކާތުގައި ބައިވެރިވަމާތޯ އެވެ. ހުރިހާ ދިވެހިން ވެސް އެއް އުއްމަތެއްގެ ގޮތުގައި ރާއްޖެ ގަޑިން ހުކުރު ވިލޭރޭގެ މެންދަމުން އަލިވެ ދޭއް ޖަހާއިރު ނިދިން ހޭލައި ފަލަސްތީނުގެ މުސްލިމް އަޚުންނާއި އުޚްތުންނަށްޓަކައި ﷲގެ ހަޝްރަތުގައި ދުއާ ދަންނަވަމާތޯ އެވެ.\nމަސްދަރު: ހުރިހާ އެމްވީ


BML hihsaadhaarunge thaureefu Andrew Healy ah\nބީއެމްއެލް ހިއްސާދާރުންގެ ތައުރީފު ސީއީއޯ އެންޑްރޫ ހީލީއަށް\nބީއެމްއެލްގެ ސީއީއޯ އެންޑްރޫ ހީލީ ވާހަކަފުޅު ދައްކަވަނީ.\nސަރުކާރު ކުންފުނިތަކުގެ އަހަރީ އާއްމު ޖަލްސާއަކީ އާއްމުކޮށް "ޝަކުވާ" ފުންޏެކެވެ. ކުންފުނީގެ ދަށް "ޕާފޯމަންސް" އާއި ބޭކާރު ހޭދައިގެ ވާހަކަތާ އަބަދު ހިއްސާދާރުން ދައްކާނެ އެވެ. މި ހުރިހާކަމެއްގެ އަމާޒު ފަތްގަނޑަކަށް ވަނީ އޭރަކު ކުންފުނީގެ ހުންގާނުގައި ހުންނަވާ ވެރިޔާއެވެ. ނަމަވެސް ރޭ ނިމިގެން ދިޔަ ގައުމީ ބޭންކުގެ އަހަރީ އާއްމު ޖަލްސާގައި އެ މަންޒަރު ފެނުނީ ތަފާތު ގޮތަކަށެވެ. ބޭންކުން އަހަރުން އަހަރަށް ހޯދަމުންދާ ކުރިއެރުން ތަކުގެ ނަތީޖާއަކީ ބޭންކުގެ މެނޭޖިން ޑިރެކްޓަރު އަދި ސީއީއޯ އެންޑްރޫ ހީލީ އަށް ހިއްސާދާރުންގެ ތައުރީފު އޮއްސާލުމެވެ.\nހޮޓެލް ޖެންގައި ރޭ ބޭއްވި އަހަރީ އާއްމު ޖަލްސާގައި ބައިވެރިވި ބީއެމްއެލްގެ ހިއްސާދާރެއް ކަމަށްވާ ބާރީ ބުނީ 2007 ވަނަ އަހަރުން ފެށިގެން އޭނާ ކޮންމެ އަހަރަކު އަހަރީ އާއްމު ޖަލްސާ އަށް އަންނައިރު، މިހާރު ބޭންކުގެ ހުންގާނުގައި ހުންނެވި ވަރުގެ ވެރިއެއް ނުދެކޭ ކަމަށެވެ.\n"ކޮންމެ އަހަރަކު މި ތަނަށް [އަހަރީ އާއްމު ޖަލްސާ] އަށް އައިސް އަޅުގަނޑު ބޭންކުގެ އެންމެ ރަނގަޅު މުވައްޒަފު ހޮވަން. މި އަހަރު ބޭންކުގެ އެންމެ ރަނގަޅު މުވައްޒަފަށް މި ހޮވަނީ ސީއީއޯ ހީލީ،" ގިނަ ކުންފުނިތަކުގެ އަހަރީ އާއްމު ޖަލްސާތައް ފަޅުފިލުވަ އިދޭ ބާރީ ބުންޏެވެ.\nހިއްސާދާރުންނަށް ޑިރެކްޓަރުންގެ ބޯޑާ "ފޭސް ޓު ފޭސް" ކޮށް ސުވާލު ކޮށްލަން ލިބޭ މި ފުރުސަތުގައި ހިއްސާދާރުންގެ ކަންބޮޑުވުންތައް ވެސް ހުށަހަޅަ އެވެ. އެ ގޮތުން ބައެއް ހިއްސާދާރުން ވަނީ ރަނގަޅު ކުރަން ޖެހޭ ކަންކަންތަކެއް ވެސް ހުށަހަޅާފަ އެވެ. އެކަންވާނީވެސް އެހެންނެވެ. ނަމަވެސް ޖުމްލަ ގޮތެއްގައި ގައުމީ ބޭންކުގެ ގިނަ ހިއްސާދާރުން ފެނުނީ ކުންފުންޏާ މެދު ފޮނި އުންމީދުތަކެއް ކުރާ ހިތްހަމަ ޖެހިފައި ތިބި ބައެއްގެ ގޮތުގަ އެވެ. ސުވާލަކީ ހިއްސާދާރުން ހިތްހަމަ ޖެހުނު ސަބަބު ތަކަކީ ކޮބައި ހެއްޔެވެ؟\nހިއްސާދާރުން ހިތްހަމަ ޖެހުމުގައި ގިނަ ސަބަބުތަކެއް ހިމެނެ އެވެ. މީގެ ތެރޭގައި އެންޑްރޫ ހީލީ ބޭންކުގެ ހުންގާނާ ހަވާލުވެވަޑައިގެން ގެންނެވި މުހިންމު ގިނަ ބަދަލުތައް ހިމެނެ އެވެ. މީގެތެރޭގައި ރައްޔިތުންނާ ގާތަށް ގައުމީ ބޭންކް ގެނެސްދެއްވައި ހަގީގަތުގައި ވެސް ގައުމީ ބޭންކްއަކީ "އަހަރެންގެ ބޭންކް، ދިވެހިން" ގެ ބޭންކް އަކަށް ހަދައި ދެއްވުން ހިމެނެ އެވެ. ދެހާސް ތޭރަ ވަނަ އަހަރުގެ ކުރީގައި ބޭންކުގެ އޮތީ މާލީ ގޮތުން ބޮޑު ވަޅުގަނޑެއްގެ ތުންފަންމަތީގަ އެވެ. ބައެއް ފަހަރު ގައުމީ ބޭންކް "ބަނގުރޫޓު" ވެދާނެއޭ ވެސް ހީވާ ފަދަ ކިތަންމެ "އެތިފަހަރެއް" ދިޔަ އެވެ. ބޭންކުގައި އެކައުންޓް ހުޅުވައިގެން ތިބި އެތަށް ސަތޭކަ ބަޔަކު އެކައުންޓުގައި ހުރި ފައިސާތައް ނަގައި، އެހެން ބޭންކްތަކަށް ބަދަލު ކުރި އެވެ. ސަބަބަކީ އިތުބާރު ކުޑަވުމެވެ. ބޭންކުން ލޯނު ނަގައިގެން ތިބި އެތަށް ބަޔަކު ނުދައްކާ ލޯނުތައް ގިނަވުމުމުގެ ސަބަބުން ބޭންކުގެ ހާލަތު ދިޔައީ އިތުރަށް ގޯސްވަމުންނެވެ. ނަމަވެސް މި ހުރިހާ ކަމަކާ ކުރިމަތި ލައްވައި މި ވަނީ ކާމިޔާބު ހޯދަވާފަ އެވެ. އަދި ހާއްސަކޮށް ހިއްސާދާރުންނަށް "ދޭ އެތިކޮޅު" އަހަރުން އަހަރަށް ވަނީ މަތިކޮށްލާފަ އެވެ.\nގައުމީ ބޭންކުގެ މިދިޔަ އަހަރު އުފެއްދުންތެރި ނޫން ލޯނުގެ ނިސްބަތް 20.3 ޕަސެންޓުން 4.1 ޕަސެންޓަށް ދަށްކޮށްފައިވެ އެވެ. އަދި ޓެކްސް އާއި ހިއްސާގެ ފައިދާގެ ގޮތުގައި 1.3 ބިލިއަން ރުފިޔާ ދައުލަތަށް ދައްކާފައިވެ އެވެ. އަދި ޓެކްސް އަށް ކެނޑުމަށް ފަހު ގައުމީ ބޭންކް، ބީއެމްއެލް އަށް މިދިޔަ އަހަރު ވެސް ސާފު ފައިދާގެ ގޮތުގައި 1.038 ބިލިއަން ރުފިޔާ ވަނީ ލިބިފަ އެވެ. މި ފައިދާއާ ހިއްސާއަކަށް 22 ރުފިޔާގެ މަގުން 118 މިލިއަން ރުފިޔާ ބަހަން މިރޭ ވަނީ ނިންމާފަ އެވެ. އެއީ މިދިޔަ އަހަރާ އަޅާބަލާއިރު، 10 ޕަސެންޓްގެ އިތުރު އަދަދެކެވެ.\nދެން އޮތީ، މިހާރު އެއާ ނުލައި ނޫޅެވޭނެ ކަމެކެވެ. ޓެކްނޮލޮޖީގެ ބޭނުން ކުރުމެވެ. ޓެކްނޮލޮޖީގެ ބޭންކުގެ ތެރެ އަށް ވައްދައި، ޒަމާނީ ޓެކްނޮލޮޖީގެ އެހީގައި މީހުން ދިރިއުޅޭ ކޮންމެ ރަށެއްގައި ބޭންކްގެ ހިދުމަތް ފުޅާ ކުރުމަށް ބޮޑެތި އިންވެސްޓްމަންޓް ތަކެއް ވަނީ ކޮށްފަ އެވެ. ނަތީޖާއަކީ ކޮބައި ހެއްޔެވެ؟ ނަތީޖާއަކީ މިހާރު ގައުމީ ބޭންކުން ކުރާ ކޮންމެ 10 މުއާމަލާ ތަކުން ނުވަ މުއާމަލާތް ހިންގަނީ އޮންލައިން ވަސީލަތް ބޭނުންކޮށްގެން ކަމަށްވެގެން ދިއުމެވެ.\nމީގެ ކުރިން ކަސްޓަމަރުން ސީދާ ބޭންކްގެ ބްރާންޗް ތަކަށް ކުރިން އަންނަން ޖެހުނު ނަމަވެސް، މިހާރު ގިނަ މުއާމަލާތްތައް ކުރަނީ މޮބައިލް، އިންޓަނެޓް އަދި ސެލްފް ސާވިސް ބޭންކިން ސެންޓަރުތައް ކަމަށް ހެއްދެވުމެވެ. މިގޮތުން ބޭންކުގެ ބްރާންޗް ވިއުގަ 30 ޕަސެންޓް ފުޅާކުރެވި، 35 ސެލްފް ސާވިސް ބޭންކިން ސެންޓަރާއެކު އޭޓީއެމްގެ އަދަދު މިހާރު ދެގުނަ ވަނީ އިތުރުކޮށްފަ އެވެ. މި ހިދުމަތުގެ ސަބަބުން މިދިޔަ އަހަރު އޮންލައިންކޮށް 30 މިލިއަން މުއާމަލާތްކުރި އިރު، މިއީ 2014 ވަނަ އަހަރާ އަޅާބަލާއިރު ދެގުނަ އިތުރު އަދަދެކެވެ.\nމި ކާމިޔާބީތަކާއެކު ގައުމީ ބޭންކް މިހާރު އެ ވަނީ ގާދޫކޮލުން ބޭރު ވާން ތައްޔާރުވެފަ އެވެ. މި އަހަރުގެ ތެރޭގައި ބޭންކުގެ ގޮތްޕެއް އަވަށްޓެރި ގައުމެއްގައި ހުޅުވާނެ އެވެ. މި ކަން ވެގެންދާނީ ދިވެހިން ފަހުރުވެރި ކުރުވާނެ ބޮޑު މަސައްކަތަކަށެވެ. ތާރީހުގައި ލިޔާނެ އާ ސޮފުހާ އަކަށެވެ. މި މަސައްކަތާ ހަމަ އަށް ބޭންކް ގެނެސް ދިނުމަކީ ސީއީއޯ ހީލީއަށް ހިއްސާދާރުން ތައުރީފު އޮއްސި ސަބަބަށް ނޫނީ ނުވާނެ އެވެ.\nމީހުން ބިނާ ކުުރުމުގެ އެވޯޑް ބީއެމްއެލްއަށް\nބީއެމްއެލް ޕާސަނަލް ލޯނުތަަކަށް ބޮޑު ބަދަލެއް


Kurdi hanguraamaverinnah amaazu koh Turkey in hamala dheefi\nކުރުދީ ހަނގުރާމަވެރިންނަށް އަމާޒުކޮށް ތުރުކީން ހަމަލާދީފި\nތުރުކީ އަސްކަރިއްޔާގެ އުޅަނދެއް: ތުރުކީން ވަނީ މިހާރު ރަސްމީކޮށް ކުރުދީންނާ ދެކޮޅަށް ހަނގުރާމަ ފަށާފައި\nއުތުރު ސީރިއާގެ ބޯޑަރުގައި ވަކި ދައުލަތެއް ހެދުމުގެ ބޭނުމުގައި ގާއިމްވެގެން އުޅޭ ކުރުދީ ހަނގުރާމަވެރިންނާ ދެކޮޅަށް ތުރުކީ ވިލާތުން ހަމަލާދީފި އެވެ.\nއަސްކަރީ ހަމަލާތަކެއް ކުރުދީ ހަނގުރާމަވެރިންނަށް އަމާޒު ކޮށްގެން ދީފައިވާކަން ތުރުކީގެ ޑިފެންސް މިނިސްޓްރީން ވަނީ ކަށަވަރުކޮށްދީފަ އެވެ. އެ ގައުމުގެ ޑިފެންސް މިނިސްޓްރީން ބުނީ، އެއްގަމު މަގުން ކުރުދީންނަށް ދިން ހަމަލާގައި 181 މީހަކަށް އަމާޒުވެފައިވާ ކަމަށެވެ. އުތުރު ސީރިއާ ބޯޑަރުގައި ތުރުކީން ހަރަކާތްތެރިވާން ފެށީ، ކުރުދީ ހަނގުރާމަވެރިންގެ ސަބަބުން ތުރުކީގައި ދާހިލީ ހަނގުރާމައެއް ފެށިދާނެ ކަމަށް ބުނެ އެވެ.\nތުރުކީން ބޭނުންވަނީ ކުރުދީ ހަނގުރާމަވެރިން އެ ގައުމުގެ ބޯޑަރާ 30 ކިލޯމީޓަރާ ދުރަށް ފޮނުވާށެވެ. މީގެ ކުރިން ކުރުދީ ސިފައިންނާ ދެކޮޅަށް ހަރަކާތްތެރިވީ އެމެރިކާގެ ސިފައިންނެވެ. އެމެރިކާ ސިފައިން ކުރުދީ ހަނގުރާމަވެރިންނާ ދެކޮޅަށް އެކަށީގެންވާ ވަރަށް މަސައްކަތް ނުކުރާ ކަމަށް ބުނެ، ތުރުކީން ވަނީ އަސްކަރީ އޮޕަރޭޝަންތައް ކުރިއަށް ގެންދަން ނިންމާފަ އެވެ. އަދި އެ ފުރުސަތު އެމެރިކާއިން ވަނީ ތުރުކީއަށް ދީފަ އެވެ.\nނަމަވެސް މިހާ އަވަަހަށް ކުރުދީ ހަނގުރާމަވެރިންނަށް އަމާޒުކޮށްގެން ހަމަލާ ދޭން ފެށުމުން އެމެރިކާ ވަނީ ހިތްހަމަނުޖެހިފަ އެވެ. ކުރުދީންނަށް ހަމަލާ ދޭން ފެށުމުން ސީރިއާގެ ސިފައިން ވަނީ ބޯޑަރު ކައިރިއަށް ޖަމާވާން ފަށައިފަ އެެވެ. ކުރުދީ ހަނގުރާމަވެރިންނަކީ އެމެރިކާ އާއި ސީރިއާގެ މަދަދުގައި އުޅެމުންދާ ޖަމާއަތެކެވެ.


Bidheyseen ge haalathu goahun goahah hingaidhaane!\nދެ ފޫޓުގެ ކުޑަ އެ ކޮޓަރިއަށް ވަދެ ދޮރު ލައްޕާލުމުން މޫނާ ދިމާވަނީ އެނދެކެވެ. ހޮޅިތަކެއް އަތުރައި އޭގެ މަތީ ފިލައެކެވެ. އޭގެ މަތީ ތަރަފާލުގަނޑެއް ފަތުރާލުމަށްފަހު ދެ ބާލިސް ބާއްވާފައި އޮތީ އެވެ. އެއަށް ދެން އެނދެކޭ ކިޔަންޏާ ކިޔާނީ އެވެ. އަދި މިއީ "ޑަބަލް ޑެކާ" އެކެވެ. އަވަސްގެ ނޫސްވެރިން ވަނުމުން ފިލާ އެނދުގެ ތިރީގައި ތިބި ދެ މީހުން ވަރަށް ބޮޑަށް ހައިރާންވި އެވެ. އެނދުުގެ މަތީ ބައިން އެކަކު ބޯ ދިއްކޮށްލާފަައި "ބާއީ ކިހިނެއްވީ؟" ހެއްޔޭ ވެސް ގޮވާލި އެވެ. އެ މީހުނަށް ވާނުވާ އޮޅުން ފިލުވައި ދިނީ އެ ކޮއްޓަށް އަހަރެމެން ގޮވައިގެން ދިޔަ މީހާ އެެވެ. އެ މީހުން ތިބި އެނދާ ޖެހިގެން ކުރިމައްޗަށް ހުރީ މޫނު ދޮންނަ ތައްޓެކެވެ. އެ ތައްޓާ ދިމާލަށް އޮތް ތަށިމުށި ގަނޑެއްހާ ފުޅާ މިނުގެ ތަންކޮޅެއް ދައްކާފައި "މިއީ ނަމާދުކުރާ ތަނޭ" އޭ ބުންޏެވެ.\nމިހާރު ދުނިޔެެއަށް ފެތުރި ބަލާއާފާތަކަށްވެފައިވާ ކޮވިޑް-19 އާ ގުޅިގެން އެންމެންގެ ދިރިއުޅުމަށް ބޮޑެތި ބަދަލުތަކެއް އަތުވެއްޖެ އެވެ. ދުނިޔޭގެ އެންމެންގެ ދިރިއުޅުން މިވަގުތު ވަނީ އެކޮޅުކޮޅުން ޖެހި ތަރުތީބު ގެއްލިފަ އެވެ. މި ނުރައްކާތެރި ބަލި ރާއްޖޭގައި ބަލި ފެތުރުނަ ނުދޭން ދިވެހި ސަރުކާރުން އެތައް ފިޔަވަޅުތަކެއް އަޅައިފި އެވެ. އެ ހުރިހާ ފިޔަވަޅެއް އެއްކޮށްލުމުން ގާތްގަނޑަކަށް ރާއްޖެ ވެސް މިހާރު މިވަނީ "ލޮކްޑައުން" އަކަށް ގޮސްފަ އެވެ. ހުރިހާ ކަމެއް އެފުށް މިފުށަށް ޖެހިފައިވާއިރު ތޮއްޖެހިފައިވާ މި މާލެތެރޭ "ބާރު" ވެފައިވާ ބިދޭސީ އާބާދީގެ ދިރިއުޅުން އޮތީ ކިހިނެއް ހެއްޔެވެ؟ މިވެގެން އުޅޭ ގޮތެއް އެމީހުނަށް އެނގޭ ހެއްޔެވެ؟ ބިދޭސީ މީހުން ތިބި ކޮޓަރީގައި އަހަރެމެން ކުރި ސުވާލަކީ އެއީ އެވެ.\nދިވެހިންގެ ތެރެއިން ފުދުންތެރި އެއް ބަޔަކު އަރާމުގައި ގޭގައި މަޑުކޮށްގެން ތިބި ނަމަވެސް އަނެއް ބަޔަކަށް، ހުރިހާ އެއްމެން ގޭތެރެއަށް ޖަމާވުމުން ހަަމަ ނޭވާ ލާން މިހާރު އުނދަގޫވެފައި ވެއެވެ. އެންމެން އެއް ގޭގައި ތާށިވެ، ދިރިއުޅެން ޖެހިފައިވާއިރު މާލެތެރޭގައި އުޅޭ ބިދޭސީންގެ ހާލަތު އޮންނާނީ ކޮން ދަރަޖައެއްގައި ހެއްޔެވެ؟\nކުދި ކުދި ކޮޓަރިތަކުގައި ބަރި ޖަހާލާފައި ނިދަން މަޖުބޫރުވާ ބިދޭސީންނަށް ވެސް މިހާރު ޖެހެނީ ދިވެހިން ވެސް އަަމަލު ކުރާ ގޮތަށް ކަން ކުރާށެވެ. ބިދޭސީން "ގޭބިސީއަށް" ހަދައިގެން އުޅޭ "އިވްނިން ކެފޭ" އާއި "އަސްޑާ ކެފޭ" ފަދަ ތަންތަން ބަންދު ކުރުމުން ކާން ޖެހެނީ ބައިސްކަލު ވަށިގަނޑަށް އަޅައިގެން ކޮތަޅުގައި ގެންނަ ބަތް ޕާރުސަލެވެ. އެހެން ނޫން ނަމަ، އެތައް ބަޔަކަށް ކައްކާ އެއްޗަކުން އެތިކޮޅެއް ލިބިދާނެ އެވެ. އެއީވެސް ރޯދި ކުރެއްވިއްޔާ އެއް އިރަށެވެ.\nބިދޭސީ އާބާދީގެ ބޮޑު ބަޔަކީ ބަންގުލަދޭޝްގެ މީހުނަށް ވުމުން އެއީ މުސްލިމު އާބާދީއެކެވެ. ކެއުން ބުއިމުގެ އިތުރަށް އެމީހުނަށް މިވަގުތު އެންްމެ ބޮޑު ދައްޗަކަށްވެފައި ވަނީ މިސްކިތްތައް ވެސް "ބަންދު" ވެފައިވުމެވެ. ޖަމާއަތް ނުހެދޭތީ އެ މީހުން ވެސް ނަމާދު ކުރަނީ އެ އުޅޭ ތަނެއްގެ ތެރޭގަ އެވެ.\nއެތަން ތަނުގެ ސާފުތާހިރު ކަމުގެ ވާހަކަ ނުދައްކަމާ ހިނގާށެވެ. އެތައް ބަޔަކު ގުޅައަކަށް ޖެހިގެން ތިބޭ، އަދި ރަަނގަޅަށް ހިނގައި ނުގަނެވޭ ވަރުގެ ޖާގަ އެއް އޮންނަ އެތަންތަނުގައި ނަމާދަށް ހުއްޓިލިނާނެ ތަންކޮޅެއް ހެދުމަކީ ވަރަށް ދަތި ކަމަކަށް ވެފައި ވެއެވެ.\nބިދޭސީންގެ ބަޔަކު އަވަސް އަށް އިންޓަވިއު ދެނީ: ކޮވިޑް-19 އާ ގުޅޭ މައުލޫމާތު ލިބިފައި ވިޔަސް ދިރިއުޅުން އޮތީ ވަރަށް އުނދަގުލުގައި -- އަހުމަދު އަޝްހާދު | އަވަސް\nރައްކާތެރިވުމަށް މިސްކިތު ޖަމާއަތުގައި ނަމާދު ނުކުރަން ސަރުކާރުން ނިންމިކަން ގިނަ ބިދޭސީންނަށް އެނގުނީ މިދިޔަ ހުކުރު ދުވަހާ ހަމައިންނެވެ. އާދަޔާ އެއްގޮތަށް ހުކުރަަށް ރީތިވެ، ބިދޭސީ އާބާދީގެ މުސްލިމުން ބައި ހަދާފައި ހުކުރަށް ދިއުމުން ޖަމާއަތެއް ނުފެނުނެވެ. އެއް މިސްކިތެއްގައި ހުކުރު ނުކުރާކަން އެނގުމުން އަނެއް މިސްކިތަށް ގޮސް މަގުމަތީ ތިއްބާ ހުކުރު ވަގުތު ފާއިތުވެ ދިޔައީ އެވެ.\n"ތިޔަބައި މީހުން ގޭގައި ނަމާދު ކުރާށެވެ" މި ޖުމްލަ ބިދޭސީ ބަހުން ވެސް ގޮވައި ލިޔުނީ އެހާ ހިސާބުންނެވެ.\nބިދޭސީންތަކެއް އެ މީހުން އުޅޭ ތަނެއްގައި މަޑުކޮށްލައިގެން: ކޮރޯނާވައިރަސް ގެ މައުލޫމާތު އެނގުނު ނަމަވެސް ފިޔަވަޅުތައް އަޅާފައިވާ މީހުންވަރު ކުޑަ -- އަހުމަދު އަޝްހާދު | އަވަސް\nރާއްޖޭގައި މަސައްކަތްކުރާ ބަންގުލަދޭޝްގެ މީހުން ބަރާބަރަށް މިސްކިތު ޖަމާއަތަށް ނަމާދަށް އަރަ އެވެ.\n"އަހަރެން މަސައްކަތް ކުރަނީ ކޮމްޕެނީ އޮފީސްގައި، މިހާރު އުނދަގޫ ވޭ. އެންމެން އެކީ ނާމާދެއް ނުކުރެވޭ. ދިޔައަސް ބުނަނީ ގޭގައި ކުރަން، ގޭގައި ކުރަން ވަރަށް ދަތިވޭ" ބިދޭސީންތަކެއްގެ ތެރެއިން އެކަކު ކިޔައި ދިނެވެ.\nމާލޭގެ ހިމަ ގޯޅިތަކުގެ ތެރެއިން ކުދި ކުދި "ބަންގާޅު ގޮޅި" ތަކުގައި ދިރިއުޅެން މަޖުބޫރުވެފަައި ތިބި މީހުންނަށް ވެސް "ސޯޝަލް ޑިސްޓަަންސިން" މިހާރު އެނގެ އެވެ. ކެއްސާ ކިނބިހި އަޅާ، ބަލި ނަމަ މާސްކު އަޅަން ޖެހޭ ކަމާއި، ހުޅުމާލޭގައި ހުންނަ ފްލޫ ކްލިނިކް އިންް ޑޮކްޓަރަށް ދެއްކޭ ކަންވެސް އެމީހުނަށް އެނގެ އެވެ. އަދި އެތަނުން ވޯކް ޕާމިޓް ނުލާ ޑޮކްޓަރަށް ދެއްކޭކަަން އެކަކުގެ ފަަރާތުން އަނެކަަކު ފަަރާތުން ދަނީ މައުލޫމާތު ހިއްސާ ވެފައެވެ.\nއެމީހުންގެ ސުވާލެއް އޮވެ އޮވެ. ކުޑަ ކުޑަ ތަންކޮޅެއްގައި އުޅޭއިރު "ދުރު" ވެގެން އަބަދު ހުންނާނީ ކިހިނެތް ހެއްޔެވެ؟ ރައްކާތެރިކަމުގެ ފިޔަވަޅުތަކުގެ ވާހަކަ އެހުމުން ތަކުރާރުކޮށް ވެސް އެމީހުން އެ ސުވާލު ކުރެ އެވެ.\n"އެހެން ދުރުގައި ނުހުރެވެނީ ދޯ؟ ނިދަން ވީމަ އެންމެން އެކުގައި އޮށޯންނަންޖެހޭ!" ޖުމްހޫރީ މައިދާނުގައި މަޑުކޮށްލައިގެން ތިބި ބިދޭސީންތަކެއްގެ ތެރެއިން މީހަކު ބުންޏެވެ.\nބިދޭސީއަކު އިއްޔެ އަވަސް އަށް އިންޓަވިއު ދެނީ: ރައްކާތެރިވުމަށް މިދުވަސްވަފރު ބިދޭސީންގެ ތެރޭގައި ރަނގަޅު ފިޔަވަޅުތަކެއް ނެތް -- އަހުމަދު އަޝްހާދު | އަވަސް\nރާއްޖޭގައި ތިބި ބިދޭސީންނަށް ދޭން ޖެހޭ މައުލޫމާތު އެކި ވަސީލަތްތައް މެދުވެރިކޮށް ސަރުކާރުން ދަނީ ފޯރުކޮށްދެމުންނެވެ. ނަމަވެސް، ރާއްޖޭގައި ވަކީން ހާއްސަކޮށް މާލޭގައި ތިބި ހުރިހާ ބިދޭސީންނަކަށް ހުރިހާ މައުލޫމާތެއް ސާފެއް ނުވެ އެެވެ. ގިނަ މީހުންނަކީ ލިޔަން ކިޔަން ދަންނަ ބަޔެއް ވެސް ނޫނެވެ. ބައެއް ކަންކަން އެނގެނީ ފޮޓޯ ކުރަހާ ތަތް ކޮށްފައި ހުންނަ ނަމައެވެ. އެ މީހުނަށް ވެސް މިހާރު ކޮރޯނާ ވައިރަސް އެނގެ އެވެ. އެއީ ބޮޑު ބަލާއާފާތެއް ކަމާއި އެ ބަލި ރާއްޖޭގައި މިހާރު އޮތްކަން ވެސް އެނގެ އެވެ. އެކަމަކު އެމީހުން އުޅެންޖެހިފައިވާ ގޮތުންނާއި ކަންކަން އޮތް ގޮތުން މިހާރު މިއޮތް ހާލަތުގައި ބިދޭސީންނަށް ސަމާލުކަން ނުދެވިއްޖެނަމަ ހާލަތު ގޯހުން ގޯހަށް ހިނގައިދާނެ އެވެ.\nކޮރޯނާ ވައިރަސް ބިދޭސީން ކޮވިޑް-19 + ކޮވިޑް-19 އިގެ ބަލާއާފާތް


ވަރލްޑް ހެލްތު އެސެމްބްލީގެ 74 ވަނަ ބައްދަލުވުމުގައި ހެލްތު މިނިސްޓަރ ބައިވެރިވެވަޑައިގެންފި | Atoll News\nވަރލްޑް ހެލްތު އެސެމްބްލީގެ 74 ވަނަ ބައްދަލުވުމުގައި ހެލްތު މިނިސްޓަރ ބައިވެރިވެވަޑައިގެންފި\nޝާއިޢުކުރީ: މުޙައްމަދު އަފްރާޙް މެއި 24, 2021, 18:24\nވަރލްޑް ހެލްތު އެސެމްބްލީގެ 74 ވަނަ ބައްދަލުވުމުގައި ވާރޗުއަލްކޮށް މިނިސްޓަރ އޮފް ހެލްތު އަޙުމަދު ނަސީމް ބައިވެރިވެވަޑައިގަންނަވައިފިއެވެ.\nމިބައްދަލުވުމަކީ، ދުނިޔޭގެ 194 ޤައުމަކުން، ސިއްޙަތާ ބެހޭ ވަޒީރުންނާއި ސިއްޙީ ދާއިރާގެ ބޭފުޅުން ބައިވެރިވެ ވަޑައިގަންނަވާ ބައިނަލް އަޤްވާމީ މުހިންމު ނިންމުންތަކެއް ނިންމާ އެންމެ މަތީ ފަންތީގެ ބައްދަލުވުމެވެ. މިބައްދަލުވުމަކީ ސްވިޒަރލޭންޑްގެ ޖެނީވާގައި ކޮންމެ އަހަރަކުވެސް މީގެކުރިން ކުރިއަށް ގެންދާ ބައްދަލުވުމެކެވެ.\nމިއީ ކޮވިޑްގެ ޙާލަތާއި ގުޅިގެން ވަރޗުއަލްކޮށް ކުރިއަށް ގެންދާ2ވަނަ ބައްދަލުވުމެވެ. އަދި މި އަހަރުގެ ބައްދަލުވުމަކީ 8 ދުވަހުގެ މުއްދަތަށް، މިމަހުގެ 24 ން ޖޫން މަހުގެ 1 އަށް، (މެއި 30 ވާ އާދީއްތަ ދުވަސް ފިޔަވާ) ކޮންމެ ދުވަހަކު3ސެގްމެންޓަކަށް ބަހާލައިގެން ކުރިއަށްދާ ބައްދަލުވެމެވެ.\nމިއަހަރުގެ ބައްދަލުވުމުގައި ބައިވެރިވި ދިވެހިރާއްޖޭގެ ވަފްދުގައި އިސްކޮށް ހުންނެވީ މިނިސްޓަރ އޮފް ހެލްތް އަޙުމަދު ނަސީމްއެވެ. މީގެ އިތުރުން ޖެނީވާގައި ހުންނަ ދިވެހިރާއްޖޭގެ މިޝަންގެ ޕާރމަނަންޓް ރެޕްރެޒެންޓެޓިވް ޑރ. އާސިމް އަޙުމަދުއާއި މިނިސްޓްރީ އޮފް ހެލްތްގެ އިސްބޭފުޅުނާއި ޖެނީވާގައި ހުންނަ ދިވެހިރާއްޖޭގެ މިޝަންގެ އިސްބޭފުޅުން ބައިވެރިވެ ވަޑައިގެންނެވިއެވެ.\nމިއަހަރުގެ ބައްދަލުވުމުގައި ޤަޢުމުތަކުގެ ވަޒީރުން ތަޤްރީރު ކުރެއްވުމަށް ޚާއްސަ ކުރައްވާފައިވާ މަޢުޟޫއަކީ “އެންޑިންގ ދިސް ޕެންޑަމިކް، ޕްރިވެންޓިންގ ދަ ނެކްސްޓް: ބިލްޑިންގ ޓުގެދަރ އަ ހެލްތިއަރ، ސޭފަރ އެންޑް ފެއަރަރ ވަރލްޑް” އެވެ. މިމަޢުޟޫގައި މިނިސްޓަރ އަޙުމަދު ނަސީމް 25 މެއި 2021 (އަންގާރަ) ދުވަހުގެ ވަގުތެއްގައި ތަޤުރީރު ކުރެއްވުމަށްވަނީ ހަމަޖެހިފައެވެ.\nމި ބައްދަލުވުމުގައި ޞިއްޙީދާއިރާއިން ޚާއްޞަކަމެއް ދޭންޖެހޭ ކަންކަން ފާހަގަކޮށް، ޞިއްޙީދާއިރާގެ މުހިންމު މައްސަލަތަކާއި ދުނިޔޭގެ ސިއްޙަތު ޖަމިއްޔާގެ އިދާރީ ހިންގުމާއި އަދި ޖަމިއްޔާގެ ބަޖެޓާއި ގުޅުންހުރި ކަންކަމާއި މެދު ޤައުމުތަކުގެ މެދުގައި މަޝްވަރާކުރެވޭނެއެވެ.\nޚާއްސަކޮށް ކޯވިޑްގެ މި ޙާލަތާއި ގުޅުވައިގެން ދިމާވާ ނަފްސާނީ ބަލިމަޑުކަމާއި، ޕަބްލިކް ހެލްތު އެމަރޖެންސީ ޕްރިޕެއަރޑްނަސް އެންޑް ރެސްޕޯންސްއާއި ގުޅޭގޮތުން މަޝްވަރާ ކުރެވޭނެއެވެ.


February Mahaa Eku hayaatha Ai Badhalu | #Dhiislam\n12 months ago |3comments| February 28, 2017 |\nމީލާދީ އާއަހަރު ފެށި، އަހަރުގެ ފުރަތަމަ މަހުގެ ފަހު ދުވަސް ވަރަށް އެޅުމާއެކު ޒުވާނުންތައް އިންތިޒާރު ކުރަމުންދިޔައީ ޖެނުއަރީ މަސް ނިމި ފެބުރުއަރީމަސް ފެށޭނެ ވަގުތަކަށެވެ. ފެބުރުއަރީ މަހަކީ ސުކޫލުތަކާއި، ކޮލެޖުތައް އަދި ޔުނިވަރސިޓީވެސް ޗުއްޓީ ދުވަސްވަރެކެވެ. އަދި އިންސިޓިއުޓްތަކާއި އެކަޑަމީތައްވެސް ފެބުރުއަރީމަހައް ޗުއްޓިލިބެއެވެ. އަޒުލިފު ކިޔަވަމުންދިޔައީ ބިޒުނަސް ކިޔަވައިދޭ އެކަޑަމީއެއްގައެވެ.\nއެހެން ޒުވާނުންނެކޭ އެއްފަދައިން އަޒުލިފުވެސް އިންތިޒާރު ކުރަމުންދިޔައީ ފެބުރުއަރީމަސް ފެށޭނެ ވަގުތަކަކަށެވެ. ފެބުރުއަރީމަސް ފެށުމާއެކު އަޒުލިފުވެސް ކިޔަވަމުންދާ އެކަޑަމީއަށްވެސް ޗުއްޓި ފެށުނެވެ. ޒުވާނުންތައް ފެބުރުއަރީމަހުގެ ހަރީފާއެކު އުފާ ފާޅުކުރުމަށްޓަކައި އެތަން މިތަނަށް ދަތުރު ކުރަންފެށިއެވެ. ނަމަވެސް މިފަހަރު ޗުއްޓީގައި އަޒުލިފަކަށް އެވެސް ތަނަކަށް ދެވޭގޮތެއް ނުވިއެވެ.\nފެބުރުއަރީމަހަކީ ގިނަ އަދަދެއްގެ ޒުވާނުން ސިނަމާތަކާއި ނައިޓްކުލަބުތަކުގައި ވަގުތު ހޭދަކުރާ ދުވަސްވަރެވެ. މިލިބުނު ޗުއްޓީގައި އެއްވެސްތާކަށް ނުދެވުމުން އަޒުލިފުވެސް ގަސްތުކުރީ ސިނަމާތަކާއި ނައިޓްކުލަބުތަކުގައި ވަގުތު ހޭދަކުރުމަށެވެ.\nފެބުރުއަރީ މަހުގެ މެދުތެރޭގައި ލޯބިވެރިންގެ ދުވަސް އަންނާތީވެ، ގިނަ އަދަދެއްގެ ޒުވާނުން ނައިޓް ކުލަބުގެ ކައުންޓަރުގެ ކިޔުގައި ޖެހިފައިތިބީ ފެބުރުއަރީ 14 ވަނަ ދުވަހުގެ ރެއަށް ނައިޓްކުލަބުން ޖާގައެއް ބުކިންގކުރުމަށެވެ. 14 ވަނަ ދުވަހުގެ ރެއަކީ ސިނަމާތަކާއި ނައިޓްކުލަބުތައް ފުރިގެން ބަންޑުންވާ ރެއެކެވެ. ކުރިން ވަންނަން ބުކިންގ ހެއްދި ބަޔަކަށްނޫނީ އެރެއަކު ޖާގައެއް ނުލިބެއެވެ. ފެބުރުއަރީ 14 ގައި ދެޖިންސުގެ ޒުވާނުން ނައިޓްކުލަބުތަކަށް ވަންނަމުން ދިޔައެވެ. ޖޯޑުޖޯޑަށް ނައިޓްކުލަބުތަކަށް ވަންނަމުންދިޔަ ޒުވާނުންގެ ގިނަކަމުން ޖާގައެއް ނުލިބިދާނެތީ އަޒުލިފުވެސް ވަނީ ދުރާލައި ނައިޓްކުލަބުން ޖާގައެއް ބުކިންގ ކޮށްފައެވެ.\nއެދުވަހުގެ ހަވީރެއްހާއިރު ނައިޓްކުލަބުތަކަށް ޒުވާނުންތައް ޖަމާވާންފެށިއެވެ. އިރުއޮށްސުނުއިރު ނައިޓްކުލަބު ވަނީ ފުރިފައެވެ. ނައިޓްކުލަބު ފުރިފައިވުމާއިގުޅިގެން އިތުރުބަޔަކަށް ނުވަދެވޭނެހެން ނައިޓްކުލަބުގެ މައިދޮރުވަނީ ބަންދުކުރެވިފައެވެ.\nމިރޭގައި އެންމެ ފޯރިގަދަ ހަރަކާތަކަށް އޮތީ ލޯބިވެރިންގެ ދުވަސްވުމާއެކު، ދަންވަރު އޮންނަ ޝޯއެވެ. މިރެއަކީ ނައިޓްކުލަބަށް ބާރު ބޮޑު ރެއެކެވެ. އެހެންކަމުން ބަނގުރަލުގެ ތަފާތު ބާއްވަތްތަކުން ކޭސްކޭހުންދިޔައީ ނައިޓްކުލަބުގެ ގުދަނައް ޖަމާކުރަމުންނެވެ.\nރޭގަނޑުގެ9ޖެހިއިރު ޒުވާނުންތައް ޖަމާވެފައިވަނީ ނައިޓްކުލަބުގެ2ނަންބަރު ހޯލަށެވެ. ޒުވާނުންތައްދިޔައީ އަނެއްޖިންސުގެ ޒުވާނުންގެ ކިބައިއިން އުފާ ހޯދަމުންނެވެ. ނެށުމާއި ލަވަކިޔުމާއި ހުނުމުގެ އަޑެވެ. ޒުވާނުންތައް އެކިފަހަރު އެކި ޒުވާނުންގެ ކިބައިން ޖިންސީ އުފާހޯދަމުންދިޔައިރު، އަޑުބާރުކޮށް ލަވަޖަހާފައިވާ މިހޯލުގައި ގޮނޑިއެއްގައި އިށީންދެގެން އަޒުލިފު ހުއްޓެވެ. ޒުވާން އަންހެން ކުއްޖަކުއައިސް އަޒުލިފުގެ އަތުގައި ހިފުމަށްޓަކައި އަތް ދިއްކޮށްލިއެވެ. ނޫނެކޭ ބުނުމުގެ ގޮތުން އަޒުލިފު ބޯހުރާލިއެވެ. އަޒުލިފުގެ މިޖަވާބަށް އެޒުވާން އަންހެންކުއްޖާ ބުންޏެވެ. “ކީއްވެ؟ ކަމުނުދަނީތަ؟” “ނޫން ދަންވަރު އޮންނަ ޝޯއަށް ތަޒާކަމާއެކު ހުރެލުމަށްޓަކައި، މިހާރު ގޮސްފިއްޔާ ޝޯ ފެށެންވާއިރަށް ހުންނާނީ ވަރު ބަލިވެފަ” އަޒުލިފު އެޒުވާން އަންހެންކުއްޖާގެ ސުވާލައް ޖަވާބު ދިނެވެ.\nރޭގަނޑު 10 ޖެހިއިރު2ނަންބަރު ހޯލުގައި ތިބި ޒުވާނުތައް ދަންވަރު އޮންނަ ޝޯއަށް ތަޒާވެލާ ފެންވަރާލުމަށްޓަކައި ދިޔައެވެ. މިޒުވާނުންނާއެކު އަޒުލިފުވެސް ހޯލުން ބޭރަށް ނިކުތެވެ.\n12 ޖަހަން ވަގުތު ކުޑަތަންވިއިރު ޒުވާނުންތައްވަނީ އެއްނަބަރު ހޯލައް ޖަމާވެފައެވެ. މިހޯލަކީ ނައިޓްކުލަބުގެ އެންމެ ބޮޑު ހޯލެވެ. ސްޓޭޖެއްވެސް ހިމެނޭ މިހޯލުގެ ސްޓޭޖުގެ ތިރީގައި ގޮނޑިތަކާއެކު މޭޒުވެސް ޖަހާފައި ހުއްޓެވެ. ކޮންމެ މޭޒެއްގެ ކައިރީގައިވެސް ޒުވާން ޖޯޑުތައް ތިއްބެވެ. އަޒުލިފު ހުރީ އެހެން ޒުވާނުންނާއި ވަކިން ހުރި މޭޒެއްގައެވެ. މޭޒު ތަކުގައި ތަށިތައްޓަށް ރާތައް އޮއްސަމުން ދިޔައެވެ. ބައެއް ޒުވާނުންގެ ތުނބުގައި ބަނގުރާ ތަށިތައް ހުއްޓެވެ.\nދަންވަރު 12 ޖެހުމާއެކު ޝޯ ފެށުނެވެ. އެންމެ ފުރަތަމަވެސް ޖޯޝް ކައްކުވާލާފަދަ ލަވަޔަކުންނެވެ. މިލަވައިގައި ޒުވާނުންތައް އޭގެ އަނެއް ޖިންސުގެ ޒުވާނާއާއިއެކު ނަށަމުންދިޔައެވެ. އަންހެން ޒުވާނުންގެ ހެދުމުގެ ވައްޓަފާޅިއަށް ބަލައިލައިފިނަމަ ކުރުކަމާއި ބާރުކަން އަދި ހެދުމުގެ ތުނިކަން ފެންނަން ހުއްޓެވެ. ލަވަޔަކަށްފަހު ލަވައެއް ފޯރިގަދަ ވަމުންދިޔައެވެ. ނަމަވެސް އެހެންޒުވާނުންތައް ނަށަމުންދިޔައިރު އަޒުލިފު ހުރީ އޭނާގެ މޭޒުގައި އިށީންދެގެންނެވެ.\nހޯލުތެރެއިން އިވެމުންދިޔައީ ޒުވާނުންގެ ހުނުމުގެ އަޑާއި ތަރުހީބުގެ އަތްތިލަބަޑީގެ އަޑެވެ. މިފޯރީގެ ތެރޭގައިވެސް ބައެއް ޒުވާނުންވަނީ ރާ ބޮއެ މަސްތުވެފައެވެ.\nދެން އިވިގެންދިޔައީ މިޔުޒިކުގެ އަޑުބާރު އަދި އެމިޔުޒިކުގެ ބޭސް ސައުންޑުވެސް ހައި ލަވައެކެވެ. ދެނަންބަރު ހޯލުން އަޒުލިފުގެ އަތުގައި ހިފުމަށް އައްދިއްކޮށްލި ޒުވާނާ އަޒުލިފުގެ ގަމީހުގައި ހިފައި ކޮޅަށް ނެގިއެވެ. މިފޯރިގަދަ ލަވައިގެ ތެރޭގައި އަޒުލިފުއަށްވެސް ބޭއިހްތިޔާރުގައި އެއަންހެން ޒުވާނާއާއި އެކު ނަށަން ފެށުނެވެ. އެޒުވާން އަންހެންކުއްޖާ އަޒުލިފުގެ ގައިގައި ބީހޭން ފެށިއެވެ. މިފޯރިގަދަ ލަވައިގެ ތެރޭގައި އަޒުލިފުވެސް ވަނީ ވަރަށް ރަނގަޅަށް އެއަންހެންކުއްޖާގެ މަސްތުގައި ދިވާނާ ވެފައެވެ.\nމޭޒޭގެ މަތީގައި ހުރި ރާ ތައްޓެއް ނެގުމަށްފަހު އެތަށިން އެއްބައި ބޮއެލުމަށްފަހު އަންހެން ޒުވާނާ އަޒުލިފުގެ ތުނބުގައި ރާ ތަށި ޖެއްސިއެވެ. އަޒުލިފު އެންހެން ޒުވާނާ ކުޑަ ކޮށް ދުރުކޮށްލިއެވެ. އެއާއެކު، އަޑުގަދަ ކޮށް ޖަހާފައިހުރި ލަވައިގެ ތެރެއިން މުޅި ހޯލުގައި ތިބި އެއްމެން ސިއްސައިގެންދިޔައީ ލަވައިގެ ތެރޭގައި ސިއްސައިގެންދާފަދަ އަޑު ބާރު މިޔުޒިކުގެ ހައިބޭސް ސައުންޑުގެ އެންމެ އަޑަކުންނެވެ. ސިއްސައިގެން ގޮސް އެންމެންނަށް ސްޓޭޖާއި ދިމާލަށް ބަލާލެވުނެވެ. މުޅި ސްޓޭޖުގައިވަނީ އަލިފާން ހިފާ ހުޅު ރޯވެފައެވެ. މަސްތުވެ ލަވަ ކިޔަމުންދިޔަ ޒުވާނުންގެ ގައިގައިވަނީ ހުޅު ރޯވެފައެވެ.\nހުނުމާއި ސަކަރާތުގައި ތިބި ޒުވާނުން ދިޔައީ ސިއްސައިގެނެވެ. މިހާރު ހޯލުގެ ތެރެއިން އިވެނި ރޮއީ އާދޭސްކޮށް ހަޅޭއް ލަވާ އަޑެވެ. މުޅި ތަނުގައި އަލިފާން ހިފާފައި ވުމާއިގުޅިގެން ސަލާމަތްވެވުނު ގޮތަކަށް ސަލާމަތްވުމަށްޓަކައި އެމީހަކަ ދެވުނު ތަނަކަށް ދުއްވައިގަތެވެ.\nމުޅި ސަރަހައްދުން އިވެމުންދިޔައީ ރުއިމުގެ އަޑާއި އާދޭސްކޮށް އެހީއެދި ގޮވާއަޑެވެ. ރައްބުގެ ހަޟްރަތުން ސަލާމަތްކޮށް ދިނުމަށް އެދި ގޮވާއަޑެވެ. މަގުމަތިން އިވެމުންދިޔައީ އަލިފާން ނިވާ ވެހިކަލްތަކުގެ އޭލާމްގެ އަޑެވެ. ތަޅުލާފައިވާ ދޮރު ވައްޓާލުމަށްފަހު ވެހިކަލްތައް އެތެރެއަށްވަންދެގެން އައެވެ. ފަހަތުން އެމްބިއުލައިންސްގެ ސައިރަންގެ އަޑުވެސް ދިޔައީ އިވެމުންނެވެ.\nނައިޓް ކުލަބުގެ ގޯތިތެރެއަށް3އެމްބިއުލައިންސް ވަނެވެ. އަލިފާން ނިވާ ފަރާތްތަކުން ދިޔައީ ހުޅު ގަނޑުރޯވެފައިވާ އަލިފާން ނިއްވަމުންނެވެ. ހޯލުތެރެއިން ފިހިފައިވާ ޒުވާނުންގެ މަސްގަނޑު އެމްބިއުލައިންސައް އަރުވަމުންދިޔައެވެ.\nބައެއް ޒުވާނުންވަނީ ވަރަށް ބޮޑަށް ފިހިފައެވެ. މުޅި ހަށިގަނޑު ފިހިފައިވުމުން އެއީ ކާކުކަމެއް ވަކިކުރާން ނޭންގޭވަރަށް ޒުވާނުންގެ ހަށިގަނޑުތައްވަނީ ފިހިފައެވެ. މުޅި ހަށިގަނޑު އަނދާފައިވީނަމަވެސް ސޫރަ ވަކިކުރަން އެނގޭ ޒުވާނަކު އޭގެ ތެރޭގައިވެއެވެ. އެއީ އަޒުލިފުއާއި އެކު ނަށަމުންދިޔަ ޒުވާން އަންހެން ކުއްޖާއެވެ.\nމުޅި ތަނުގައި އަލިފާން ނިވާ މީހުންނާއި، އެމްބިއުލައިންސުގެ އެހީތެރިން ހަރަކާތްތެރިވަމުންދިޔައެވެ. ނައިޓް ކުލަބުން ބޭރުގައި ފުލުހުންނާއި ސަލާމަތީ ބާރު ތަކުން ދިޔައީ މަސައްކަތް ކުރަމުންންނެވެ.\nނައިޓް ކުލަބުން ބޭރުގައިވަނީ އެހެން ދުއްވާ އެއްޗިއްސާއި މީހުންނަށް ނުވަދެވޭނެހެން ފުލުހުންގެ ޔުނީފޯމް އަޅައިގެން ތިބ ފަރާތްތަކުން ވަށާލާފައެވެ.\nއެމްބިއުލައިންސުތައް ދުއްވަމުން ދިޔައީ ހޮސްޕިޓަލަށެވެ. ހޮސްޕިޓަލުން ސަހަރާޔަށް މަރުވެފައިވާ ޒުވާނުންގެ މަސްގަނޑު ގެންދެމުން ދިޔައެވެ. ސަހަރާޔަށް ގެންދެވުނު ޒުވާނުންގެ ޢާއިލާތަކުން ދިޔައީ ގިސްލާ ރޮމުންނެވެ. މަރުވި ޒުވާނުންގެ ޖަނާޒާގެ ކަންތައްތައް ނިމިއްޖެއެވެ.\nމިހާދިސާގައި އެއްވެސް ގެއްލުމެއް ނުލިބި ސަލާމަތްވި މަދު ޒުވާނުންގެ ތެރެއިން އެކަކީ އަޒުލިފެވެ. އޭނާ ސަލާމަތްވި ގޮތް އެއީ ﷲ ގެ ކުޅަދުންވަންތަކަމެވެ. ތުނބުގައި ރާ ތަށި ޖައްސާލިވަގުތު، އޭނާއަށް ރާ ތަށި ދިން ޒުވާން އަންހެން ކުއްޖާ ދުރުކޮށްލެވުނެވެ. ހޯލުތެރެއިން ސަލާމަތުން ނިކުމެވުނީ ކުއްލި އަޑުފައްގަނޑުން ސިއްސައިގެން ގޮސް ދުއްވައި ގަނެވުނީމައެވެ.\nއޭނާ އެ ހަޑިހުތުރު ފާފާއިގެ ތެރޭގައި ނިމުން ބައްދަލު ކުރިނަމަ އަޒުލިފު ވާހުށީ އަބައްޖަވެރިންގެ ތެރޭގައިކަން ކަށަވަރެވެ.\nއެތައްކެއް ޒުވާނުންތަކެއް އޭނާގެ ކުރިމަތީގައި އަލިފާނުގެ ތެރޭގައި އަދަމުން ދިޔައިރު އަޒުލިފު ސަލާމަތްވުން އެއީ ޖަލީލުވަންތަ އިލާހުގެ އެންމެ އިންސާފުވެރި ނިންމުމެވެ.\nމިހާދިސާއިން އަޒުލިފުވީ ޢިބުރަތް ލިބިގަތް ޒުވާނެއްކަމުގައެވެ. ފެބުރުއަރީ މަސް ވެގެންދިޔައީ އަޒުލިފުގެ ހަޔާތުގައި ބެޑެތި ކަންތައްތަކެއް ހިނގައި އޭނާގެ ޙަޔާތައް ބޮޑު ބަދަލެއް ގެނުވި މަހަކަށެވެ.\nމިހާރު އަޒުލިފުއަކީ އާ ދިރުމެއް ލިބުނު މީހެއްފަދައެވެ. ނުބައި ފާފައެއްގެ ތެރޭގައިވަނިކޮށް އޭނާ ގެއްލުމެއް ނުލިބި ސަލާމަތްވި ކަމަށްޓަކައި އޭނާ އަބަދުވެސް ﷲ ސުބުހާނަހޫ ވަތަޢާލައަށް ޝުކުރުކުރެއެވެ. ހަޔާތައް އައި ބަދަލާއެކު އަޒުލިފުވީ ޞާލިހުންގެ ސަފުތަކުގައި ހިމެނޭ ޒުވާނެއްކަމުގައެވެ. މިއީ ފެބުރުއަރީ މަހުގައި އޭނާގެ ޙަޔާތައް އައި ބަދަލެވެ.\nއަޅުގަޑުމެން ތެރެއިން ކިތައް މީހުންތޯ ދިމާވާ ހާދިސާތަކުން އިބުރަތް ހާސިލް ކުރަނީ…. އަޅުގަނޑުގެ އަޚުންނާއި އުޚުތުންނޭވެ… މިފަދަ ވާހަކަތަކުން އިބުރަތް ހާސިލް ކުރަމާ….\nmaay allah ge kulhadhunvanthakan


Hassan Saeed ge massala aadhihtha dhuvahu fashanee\nފެމިލީ ކޯޓުގެ އިސް ގާޒީގެ މައްސަލަ އާދިއްތަ ދުވަހު ފަށަނީ\nފެމިލީ ކޯޓުގެ އިސްގާޒީ ހަސަން ސައީދު - ފޮޓޯ: ވީނިއުސް\nފެމިލީ ކޯޓުގެ އިސް ގާޒީ ހަސަން ސައީދުގެ މައްސަލަ އަންނަ އާދިއްތަ ދުވަހު ފަށާނެ ކަމަށް ޖުޑީޝަލް ސާވިސް ކޮމިޝަން، ޖޭއެސްސީ އިން ބުނެފި އެވެ.\nޖޭއެސްސީ އިން ބުނީ، ފެމިލީ ކޯޓުގެ އިސް ގާޒީ ހަސަން ސައީދުގެ މައްޗަށް ހުށަހެޅިފައިވާ ދެ ސުލޫކީ މައްސަލަ އަންނަ އާދިއްތަ ދުވަހު މެންދުރުފަހު 1:45 ގައި ޖޭއެސްސީގައި އޮންނާނެ ކަމަށެވެ. ގާޒީ ހަސަން ސައީދުގެ އެދުމުގެ މަތީން އެ ތަހުގީގު އާންމުކޮށް ހުޅުވާލައިގެން ބާއްވަން ޖޭއެސްސީން ވަނީ ނިންމައިފަ އެވެ.\nގާޒީ ހަސަން ސައީދާ ގުޅޭގޮތުން ހުށަހެޅިފައިވަނީ ޖިންސީ ފުރައްސައިގެ މައްސަލައެއް ކަމަށް ބައެއް މީޑިއާތަކުން ވަނީ ރިޕޯޓުކޮށްފަ އެވެ. ނަމަވެސް އެ ވާހަކަ ދޮގުކޮށް ޖޭއެސްސީން ބުނެފައިވަނީ ފެމިލީ ކޯޓުގެ އިސް ގާޒީއާ ގުޅޭގޮތުން ތަހުގީގުކުރަމުންދަނީ ޖިންސީ ފުރައްސާރައިގެ މައްސަލައެއް ނޫން ކަމަށެވެ. ނަމަވެސް، ގާޒީ ހަސަންއާ ގުޅޭގޮތުން ހުށަހެޅިފައިވަނީ ކޮން މައްސަލައެއް ކަމެއް ޖޭއެސްސީން މިހާތަނަށް ހާމަކޮށްފައެއް ނުވެ އެވެ.\nއެ މައްސަލާގައި ޖޭއެސްސީން ވަނީ މިދިއަ މަހުން ފެށިގެން ގާޒީ ހަސަން ސައީދު ސަސްޕެންޑުކޮށްފަ އެވެ.\nޖޭއެސްސީން ދަނީ ގިނަ ފަނޑިޔާރުންތަކެއްގެ ސުލޫކީ މައްސަލަތަކެއް ބަލަމުންނެވެ. އޭގެ ތެރެއިން ބައެއް ފަނޑިޔާރުން އެ ކޮމިޝަނުން ވަނީ ސަސްޕެންޑްކޮށްފަ އެވެ.\nހަސަން ސައީދުގެ އިތުރުން، ފެމިލީ ކޯޓުގެ ގާޒީ ހުޒެއިފާ މުހައްމަދާ ބެހޭގޮތުންވެސް ޝަކުވާއެއް ހުށަހެޅުނެވެ. ނަމަވެސް، އެ ޝަކުވާގައި އެއްވެސް އަސާސެއް ނެތް ކަމަށް ބުނެ އެ މައްސަލަ ތަހުގީގު ނުކުރަން ޖޭއެސްސީން ވަނީ ނިންމައިފަ އެވެ.\nޖޭއެސްސީއަށް އުއްމުކުލްސޫމް އައްޔަނު ކުރައްވައިފި\nބަދަލުވާން އެދޭ މެޖިސްޓްރޭޓުންނަށް ފުރުސަތު ހުޅުވާލައިފި\nފަނޑިޔާރަކު ހޯދަން އިއުލާން ކޮށްފި


Sisilfaru Mahsala, Mashvaraakohgen Halleh Nuvi - vNews.mv\nސިސިލްފަރު މައްސަލަ، މަޝްވަރާކޮށްގެން ހައްލެއް ނުވި\nއަހުމަދު ހަމީދު އާދަމް 16 May 2019, 11:54\nރާއްޖެ އިން މި އަހަރު މީހުން ހައްޖަށް ގެންދިއުމުގެ ހުއްދަ ދިނުމަށް ސަރުކާރުން ކުންފުނިތައް ކަނޑައެޅީ އިންސާފުން ބޭރުން ކަމަށް ބުނެ ސިސިލްފަރު ހައްޖު އެންޑް އުމުރާ އިން ސިވިލް ކޯޓަށް ހުށަހެޅި މައްސަލައިގެ ޑިސްޕިއުޓް ރިޒޮލިއުޝަން މަރުހަލާގައި މަޝްވަރާ ކޮށްގެން ހައްލު ނުވުމުން އެ މައްސަލަގެ ޝަރީއަތް ފެށުމަށް ތާވަލުކޮށްފިއެވެ.\nއިސްލާމިކް މިނިސްޓްރީއާ ދެކޮޅަށް ސިސިލްފަރު ހައްޖު އެންޑް އުމުރާ އިން މައްސަލަ ހުށަހެޅީ، ހައްޖަށް މީހުން ގެންދަން ކުންފުނިތައް ހޮވުމުގައި އަމަލުކުރި އިވެލުއޭޝަން ސައްހަ ނޫން ކަމަށް ކަނޑައަޅައިދިނުމަށް އެދި އެވެ.\nމި މައްސަލާގައި ސުލްހަވެރި ހައްލެއް ލިބޭތޯ ބެލުމަށް ކޯޓުގެ ޑިސްޕިއުޓް މަރުހަލާގެ އަޑުއެހުންތައް ފަށާފައިވަނީ އިއްޔެއެވެ.\nސިސިލްފަރުގެ ގާނޫނީ ވަކީލް ނާޒިމް އަބްދުއްސައްތާރު ވިދާޅުވީ ސިސިލްފަރު މައްސަލަ ޑިސްޕިއުޓް ރިޒޮލިއުޝަން މަރުހަލާގައި މަޝްވަރާ ކޮށްގެން ހައްލު ނުވުމުން އެ މައްސަލަގެ ޝަރީއަތް ފެށުމަށް ތާވަލުކޮށްފައިވާކަމަށެވެ.\nހައްޖަށް މީހުން ގެންދަން ކުރިމަތިލި ގުރޫޕުތައް އިވެލުއޭޓް ކުރީ ރަނގަޅަށް ނޫންކަމަށް ސިސިލްފަރުން ބުނާއިރު، އެ ގުރޫޕުގެ ގާނޫނީ ވަކީލް ނާޒިމް ސައްތާރު ވިދާޅުވެފައި ވަނީ، އިވެލުއޭޝަންގައި އިސްލާމިކް މިނިސްޓްރީން މާކްސް ދިންއިރު، ހައްޖަށް ގެންދިއުމަށް ޝައުގުވެރިވާ ފަރާތްތަކަށް މައުލޫމާތު ދިން ގޮތާއި، އަދި އިވެލުއޭޓު ކުރުމަށް ހަދާފައިވާ ގަވައިދުތަކާ ހިލާފު ވެފައިވާ ކަމަށެވެ.\nނަމަވެސް މިނިސްޓްރީން ބުނެފައި ވަނީ، ހައްޖަށް މީހުން ފޮނުވުމުގެ ކަންކަން މިނިސްޓްރީން ކޮށްފައިވާނީ ވަރަށް ދެފުށްފެންނަ ގޮތަކަށް ކަމަށެވެ. އަދި ހައްޖަށް ގެންދިއުމުގެ ހުއްދަ ދިނުމުގައި ޕޮއިންޓް ދޭނެ އުސޫލުތައް ކުރިން ވެސް އިއުލާން ކޮށްފައިވާނެ ކަމަށާއި އެކަމުގައި އަމަލުކުރީ އެ އުސޫލުން ކަމަށްވެސް މިނިސްޓްރީން ވަނީ ބުނެފައެވެ.\nހައްޖުގެ އަޅުކަމަށް ރާއްޖެއިން މީހުން ގެންދިއުމުގެ ހުއްދައަށް އެދުމަށް ހުޅުވާލުމުން 18 ކުންފުންޏަކުން ވަނީ ކުރިމަތިލާފައެވެ. އަދި ކުންފުނިތައް އިވެލުއޭޓް ކުރުމަށްފަހު ހުއްދަ ދޫކުރީ ފަސް ކުންފުންޏަކަށެވެ.\nއެގޮތުން ހުއްދަ ދޫކުރި އަމިއްލަ ފަސް ކުންފުންޏަކީ، ތަޒްކިއާ ޕްރައިވެޓް ލިމިޓެޑާއި، ޒައިމާ ގްރޫޕް ޕްރައިވެޓް ލިމިޓެޑާއި، މިނާ ހައްޖު އެންޑް އުމްރާ ޕްރައިވެޓް ލިމިޓެޑްގެ އިތުރުން އެކްރޯ ޕްރައިވެޓް ލިމިޓެޑް އަދި އަލްހަރަމައިން ހައްޖު އެންޑް ޕްރައިވެޓް ލިމިޓެޑަށެވެ.